Atletico balikoh Real2vana ah – adduLIVE\nއެތުލެޓިކޯ ބަލިކޮށް ރެއާލް ދެވަނަ އަށް\nFeb 10, 2019, 08:21 މުޙައްމަދު އަދުހަމް\nއެތުލެޓިކޯ ކޮޅަށް ލަނޑުޖެހުމަށްފަހު ރެއާލްގެ ކުޅުންތެރިން އުފާ ފާޅުކުރަނީ. --ފޮޓޯ: ލަލީގާ\nސްޕެނިޝް ލީގުގައި ރޭ ކުޅުނު މެޑްރިޑް ޑާބީގައި ރަށުން ބޭރުގައި އެތުލެޓިކޯ މެޑްރިޑް ބަލިކޮށް ވާދަވެރި ރެއާލް މެޑްރިޑް ލީގުގެ ދެވަނަ އަށް ޖެހިލައިފިއެވެ. ރެއާލުން މި މެޗު ކާމިޔާބުކުރީ 3-1 އިންނެވެ.\nމި ނަތީޖާއާއެކު ރެއާލަށް ދެވަނަ ލިބުނީ 24 މެޗުން 45 ޕޮއިންޓް ހަމަކޮށްގެންނެވެ. މި މެޗުން ބަލިވި އެތުލެޓިކޯ ވަނީ 44 ޕޮއިންޓާއެކު ތިންވަނަ އަށް ވެއްޓިފައެވެ. ލީގުގެ އެއްވަނައިގައި އޮތް ބާސެލޯނާ އަށް ލިބިފައިވަނީ 50 ޕޮއިންޓެވެ.\nއެތުލެޓިކޯ އިން މި މެޗަށް ނިކުތީ ލީގުގައި އެންމެ ފަހުން ރެއާލް ބެޓިސް އަތުން 1-0 އިން ބަލިވި މެޗުގެ ފުރަތަމަ އެގާރަ އަށް ދެ ބަދަލެއް ގެނެސްގެންނެވެ. އެގޮތުން، މި މެޗުގެ ފުރަތަމަ އެގާރައިގައި ޑިއޭގޯ ގޮޑިން އާއި ސައުލް ނިގުއޭޒް ވަނީ ހިމަނާފައެވެ.\nރެއާލުން މި މެޗަށް ނިކުތްއިރު އެންމެ ފަހުން ބާސެލޯނާ އާ ދެކޮޅަށް ކޮޕާ ޑެލް ރޭ ގެ ސެމީ ފައިނަލްގެ ފުރަތަމަ ލެގުގައި ކުޅުނު ޓީމަށް ވަނީ ތިން ބަދަލެއް ގެނެސްފައެވެ. އެގޮތުން، އެ މެޗުގައި ކުޅުނު މާސެލޯ އާއި މާކޮސް ލޮރެންޓޭގެ ބަދަލުގައި ސާޖިއޯ ރެގުއިލޯން އާއި ކަސެމީރޯ އަށް ވަނީ ފުރުޞަތު ދީފައެވެ. ކުރީ މެޗުގައި އެ ޓީމުގެ ގޯލް ބެލެހެއްޓި ކޭލޯ ނަވާސްގެ ބަދަލުގައި މި މެޗުގެ ފުރަތަމަ އެގާރައިން ޖާގަ ދީފައިވަނީ ތިބައުޓް ކޯޓުއާ އަށެވެ.\nއެތުލެޓިކޯގެ ލޫކަސް ހެނާންޑޭޒް (ކ) އަތުން ބޯޅަ ހޯދަން ރެއާލްގެ ލޫކަސް ވަޒްކޭޒް (ވ) މަސައްކަތްކުރަނީ. –ފޮޓޯ: ލަލީގާ\nއެތުލެޓިކޯގެ ވެންޑާ މެޓްރޯޕޮލިޓާނޯ ސްޓޭޑިއަމްގައި ކުޅުނު މި މެޗުގައި ކުރީން ލީޑްނެގީ ރެއާލުންނެވެ. މެޗުގެ 16 ވަނަ މިނެޓުގައި މިލަނޑުޖަހައިދިނީ ބްރެޒިލްގެ މިޑްފީލްޑަރު ކަސެމީރޯ އެވެ. މިއީ އެތުލެޓިކޯގެ ޕެނަލްޓީއޭރިޔާތެރެއިން ބައިސިކަލް ކިކަކުން އޭނާ ކާމިޔާބުކުރި ރީތި ގޯލެކެވެ.\nމެޗުގެ 25 ވަނަ މިނެޓުގައި އެތުލެޓިކޯ އަށް ނަތީޖާ ހަމަހަމަކޮށްދިނީ އެންޓޮއިން ގްރީޒްމަން އެވެ. މިއީ އެ ޓީމުގެ އެންހެލް ކޮރެއާ ދިން ރީތި ޕާހަކުން ގްރީޒްމަން ކާމިޔާބުކުރި ގޯލެކެވެ.\nރެއާލަށް ދެވަނަ ފަހަރަށް ލީޑް ނަގައިދިނީ ފުރަތަމަ ހާފު ނިމެން ތިން މިނެޓަށްވެފައިވަނިކޮށް ލިބުނު ޕެނަލްޓީއަކުން ކެޕްޓަން ސާޖިއޯ ރާމޯސް އެވެ. މިއީ އެ ޓީމުގެ ވިނީޝިއަސް ޖޫނިއާ އަށް އެތުލެޓިކޯގެ ހޯސޭ ގިމެނޭޒް ކުރި ފައުލަކަށް ރެފްރީ ދިން ޕެނަލްޓީއެކެވެ. މި ހާފު ނިމުނީ 2-1 އިން ރެއާލް ކުރީގައިއޮވެގެންނެވެ.\nދެވަނަ ހާފުގެ ކުރީކޮޅު އެތުލެޓިކޯގެ އަލްވާރޯ މޮރާޓާ ގޯލެއް ކާމިޔާބުކުރި ނަމަވެސް ރެފްރީ ވަނީ ވީއޭއާރްގެ އެހީ ހޯދުމަށްފަހު އެއީ ގޯލެއް ނޫންކަމަށް ނިންމާފައެވެ.\nއެތުލެޓިކޯ އާ ދެކޮޅަށް ރެއާލް ކުޅުނު މެޗުގެ ތެރެއިން. –ފޮޓޯ: ލަލީގާ\nއޭގެފަހުން، ރެއާލްގެ ޕެނަލްޓީއޭރިޔާގެ ކަނާތްފަރާތުގައި ހުރެ އެތުލެޓިކޯގެ ގިމެނޭޒް ފޮނުވާލި ބޯޅައެއް ރެއާލްގެ ކީޕަރު ކޯޓުއާ މަތަކުރިއެވެ.\nމި މެޗުން ރެއާލަށް ތިން ޕޮއިންޓް ކަށަވަރުކޮށްދިނީ މި ހާފުގައި ކުޅެން ނިކުތް ގަރެތު ބޭލް އެވެ. މިއީ މެޗުގެ 74 ވަނަ މިނެޓުގައި އެ ޓީމުގެ ލޫކާ މޮޑްރިޗް ދިން ރީތި ޕާހަކުން ބޭލް ކާމިޔާބުކުރި ގޯލެކެވެ. މިއީ ރެއާލަށް އޭނާ ޖަހައިދިން 100 ވަނަ ގޯލެވެ.\nމެޗު ނިމެން 10 މިނެޓަށްވެފައިވަނިކޮށް، އެތުލެޓިކޯގެ މިޑްފީލްޑަރު ތޯމަސް ޕާޓޭ އަށް ދެވަނަ ރީނދޫ ކާޑަކާއެކު ރަތް ކާޑު ދައްކާ ދަނޑުން ފޮނުވާލުމުން އެ ޓީމުން މި މެޗު ނިންމާލީ 10 ކުޅުންތެރިންނާއެކުއެވެ.\nމި މުބާރާތުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު، ސެލްޓާ ވިގޯ އަތުން 3-1 އިން ގެޓަފޭ މޮޅުވިއިރު އެސްޕަންޔޯލް ވަނީ 2-1 އިން ރަޔޯ ވަޔެކާނޯ ބަލިކޮށްފައެވެ. ޖިރޯނާ އާ ދެކޮޅަށް ހުއެސްކާ ކުޅުނު މެޗު އެ ޓީމުން ކާމިޔާބުކުރީ 2-0 އިންނެވެ.


Musaara hadhiyaakurumun teacher akah 1 million dolaruge inaameh!\nމުސާރަ ހަދިޔާކުރާ ޓީޗަރަކަށް މިލިއަން ޑޮލަރުގެ އިނާމެއް\nފަގީރުންނަށް އެހީތެރި ވުމަށްޓަކައި ލިބޭ މުސާރައިގެ 80 ފަސެންޓު ހަދިޔާ ކުރަމުން ދިޔަ ކެންޔާގެ މުދައްރިސަކަށް އެއް މިލިއަން ޑޮލަރުގެ އަގު ހުރި އިނާމެއް ލިބިއްޖެ އެވެ.\nޕީޓާ ޓަބީޗީ (ފޮޓޯގައި) އަށް ވަނީ ވާކީ ފައުންޑޭޝަންގެ ގްލޯބަލް ޓީޗާ ޕްރައިޒް ލިބިފަ އެވެ. މި އިނާމު ޓަބީޗީއަށް ހަވާލުކޮށް އިނާމް ހަފްލާ ހުށަހަޅާ ދިނީ މަޝްހޫރު އެކްޓަރު ހިއު ޖެކްމަން އެވެ\nޓަބީޗީ ކިޔަވައިދެމުން ގެންދަނީ ކެންޔާގެ ޕުވާނީ ވިލެޖުގެ ކުޑަކުޑަ މަދަރުސާއެއްގަ އެވެ. އޭނާ ކިޔަވައި ދެނީ އިންޓަނެޓް ކަނެކްޝަން ދެރަ ކޮމްޕިއުޓަރާއެކު ކޮންމެ ޓީޗަރަކަށް 58 ދަރިވަރުން ތިބޭ ކުލާސްތަކެއްގަ އެވެ. އޭނާ ކިޔަވާދޭ ހުރިހާ ދަރިވަރުންނަކީ ފަގީރު، ޔަތީމު ނުވަތަ މިސްކީންވެފައިވާ ކުދިން ނެވެ. އޭނާ ކިޔަވައި ދީގެން ލިބޭ މުސާރައިގެ 80 ޕަސެންޓް ހަދިޔާ ކުރަނީ ފަގީރުންނަށް އެހީވާށެވެ.\nވާކީ ފައުންޑޭޝަންގެ ޓަބީޗީގެ ޕްރޮފައިލްގައި ބުނެފައިވާ ގޮތުން އޭނަ އިންޓަނެޓް ކެފޭތަކަށް ގޮސް ކިޔަވާދޭ މާއްދާތައް ހޯދައިގެން އޮފްލައިންގައި ކުދިންނަށް ކިޔަވައި ދެއެވެ.\nޓަބީޗީ ގެންދަނީ ސްކޫލުގެ ސައިންސް ކުލަބު ހިންގާ ސަރަހައްދީ އަދި ބައިނަލް އަގުވާމީ މުބާރާތްތަކުގައި އެ ކްލަބު ބައިވެރި ކުރަމުން ނެވެ. މެތަމެޓިކަލް ސައިންސް ކްލަބް ވަނީ މިއަހަރު އެރިޒޯނާގައި ބާއްވާ އިންޓަނޭޝަނަލް ސައިންސް އެންޑް އިންޖިނިއަރިންގް ފެއާ (އިންޓެލް) ގައި ބައިވެރިވުމަށް ކޮލިފައި ވެސް ވެފަ އެވެ. އަދި އޭނާގެ ދަރިވަރުން ވަނީ އެ ސަރަހައްދުގެ ގަސްތައް ބޭނުން ކޮށްގެން ކަަރަންޓު އުފައްދައިގެން ރޯޔަލް ސޮސައިޓި އޮފް ކެމިސްޓްރީއިން ހުށަހަޅާ އިނާމެއް ވެސް ކާމިޔާބު ކޮށްފަ އެވެ.\n"ކޮންމެ ދުވަހަކު އެފްރިކާގައި އާ ބާބެއް ފެށިގެންދޭ. މިއަދަކީ ވެސް އޭގެ ތެރެއިން ދުވަހެއް. މި އިނާމު ބަލައިގަންނަނީ އަހަރެންނެއް ނޫން އެކަމަކު މި ބައްރުގެ ހުރިހާ ޒުވާނުން"، ފައުންޑޭޝަންގައި ވާހަކަ ދައްކަމުން ޕީޓާ ބުނެފައި ވެއެވެ.\nޓަބީޗީގެ ދަރިވަރުންނަށް ކުރިމަތިލާން ޖެހިފައިވާ ގޮންޖެހުންތަކުގެ ތެރޭގައި ކާނާ ނުލިބުމާއި، ޑްރަގަށް ދެވިހިފުމާއި، ޅަ އުމުރުގައި ކައިވެނި ކުރުމާއި ފުރާވަރުގެ އުމުރުގައި މާބަނޑުވުން ފަދަ ކަންތައްތައް ހިމެނެ އެވެ.\nޓަބީޗީ ކިޔަވައިދެމުން ގެންދާ ކެރީކޯ މިކްސްޑް ޑޭ ސެކަންޑްރީ ސްކޫލަށް ކުދިން ވަންނަ އަދަދު ވަނީ އިތުރުވެފަ އެވެ. އަދި އެ ސްކޫލުގައި ކިޔަވާ ގިނަ ކުދިން ކޮލެޖަށް ދާނެ ކަމުގެ ޔަގީންކަން އޮންނާތީ އެވެ.\n"އަހަރެމެން ޖެހެނީ ވާހަކަ މަދުކޮށްފަ އަމަލު ގިނަ ކުރަން"، ޓަބީޗީ ބުނެފައި ވެއެވެ.\nކޮވިޑް-19: ބައި ބިލިއަނަށް ވުރެ ގިނަ ދަރިވަރުންގެ ކިޔެވުން ހުއްޓިފައި


Covid-19 gai miadhu ves meehaku maruvejje | Mihaaru\nކޮވިޑް-19ގައި މިއަދު ވެސް މީހަކު މަރުވެއްޖެ\nހުޅުމާލޭ މެޑިކަލް ފެސިލިޓީގައި ބަލި މީހުންނަށް ހިދުމަތް ދެނީީ: އެތަނުގައި ފަރުވާ ދެމުން ދިޔަ މީހަކު މިއަދު ވަނީ މަރުވެފައި\n15 ނޮވެމްބަރ 2020 - 12:20\nކޮވިޑް-19 ޖެހިގެން މިއަދު ވެސް މީހަކު މަރުވެއްޖެ އެވެ. މިއީ މިދިޔަ ފަސް ދުވަހުގެ ތެރޭގައި މި ބަލީގައި މަރުވި ތިން ވަނަ މީހާ އެވެ.\nއެނގިފައިވާ ގޮތުގައި މިއަދު މަރުވީ ހުޅުމާލޭ މެޑިކަލް ފެސިލިޓީގައި ފަރުވާ ހޯދަމުންދިޔަ 79 އަހަރުގެ ފިރިހެނެކެވެ. މިއީ، މިދިޔަ އޭޕްރީލް މަހުން ފެށިގެން މާލޭގައި ފެެތުރެން ފެށި ބަލިމަޑުކަމުގައި މަރުވި 43 ވަނަ މީހާ އެވެ.\nކޮވިޑް ޖެހުނު 57 އަހަރުގެ ފިރިހެނަކު އިއްޔެ ވެސް ވަނީ މަރުވެފަ އެވެ. އޭނާއަށް ވެސް ފަރުވާ ދެމުން ދިޔައީ ހުޅުމާލޭ މެޑިކަލް ފެސިލިޓީގަ އެވެ. މިދިޔަ އަންގާރަ ދުވަހު މަރުވީ، 45 އަހަރުގެ އަންހެނެކެވެ. މި ބަލީގައި ރާއްޖޭގައި އާއްމުކޮށް މަރުވަނީ އުމުރުން ވަރަށް ދުވަސްވީ މީހުން ނަމަވެސް، ބޮޑެތިި ބަލިތަކަށް ފަރުވާ ކުރާ މީހުންނަށް ބަލީގެ ނުރައްކާ ބޮޑެވެ. އެ އަންހެން މީހާއަކީ ވެސް ކިޑްނީ ފެއިލް ވެގެން ޑަޔަލިސިސް ހަދަމުން ދިޔަ މީހެކެވެ.\nރާއްޖޭގައި ކޮވިޑް ޖެހޭ މީހުންގެ އަދަދު، މި ފަހަކުން އަންނަނީ މަދުވަމުންނެވެ. އެކަމަކު އަދި ވެސް ބަލީގެ ނުރައްކާ އޮތުމުން، ރައްކާތެރިކަމުގެ ފިޔަވަޅު އެޅުމުގައި ސަމާލުކަން ދިނުމަށް އެޗްޕީއޭން އިލްތިމާސް ކުރެ އެވެ.\nސިއްހަތު މަރު ހެލްތު ޕްރޮޓެކްޝަން އެޖެންސީ ބަލިތައް\nމައްޔިތާގެ ފުރާނައަށް ސުވަރުގޭގެ މަތިވެރި ނިއުމަތް ލައްވާށި، އާމީން\nމިހާރު ޤައިމުވެސް ކޭސްތައް ގިނަވެގެން ހޮސްޕިޓަލް ތަކަށް ނުކަތައިގެނެނެއް ނޫން މިހާ މަރުވާ ރޭޓް މަތިވެގެން މިއުޅެނީ. ފަރުވާ ކުޑަވެގެން ނޫނީ އެކަށީގެންވާ ފަރުވާ ނުދެވިގެން ކަމަށް ޝައްކު.\nއެހްޕީއޭގެ ނިންމުންތައް މިހާރު ހުރީ ހަރުދަނާ ކަމެއްނެތި. އޮފީސްތަކަށް އެންމެން އަންނަފެށިއިރު ލިފްޓަށް އެރޭނީ5މީހުން ކަމަށް ލިޔެފައެބައޮތް އެކަމަކު 8 ޖަހާއިރު ގަޑިޖެހޭ. އަދި ހައިރިސްކް މީހުން ވެސް އޮފީހަށް އަންނަން އެންގިއިރު އަދި ވެސް ކޮވިޑްގެ ހާލަތު ރަނގަޅެއް ނުވޭ. ކޮންމެ ރެއަކު ވެސް އެވްރެޖް 30 އިން މަތީގައުޅޭއިރު ރަނގަޅުވީ ކޮންހާލަތެއްތޯ ސުވާލު އުފެދޭ. އަދި5ދުވަހުގެ ތެރޭގައި ކޮވިޑުގައި3ދިވެހިން ނިޔާވެއްޖެ. މިވާގޮތެއް ނޭންގޭ.\nހުޅުމާލޭ މެޑިކަލް ފެސިލިޓީގަ ކޮވިޑަށް އެކަށީގެންވާ ފަރުވާދެވޭތޯ. ކިޑްނީ ފެއިލް ވެގެން ޑަޔަލިސިސް ހަދަމުން ދިޔަމީހަކަށް އައިޖީއެމްއެޗް ނުވަތަ ދަރުމަވަންތައިގައި ފަރުވާނުދިނީ ކީއްވެތޯ؟\nއެ ފެސިލިޓީއަކީ ރޯގާ ޖެހިގެންވެސް ފަރުވާ ކުރަން ދާން ރަނގަޅު ތަނެއްނޫން. ދެން އަދިވިސްނާލާ ބޮޑެތި ބަލިތައް.!!!!\nދިވެހިންގެ ވިސްނުމުގެ އުނި ކަމާ އެވެ


Chichee Coach ah emmen bodu massala aki Raajje Hoonu gadhavun\nކިޗީ ކޯޗަށް އެންމެ ބޮޑު މައްސަލައަކީ ރާއްޖެ ހޫނުގަދަވުން\nއޭއެފްސީ ކަޕުގައި މިއަދު ނިއުރޭޑިއަންޓާ ދެކޮޅަށް ކުޅޭއިރު އެންމެ ބޮޑު މައްސަލައަކީ ރާއްޖޭގެ ހޫނުގަދަވުން ކަމަށް ހޮންކޮންގެ ކިޗީގެ ކޯޗު ޗޫ ވޫ ސޯ ބުނެފި އެވެ.\nމެޗުގެ ކުރިން ވާހަކަ ދައްކަމުން އޭނާ ބުނީ މިދުވަސްވަރަކީ ރާއްޖެ އަށް ކުރިއަށްވުރެ ހޫނު ދުވަސްވަރަކަށްވުމުން އެކަމަށް ވަރަށް ބޮޑަށް ވިސްނާނެ ކަމަށެވެ.\n"އެއީ އަހަރުމެންނަށް ވަރަށް ބޮޑު ގެއްލުމެއް. އަހަރުމެން އާއްމުކޮށް މެޗު ކުޅެނީ ރޭގަނޑު ފިނީވީމަ. ދެން އަހަރުމެން ޓީމުގައި އެބަތިބި ކުރިން މި ދަނޑުގައި ކުޅެފައިތިބި ފަސް ކުޅުންތެރިން. އެއީ ވަރަށް ބޮށު ހިތްހަމަޖެހުމެއް،" ކޯޗު ބުންޏެވެ.\nއޭނާ އަދި ބުނީ ނިއު އަކީ ވަރުގަދަ ޓީމެއް ކަމަށާއި ނަމަވެސް ބޯޅަ ކޮންޓްރޯލްކޮށްގެން ކުޅެފިނަމަ އޭނާގެ ޓީމު މޮޅުވާނެކަން ވަރަށް ބޮޑަށް ޔަގީން ކަމަށެވެ.\n"އަހަރުމެން ބޯޅަ ކޮންޓްރޯލްކޮށް މެޗުގެ ކޮންޓްރޯލް ހޯދައިފިނަމަ ތިން ޕޮއިންޓް ލިބޭނެ. އަހަރުމެން ނިއުގެ ކުޅުން ވަރަށް ބޮޑަށް ދިރާސާކުރިން. އެމީހުން ކުޅެނީ ވަރަށް ޑިފެންސިވްކޮށް. އޭގެ ސަބަބުން އަހަރުމެންނަށް ލިބޭނެ އެޑްވާންޓޭޖްތަކެއް އެބަހުރި،" ކޯޗު ބުންޏެވެ.\nމުބާރާތުގައި މިހާތަނަށް ތިން މެޗު ކުޅުނުއިރު ނިއު އޮތީ ދެ ޕޮއިންޓާއެކު ގްރޫޕް އެފްގެ ފުލުގަ އެވެ. ކިޗީ އަށް ލިބިފައިވަނީ ހަތަރު ޕޮއިންޓާއެކު ތިން ވަނަ އެވެ. މި މެޗުން ބަލިވާ ޓީމަކަށް މުބާރާތުގެ ދެ ވަނަ ބުރަށް ދިއުމުގެ އަމިއްލަ ބާރު ގެއްލޭނެ އެވެ.


Fonadhoo dhaairaa ge vote alun gunan edhefi\nމާލެ، 27 ޖެނުއަރީ 2019 -- ޕީއެންސީ އުފައްދުމަށްޓަކައި ބޭއްވި ޖަލްސާގެ ތެރެއިން -- އަހުމަދު ޝުރާއު | އަވަސް\nހޮނިހިރު ދުވަހު ބޭއްވި ރައްޔިތުންގެ މަޖިލިސް އިންތިހާބުގައި ލ. ފޮނަދޫ ދާއިރާގެ ވޯޓު ފޮށިތަކެއް އަލުން ގުނައިދޭން އެދި އިލެކްޝަންސް ކޮމިޝަނަށް މައްސަލައެއް ހުށަހަޅަފި އެވެ.\nނަމަވެސް، އިންތިހާބީ ޝަކުވާއެއްގެ ގޮތުގައި ހުށަހެޅި އެ މައްސަލާގައި އެދިފައިވަނީ އެ ދާއިރާގެ ހުރިހާ ވޯޓު ފޮށިތަކެއް ކަމެއް ނުވަތަ ވަކި ފޮށިތަކެއް ކަމެއް އަދި ސާފުވާގޮތް ވަނީ ނުވެފަ އެވެ.\nއެ ދާއިރާއަށް ޕީޕަލްސް ނޭޝަނަލް ކޮންގްރެސް ޕާޓީ، ޕީއެންސީގެ ވަގުތީ ރައީސް އަބުދުއްރަހީމް އަބުދުﷲ (އަދުރޭ) ގެމައްޗަށް ކުރި ހޯދައި އެ ގޮނޑި މިފަހަރު ކާމިޔާބު ކޮށްފައިވަނީ އެމްޑީޕީގެ ކެނޑިޑޭޓް އަދި ގާނޫނީ ވަކީލް މޫސާ ސިރާޖެވެ.\nއިންތިހާބުގެ ވަގުތީ ނަތީޖާ ދައްކާ ގޮތުން، އަދުރޭގެ މައްޗަށް ސިރާޖު ކުރި ހޯއްދަވާފައިވަނީ އެންމެ ހަ ވޯޓުގެ ތަފާތުންނެވެ.\nމައުލޫމާތު ލިބިފައިވާ ގޮތުގައި، އިންތިހާބީ ޝަކުވާއެއްގެ ގޮތުގައި އެ ދާއިރާގެ ހުރިހާ ވޯޓު ފޮއްޓެއް އަލުން ގުނައިދޭން އެދިފައިވަނީ އަދުރޭއަށް ތާއީދުކުރާ ފަރާތަކުންނެވެ.\nނަމަވެސް، އިލެކްޝަންސް ކޮމިޝަނުގެ މެމްބަރު އަހުމަދު އަކްރަމް ވިދާޅުވީ އެފަދަ ޝަކުވާއެއް ހުށަހެޅި ކަމުގެ މައުލޫމާތު އަދި ލިބިވަޑައިގެންފައިނުވާ ކަމަށެވެ.\nއެފަދަ ޝަކުވާއަކާއި ގުޅިގެން އިލެކްޝަންސް ކޮމިޝަނުން ރޭ ވަނީ މާވަށު ދާއިރާގެ ހަތަރު ވޯޓު ފޮއްޓެއް އަލުން ގުނައިފަ އެވެ. އޭގެ އިތުރުން، މާމިގިލީގައި ބެހެއްޓި ތިން ވޯޓު ފޮށީގެ ބާތިލް ވޯޓު ވެސް ވަނީ ގުނައިފަ އެވެ. ނަމަވެސް، އެ ދާއިރާގެ ނަތީޖާއަށް އެއްވެސް ބަދަލެއް އައިސްފައެއް ނުވެ އެވެ.\nއެމްޑީޕީ އަބްދުއްރަހީމް އަބްދުﷲ އިލެކްޝަންސް ކޮމިޝަން + ފޮނަދޫ މަޖިލިސް އިންތިހާބު 2019 ޕީޕަލްސް ނޭޝަނަލް ކޮންގްރެސް - ޕީއެންސީ\nވޯޓު ގުނި ވަރަކަށް އަދުރޭ ވާނީ ފަލީހަތް: ސިރާޖު


SunOnline: Majilis thalhumah badhalu kuree hoonu bahus nukurevi rayyithunge samaalukan gellidhaane thee: Majilis Raees\nމަޖިލިސް ތަޅުމަށް ބަދަލުކުރީ ހޫނު ބަހުސް ނުކުރެވި ރައްޔިތުންގެ ސަމާލުކަން ގެއްލިދާނެތީ: މަޖިލިސް ރައީސް\nކޮވިޑް19 އާ ގުޅިގެން ރައްޔިތުންގެ މަޖިލީހުގެ ޖަލްސާތައް އޮންލައިންކޮށް ކުރިއަށް ގެންދިއުމަށް ފަހު، އަލުން މަޖިލީހުގެ ތަޅުމަށް ޖަލްސާތައް ބަދަލުކުރީ، ހޫނު ބަހުސްތައް ނުކުރެވި، މަޖިލީހަށް ރައްޔިތުންގެ ޝައުގުވެރިކަން ގެއްލިދާނެތީ ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nޔޫރަޕިއަން ޔޫނިއަންގެ ޑިމޮކްރަސީ ވީކްގެ ހައި ލެވަލް ސެޝަންގައި މިއަދު ވާހަކަދައްކަވަމުން އެމަނިކުފާނު ވިދާޅުވީ ކިތަންމެ ދަތި ހާލަތެއް މެދުވެރިވި ނަމަވެސް، ރައްޔިތުންގެ މަޖިލިސް ހުއްޓުމަކަށް އައިސްގެން ނުވާނެކަމަށެވެ.\nއަދި ރައްޔިތުންގެ މަޖިލީހަކީ ކޮވިޑް19 އާ ގުޅިގެން އެންމެ ފުރަތަމަ ވާޗުއަލްކޮށް ޖަލްސާތައް ބާއްވަން ފެށި މަޖިލިސްކަން ފާހަގަކުރައްވައި، އެކަމާމެދު އުފާކުރައްވާ ކަމަށް ވިދާޅުވެފައެވެ. އަދި އޮންލައިންކޮށް ޖަލްސާތައް ކުރިއަށް ގެންދާނެ އުސޫލެއް ހަދައި، އޮންލައިންކޮށް ބަހުސްކޮށް، ވޯޓަށް އަހައި މުހިންމު ނިންމުންތަކެއް ނިންމާފައިވާކަން ވެސް ފާހަގަކުރެއްވިއެވެ.\nހަމައެއާއެކު ކޮވިޑާ ގުޅިގެން ސަރުކާރުން ކުރާ ހަރަދުތަކާ އަދި ނިންމާ ނިންމުންތަކަށް މަޖިލީހުން ފާރަވެރިވެ، ސަރުކާރުގެ ނިންމުންތައް ވަރަށް ގާތުން ބަލަމުން އަންނަ ކަމަށް ވެސް ވިދާޅުވިއެވެ.\nއޮންލައިންކޮށް ވެސް ހިތްހަމަޖެހޭ މިންވަރަށް މަޖިލީހުގެ ޖަލްސާތައް ކުރިއަށް ގެންދެވުނު ނަމަވެސް، ދޮޅު މަހެއްހާ ދުވަސް ފަހުން އަލުން ތަޅުމުގައި ޖަލްސާތައް ކުރިއަށް ގެންދަން ނިންމެވީ ރައްޔިތުން ވެސް އަދި މަޖިލީހުން ވެސް އެގޮތް ބޭނުންވުމުން ކަމަށް މަޖިލިސް ރައީސް މިއަދު ވިދާޅުވިއެވެ.\nއަދި އަލުން ތަޅުމުގައި ޖަލްސާތައް ކުރިއަށް ގެންދަން ޖެހޭކަމަށް ނިންމީ، ހަގީގީ މާނައިގައި ބަހުސް ނުކުރެވޭތީ ކަމަށް އެމަނިކުފާނު ވިދާޅުވިއެވެ.\n"މަޖިލީހެއްގެ މައިގަނޑު މަގުސަދަކީ ބަހުސް ކުރުން. ބަހުސް މާނަކުރާ ނަމަ، ބަހުސެއްގައި ވިއްޔާ އަތް ހޫރައި ޒުވާބުކުރާނެ. އަދި ބައެއް ފަހަރު ރިޔާސަތަށް ބޫޓު ފަދަ އެއްޗެހި ވެސް އަންނާނެ،" އެމަނިކުފާނު ވިދާޅުވިއެވެ.\nއަދި ހަގީގީ މާނައިގައި ބަހުސް ނުކުރެވޭ ނަމަ، މަޖިލީހަށް ރައްޔިތުންގެ މެދުގައި އޮންނަ ޝައުގުވެރިކަމާ، މަޖިލީހަށް ރައްޔިތުން ދޭ ސަމާލުކަން ގެއްލިގެން ދާނެ ކަމަށް ވެސް އެމަނިކުފާނު ވިދާޅުވިއެވެ.\n"ރައްޔިތުން މަޖިލިސް ބަލާނެ ގޮތް ހަދަން ޖެހޭ. ރައްޔިތުން މަޖިލީހަށް ސަމާލުކަން ދޭނެ ގޮތް ހަދަން ޖެހޭ. އެކަން ކުރެވޭނީ ރައްޔިތުން ބޭނުންވާ ގޮތަށް އެކަން ކޮށްގެން. އެކަން ކުރެވޭނީ ރައްޔިތުންނަށް ފޯރިގަދަ، ހޫނު ބަހުސެއް ގެނެސްދެވިގެން،" މަޖިލިސް ރައީސް ވިދާޅުވިއެވެ.\nރައީސް ނަޝީދު ވިދާޅުވީ ޕެންޑެމިކެއްގައި ނުވަތަ އެނޫން ވެސް އުނދަގޫ ދަނޑިވަޅުތަކުގައި "ޑިޖިޓަލް ޑިމޮކްރަސީ" ކުރިއަށް ގެންދިއުމަކީ ވަރަށް މުހިންމު ކަމެއް ކަމަށެވެ.\nއެހެން ނަމަވެސް، އެއީ ފައްކާވެފައިވާ ޑިމޮކްރަސީތަކަށް ވަރަށް ފަސޭހަ ކަމެއް ނަމަވެސް، ފައްކާވަމުން އަންނަ ޑިމޮކްރަސީތަކަށް އެހާ ފަސޭހަ ކަމަކަށް ނުވާނެ ކަން ގަބޫލުކުރަން ޖެހޭ ކަމަށް އެމަނިކުފާނު ވިދާޅުވިއެވެ.\n"އެއީ އަދި ފައްކާވަމުން އަންނަ ޑިމޮކްރަސީތަކުގައި، ޑިމޮކްރަސީއަށް ހުރަސް އަޅަން ނުވަތަ ފިއްތާލަން އެކި ކަހަލަ މަސައްކަތް ކުރާނެ. އެހެންކަމުން ހަމައެކަނި ވާޗުއަލް ބައްދަލުވުންތައް ބަރޯސާވުން ބުއްދިވެރިއެއް ނޫން،" އެމަނިކުފާނު ވިދާޅުވިއެވެ.\nމަޖިލިސް ރައީސް ވިދާޅުވީ ކޮވިޑް19 ގެ ސަބަބުން، ދަތި ވަގުތުގައި ސަރުކާރު ހިންގާނެ ގޮތާ ގުޅޭ ފިލާވަޅުތަކެއް ލިބިފައިވާ ކަމަށެވެ. އަދި ހަމައެއާއެކު އެކުގައި ތިބެގެން ބަހުސް ކުރުމުގެ މުހިންމުކަން ވެސް ކޮވިޑުން އަންގައިދީފައިވާ ކަމަށް އެމަނިކުފާނު ވިދާޅުވިއެވެ.\nއެމަނިކުފާނު ވިދާޅުވީ ރައްޔިތުންގެ މަޖިލީހުގައި ތަފާތި ހިޔާލުތަކުގެ، އެކި ޕާޓީތަކަން ނިސްބަތްވާ މެމްބަރުން ތިއްބަވާއިރު، އެއީ ވަރަށް ފޯރިގަދަ މަޖިލީހެއް ކަމަށެވެ. އެހެންކަމުން މަޖިލިސް ތަޅުމަށް އެއްނުވެ ކުރިއަށް ގެންދަން ބޭނުންފުޅުނުވާކަމަށެވެ.


(3 އެޕްރީލް 2018 އާ ގުޅޭ) -- "ތި ދެމީހުން ދުވާލާއި ރޭގަނޑުހާ ތަފާތުކަން އެނގޭތަ. ކީއްވެތަ ހުރިހާ ފިރިހެނުން ތިކަހަލަ މީހަކަށް ނުވަނީ. އޭރުން އެއްވެސް އަންހެންކުއްޖަކު ހިތާމައެއްނުކުރާނެ" ނިމްރާއަށް ބުނެވުނު އެއްޗަކާ މެދު ވިސްނާލެވުމާއެކު ދައްކަމުންދިޔަ ވާހަކަ ހުއްޓާލިއެވެ. އަދި ބަހެއްނުބުނެ އޭނާއަށް ބަލަން ހުރި ރާދިންއާ ނަޒަރު ސީދާކޮއްލެވުނެވެ.\n"ކަމެއް ވެއްޖެކަން މިހާރު ހަމަޔަގީން... ބުނެބަލަ" ރާދިން މަޑުމަޑުން އައިސް ނިމްރާގެ ކުރިމަތީ ހުއްޓިލިއެވެ.\n"ޓެލް މީ ޑާލިންގ" ނިމްރާ އިސްޖަހާލުމާއެކު އޭނާގެ ކޯތާފަތުގެ ދެފަރާތުން ރާދިން ހިފަހައްޓާލާ އެ މޫނު ހިއްލާލިއެވެ. މަޑު ރާދިންގެ ޗޮކުލެޓު ކުލައިގެ ކަޅީގެ ވަށައިގެން ރަންކުލައިގެ ހިމަހިމަ ފަށަލައެއް ލެވިފައިވާ ކަހަލައެވެ. އެ ދެލޮލުގައި ބާރުފޮރުވާ ފަދަ ސިއްރުގޮތެއް ނެތެވެ. އޭގެ ބަދަލުގައި އެ ދެ ލޮލުން ހިތަށް ފިނިކަން ލިބޭ ފަދަ އިހުސާސެއް ނިމްރާއަށް ކުރެވުނެވެ.\n"އައި ކާންޓް ރީޑް މައިންޑްސް... ތި ވިސްނާކަމެއް ވެސް ނޫނީ ހިތަށް އަރާ އެއްޗެއް ވެސް ބުނީމަ އެނގޭނީ" ރާދިންގެ ބޮޑުވައި އިނގިލިން މަޑުމަޑުން ނިމްރާގެ ކޯތާފަތުގައި ފިރުމާލިއެވެ. އޭނާގެ އެ ކުޑަކުޑަ ހަރަކާތުގައި ވެސް ވީ އޯގާތެރިކަމެވެ.\nއިރުކޮޅަކު ބަލަން ހުރުމަށްފަހު ރާދިންގެ އަތްތިލަ މަތީ ނިމްރާ އަތްތިލަ ޖައްސާލިއެވެ. އަދި މަޑުމަޑުން އޭނާގެ މޫނުން އެ ދެއަތްތިލަ ވަކިކޮއްލަމުން ވާހަކައެއް ބުނަން އަނގަ ހުޅުވާލިއެވެ. ހަމަ އެވަގުތު މީހަކު ތަންކޮޅެއް ބާރަށް ކަރުކެހިލާ ކެއްސާލި އަޑު އިވުނެވެ. ރާދިންއާއި ނިމްރާގެ ނަޒަރު އެ ދިމާއަށް ދަތުރުކުރީ ނިކަން އަވަހަށެވެ. އެ ދެ މީހުންނަށް ބަލަން އަރްސަލް ހުރި ތަން ފެނުމުން ނިމްރާއަށް ރާދިންގެ އަތުން ވަގުތުން ދޫކޮއްލެވުމާއެކު ރާދިންއާ ދުރަށް ޖެހިލިއެވެ. އެކަން ރާދިންއަށް ފާހަގަ ކުރެވުމުން އޭނާ ނިމްރާއަށް ބަލާލާފައި އަރްސަލްއަށް ބަލާލިއެވެ. ދެބުމަ ގޮއްޖާލައިގެން ނިމްރާއަށް ބަލަން އަރްސަލް ހުއްޓެވެ. ހަޤީޤަތުގައި ވެސް އޭނާ ހީވަނީ ނިމްރާ ރޮލާ ކާލަން ތައްޔާރަށް ހުރި ހެނެވެ.\n"ޑެވިލް... އަހަރެންގެ ޑާލިންގްއަށް ރޭގައި ކީއްކޮއްފަ ތި ހުރީ" ރާދިން ބުނެލި އެއްޗަކުން އަރްސަލް ސިހުނުކަން ޚުދު ރާދިންއަށް ވެސް އެނގުނެވެ. އޭނާގެ ގާތަށް ހިނިއަންނަ ގޮތްވިއެވެ.\n"ވަގުތު ބޭކާރުކުރަންތަ އަހަރެން ގާތުގައި އަންނާށޭ ބުނީ... ކަންޏާ ކާން ހިނގާ. އެހެންނޫނީ އަހަރެން މިދަނީ އޮފީހަށް" އަވަސްއަވަހަށް އަރްސަލް ބުނެލުމާއެކު އޭނާ އެނބުރި ހިނގައިގަތެވެ.\n"އާދޭ ޑާލިންގް" ނިމްރާގެ ކޮނޑުގައި ހިފާ ދަމާލަމުން އޭނާ ގޮވައިގެން ރާދިން ހިނގައިގަތެވެ.\nކާމޭޒު ދޮށުގައި އަރްސަލް އިން އިރު އޭނާ އެއްފަހަރު ވެސް ނިމްރާއަށް ބަލައެއްނުލިއެވެ. ވެރިވެފައި އޮތް ހިމޭންކަން ނައްތާލީ ކުރިއަށްދާ ޕްރޮޖެކްޓުގެ ވާހަކަތަކުންނެވެ. ރާދިން ވެސް އޭނާގެ ޚިޔާލު ބަދަލުކުރަމުންދިޔައެވެ. ނަމަވެސް ދޭތެރެއަކުން ނިމްރާ ކޮބާތޯ ބަލާލައެވެ. އެއިން ކޮންމެ ފަހަރަކު އަރްސަލްއަށް އޭނާގެ އަތުގައި އޮތް އުލާއި ސަމްސަލަށް ބާރުކޮއްލެވެއެވެ. ނިމްރާއާ ދިމާއަށް ހަޅޭލަވައިގަންނަން ވެސް އޭނާގެ ހިތަށް އެރިއެވެ.\n"ރާދިން ގާތުގައި ބުނީތަ... ހީކުރީ އޭނާ ސަލާމަތްކޮއްދޭނޭ ކަމައް ދޯ" އަރްސަލްގެ ނަޒަރު ނިމްރާއަށް ހުއްޓުމާއެކު އޭނާގެ އަމިއްލަ ނަފްސާ ސުވާލުކޮއްލިއެވެ. ނިމްރާ އަވަސް އަވަހަށް އެނބުރިލުމާއެކު އަރްސަލްއަށް ފުރަގަސްދިނެވެ. ސިންކު ކައިރީ އަރިމަތީ ދެއަތް ޖައްސާލިއެވެ.\n"އެހެން ކަންތައް ކުރުމުގެ ބޭނުމަކީ ކޮބާ؟ އަހަރެން އިޖާބަ ނުދިނަސް އަރްސަލް ދިޔައީ އޭނާ ބޭނުންވި ކަންތައް ކޮއްގެން... އެއަށްވުރެ ބޮޑަށް އޭނާ ބޭނުންވެއްޖެނަމަ ދެން ވާނީ ކިހިނެއް؟ އަހަރެން ނުރުހުނަސް އަރްސަލް އަހަންނާ ގާތްވެދާނެތަ؟ އޭނާ އަހަރެންގެ ކިބައިން އެގޮތަށް ބަދަލު ހިފާފާނެތަ؟... ކޮންމެ ކަމަކަށް އަހަރެން ކެތްކޮއްފާނަން... އެކަމަކު... އަހަރެންގެ... އަހަރެންގެ ގައިގާ އަތްލާކަށް ހުއްދައެއް ނުދެވޭނެ...އެހެންވިޔަސް ކީއްވެތަ އަރްސަލް އަތްލާ ކޮންމެ ފަހަރަކު އަހަރެންގެ ހަށިގަނޑުގެ ބާރު ދޫވަނީ... ހީ މޭކް މީ ފީލް ވީކް... ޕެތެޓިކް... ޑެސްޕަރޭޓް..." ފިކުރުތަކުގެ ތެރެއިން ނިމްރާ ސިހުނީ އޭނާގެ ބުރަކަށީގެ މަތީން ތިރިއަށް އަތްތިލައެއްގެ ބީހުން އިހުސާސް ވެގެންނެވެ. އިތިކޮއްލެވުނު ހަށިގަނޑު ދުރަށް ޖައްސާލަން އުޅުނު ހިނދު އަރްސަލްގެ ސެންޓުގެ ވަސް ނޭފަތުގައި ހަރުލިއެވެ.\n"ސޯ... ޔޫ ލައިކް ޕީޕަލް ޓަޗިންގ ޔޫ" އެއްފަރާތަކަށް ޖެހެން އުޅުނު ނިމްރާގެ ވައަތު މުލައްދަނޑީގައި އުޅަންބޮއްޓާ ހަމައިން ހިފާ ހައްޔަރުކޮއްލުމާއެކު ވައި އަޑުން ނިމްރާގެ ކަންފަތް ދޮށުގައި އަރްސަލް ބުނެލިއެވެ. ކާމޭޒު ދޮށުގައި އިން ރާދިންއަށް އެ ދެމެދުގައި ހިނގައި އެއްވެސް ކަމެއް ނޭނގޭ ކަހަލައެވެ. އަރްސަލްގެ އަތުގައި އޮތް ޖޫސް ހުސްކުރި ބިއްލޫރި ތަށި ސިންކުތެރޭ ބަހައްޓާލަމުން އިސްކުރު ދޫކޮއްލިއެވެ. އަދި ނިމްރާގެ ކަންފަތް ދޮށަށް އިހުނަށްވުރެ ގާތްވެލުމާއެކު އޭނާގެ ކަންފަތުގައި އަރްސަލް ދަތްއެޅިއެވެ. ނުވިސްނާ ހުރި އަރްސަލްގެ ބަނޑުގައި އަތްކުރުކޮއްލާފައި އަޅަންބޮށި ކޮޅުން ނިމްރާ ޖެހިއެވެ. ތަދުވެގެން އަރްސަލް އަޑެއް ލައްވާލި ނަމަވެސް ނިމްރާގެ އަތުން ދުލެއް ނުކުރިއެވެ.\n"ޖަސްޓް ވެއިޓް... އައި ވިލް ގިވް ޔޫ ވަޓް ޔޫ ވޯންޓް. އައި ވިލް މޭކް ޔޫ ސްކްރީމް" އަރްސަލްގެ ވާހަކަތައް އިވުމާއެކު ނިމްރާއަށް ވީގޮތެއް ނޭނގުނެވެ. ސިންކު ތެރޭގައި ފެންއެޅި ފުރި ބަންޑުންވަމުން ދިޔަ ބިއްލޫރިތަށި ނަގާ އަރްސަލްގެ މޫނާ ދިމާއަށް އޭގައި ހުރި ފެންތައް ޖެހިއެވެ.\n"ޔޫ!.... ޔޫ ބިޗް..." އަރްސަލް ހަޅޭލަވައިގަތުމާއެކު ވަގުތުން ނިމްރާއާ ދުރަށް ޖެހި އޭނާގެ މޫނާއި ގަމީސް ފޮޅަށް ފެށިއެވެ.\n"ކިހިނެއް ތި ހެދީ" ކާމޭޒު ދޮށުން ފުންމައިގެން ތެދުވި ރާދިން ހުރީ ހައިރާންވެފައި ދެ މީހުންނަށް ބަލާށެވެ.\n"ހީ ޑިޒާވް އިޓް" ދަތްކުނޑިވިކާލުމާއެކު ނިމްރާ ބުނެލިއެވެ. އަރްސަލްއާއި ނިމްރާއާ ދެ މީހުންގެ މޫނުމަތިން ވެސް ފެންނަނީ ރުޅިވެރިކަމެވެ.\n"ޑާލިންގ ކާމް ޑައުން.... ކިހިނެއްވީތަ؟" ބޮޑުކަމެއް ހިނގައިފިކަން އެނގުނަސް ރާދިންއަށް އެއްގޮތަކަށް ވެސް އެއީ ކޮންކަމެއްކަން ދެނެގަންނާކަށް ނޭނގުނެވެ. ހިއްލާލައިގެން ހުރި ނިމްރާގެ އަތުގައި އޭރު ވެސް ބިއްލޫރި ތަށި އޮތެވެ.\n"އަހަރެންގެ ގަމީހޭ..." އަރްސަލް ރުޅިވެރިކަމާއެކު ބުނެލިއެވެ. އަދި ނިމްރާއާ ދިމާއަށް ފިޔަވަޅެއް އަޅާލި ހިނދު ހުއްޓުމަކަށް އައީ ނިމްރާގެ އަޑު އިވިފައެވެ.\n"ދެން ކައިރިވެއްޖެއްޔާ... ފެނެއްނޫން ޖަހާނީ... މި ތަށި ތި މޫނަށް ތަޅާލާނަން" ނިމްރާއަށް ބުނެވުނީ ތަންކޮޅެއް ބާރަށެވެ. އަރްސަލް އެ އަޑު ނާހާ ކުރިއަށް ޖެހުނު ވަގުތު ރާދިން އެ ދެމެދަށް ވަނެވެ. ނިމްރާ ކޮންމެ އެއްޗެއް ބުންޏަސް އެ އަންހެންކުއްޖާއަށް ގޮތެއް ހެދުމަކީ އަރްސަލްއަށް އުނދަގޫ ކަމަކަށް ނުވާނޭކަން ރާދިންއަށް ވެސް އެނގެއެވެ.\n"އަރްސަލް..." ސީދާ ނިމްރާގެ ކުރިމަތީ ހުއްޓި ހުރެ ރާދިން ކުރިއަށް ދަމާލި ކަނާއަތްތިލަ އަރްސަލްގެ ކޮނޑާ ދިމާލުގައި ވިއްދާލީ އޭނާ ހުއްޓުވާށެވެ. ދެއަތްތިލަ މުއްކަވާލާ ބާރުކޮއްލުމާއެކު އަރްސަލް ދަތްކުނޑިވިކާލިއެވެ.\n"ގޯ ޗޭންޖް... ވީ އާ ލީވިންގ" ރާދިން ބުނެލިއެވެ. ނުދާން ހުރެފައި އަރްސަލް ހިނގައިގަތެވެ. ކޮޓަރިއަށް ދަމުން ބަދިގޭ ފާރުގައި ޖައްސާފައި ހުރި ކަބަޑުސެޓުގެ ހިލައިގެ މަތީ ބަހައްޓާފައި ހުރި އެއްޗެހިތައް އަތުން ޖަހާ ވަރާލިއެވެ.\nރާދިން އެނބުރިލިއިރު ނިމްރާ ހުރީ ދެ ލޯ މަރާލައިގެން އެއްއަތުން އޭނާގެ ނިތްކުރީގައި ހިފަހައްޓާލައިގެންނެވެ. ބޮލުގައި ރިއްސަނީތޯ ރާދިން އަހާލުމުން ނިމްރާ ލޯ ހުޅުވާލާ ދެފަރާތަށް ބޯހޫރުވާލިއެވެ. އޭރު ވެސް ސިންކުގެ އިސްކުރުން ފެންފައިބަމުން ދިޔަކަން ރެއަކާލުމުން ނިމްރާ އަވަސް އަވަހަށް އިސްކުރު ބަންދުކުރިއެވެ. އަދި އަތުގައި ބިއްލޫރި ތަށްޓައް ބަލާލާފައި މަޑުމަޑުން ސިންކުގެ ތެރޭގައި އެ ތަށި ބެހެއްޓިއެވެ.\n"ނިމްރާ!..." ރާދިން މަޑުމަޑުން ގޮވާލިއެވެ. މި ނޫނީ ނިމްރާގެ ނަމުން ރާދިން ގޮވާނުލައެވެ. ނިމްރާ ހޫންއެއް ލައްވާލިއެވެ.\n"ކީއްވެ ބުނީ އަރްސަލް ޑިޒާވް އިޓް... އޭނާ ކޮންމެވެސް ކަމެއް ކުރީހެން އަހަންނަށް ހީވަނީ. އަހަންނަށް ބުނެދީފާނަންތަ" ރާދިން ބުންޏެވެ. އެހެންނަމަވެސް ނިމްރާއަށް އަރްސަލްގެ ވާހަކަތައް ކިޔައިދޭކަށް ނުކެރުނެވެ. އަރްސަލް ދެއްކީ ލަދުވެތި ވާހަކަތަކެކެވެ. ޚާއްޞަކޮށް ރޭގައި އަރްސަލް ކުރި ކަންތަކުގެ ވާހަކަ ބުނާކަށް އޭނާއަކަށް ނުކެރޭނެއެވެ. އެ ސުވާލުތައް ކުރަން ޖެހޭނީ ވެސް އޭނާއަކާ ނޫނެވެ.\n"އަރްސަލް އަންހެންކުއްޖަކަށް އަނިޔާއެއް ނުކުރާނެ. ބްލީވް މީ... އޭނާ މިހާރު އެހާ ރުޅި ގަދަ މީހަކަށްވެގެން އެ އުޅެނީ. އޭނާގެ ހިތް ގޯހެކޭ އަހަރެން ނުބުނާނަން. ހީ އިޒް މައި ބްރަދާ... އައި ނޯ ހިމް. އެއީ ހިތްހަރު ނުލަފާ މީހެއްނޫން" އަރްސަލްގެ ދިފާއުގައި ރާދިން ވާހަކަދެއްކިއެވެ.\n"އޭނާގެ ހިތް ސާފެއް ނޫން... ދެން ކިހިނެއް އޭނާ ރަނގަޅޭ ބުނާނީ... ބަދަލު ހިފުމުން އިތުރަށް އެ ހިތް ކަޅުވެގެންދާނެ" ނިމްރާގެ ހިތް ބުނެލިއެވެ. ނަމަވެސް އެ އަޑު ރާދިންގެ ކަންފަތާ ހަމައަކަށް ނުފޯރައެވެ.\n"ޑާލިންގ ޕްލީޒް... އެއްޗެކޭ ބުނެބަލަ" ނިމްރާގެ ސަމާލުކަން އެހެން ދިމާއަކަށް ހުއްޓިފައި ހުރިތަން ފެނުމުން އޭނާގެ ދެކޮނޑުގައި ރާދިން ހިފަހައްޓާލިއެވެ.\n"އަރްސަލް ގާތުގައި ރާދު އަހަންވީނު" ރާދިންގެ ދެއަތް ދުރަށް ލަމުން ނިމްރާ ބުނެލިއެވެ. އޭނާ މަޑުނުކޮށް އެތެރެއަށް ވަދެގެން ދިޔައެވެ.\nއަރްސަލް ހެދުން ބަދަލުކޮއްގެން ނުކުތުމުން އޭނާއާއެކު ރާދިން ވެސް ބެލީ އެޕާޓްމެންޓުން ނުކުމެވޭތޯއެވެ. އަރްސަލްގެ ނަޒަރު ގޭތެރެ ހޯދާލިއެވެ. ނިމްރާ ފެންނާކަށް ނެތެވެ. ކާމޭޒު މަތި ހުރީ އެމީހުން ކައިގެން ފޭބި އިރު ވެސް ހުރި ގޮތަށެވެ.\nލިފްޓުގެ ދޮރު ލެއްޕުމާއެކު ރާދިން ބަލާލީ އަރްސަލްއަށެވެ. އެކަން އެނގޭ ކަމަކަށް އަރްސަލް ނުހެދިއެވެ.\n"އެއްޗެކޭ ނުބުނަންތަ ތި ހުންނަނީ؟ އަހަރެން ތި ދެމެދަށް ނުވަންނަމަ އަރްސަލް އޭނާއަށް ކިހިނެއް ހަދަން ގަސްދުކުރީ. ތަޅައިގަންނަންތަ؟ އެނގޭ ދޯ އެންމެ ފަހަރަކު ތި އަތުން ޖެހިޔަސް އެ އަންހެންކުއްޖާގެ ދުވަސް ދާނޭކަން. އޭނާ އެހާ ރުޅިއައިސްފައި ހުއްޓާ އަދި ނުފެނޭ... އަރްސަލް ކޮންމެ އެއްޗެއް ބުންޏަސް އޭނާ ޖަދަލެއްނުކުރޭ... އެކަމަކު މިފަހަރު އަރްސަލް ބޮޑުކަމެއް ކޮއްގެން ތި އުޅެނީ... އޭނާ އެއްޗެއް ބުނަން މަޖުބޫރު ކުރީ އަރްސަލްކަން އަހަންނަށް އެނގޭ. އެ އަންހެންކުއްޖާ އަނިޔާއެއް ލިބޭކަށް އަހަރެން ބޭނުމެއްނޫން" ރާދިންގެ ވާހަކަ ހުއްޓާލަން ޖެހުނީ ލިފްޓުގެ ދޮރު ހުޅުވުމުންނެވެ. އަރްސަލް އެއްވެސް އެއްޗެއް ނުބުނެއެވެ.\nއޮފީހަށް ވަދެގެން އައި ގޮތަށް ދެ މީހުން ވެސް ކެބިންގައި އެމީހެއްގެ މޭޒު ދޮށުގައި ހަމަޖެހިލިއެވެ. އިތުރު ވާހަކައެއް ނުދައްކާ މަސައްކަތް ފެށިއެވެ. ނަމަވެސް ހުޅުވާފައި ހުރި ލެޕްޓޮޕުގެ އިސްކުރީނުން ފެންނަން ހުރި ޗާޓަށް ނަޒަރު ހުއްޓާލި ގޮތަށް އަރްސަލް އިނީއެވެ. އޭނާގެ ސިކުނޑީގައި ތަކުރާރު ވަމުން ދިޔައީ ނިމްރާގެ ޚިޔާލުތަކެވެ. ގޮނޑީގެ ތެރެއަށް ބުރަކަށި ދޫކޮއްލެވުމާއެކު އަތްގަނޑުގައި އުޅަންބޮށި ކޮޅު ޖައްސާލި ވައަތްތިލައިގެ ދެ އިނގިލިން ނޭފަތާއި ނިތްކުރި ގުޅޭ ހިސާބުގައި ހިފަހައްޓާލިއެވެ. ނިމްރާ ކުރި ކަމަކުން ހިނދުކޮޅަކަށް އޭނާގެ އަމިއްލަ ނަފްސު ހަމައިންނެއްޓީކަން އަރްސަލްއަށް އެނގެއެވެ. އެވަގުތު އޭނާ ނިމްރާއަށް ކުރަން ބޭނުންވީ ކަންތައްތައް ހިތަށް އެރުމުން ނިތްކުރީގައި އަތްތިލަ ހިންގާލެވުނެވެ. މަޑުމަޑުން ތުންފަތުގައި އިނގިލިތަކުން ފިރުމާލެވުނެވެ.\n"އައި ވޯންޓް ފޯލް... އައި ވިލް ބްރޭކް ޔޫ... ކޮންމެ ދުވަހަކު... އެތައް ފަހަރަކު" އަރްސަލް އޭނާގެ ހިތާ ވާހަކަދެއްކިއެވެ. ނިމްރާއާއި އޭނާއާ ދެމެދު އާދަޔާ ޚިލާފު ދަމާ ބާރެއް ހުރިކަން އަރްސަލްގެ ޟަމީރު ޤަބޫލުކުރެއެވެ. އެކަމަކު އެ އިހުސާސް އޭނާ ބަލިކަށި މީހަކަށް ހަދާފާނޭތީ ކަންބޮޑުވަނީއެވެ. ނިމްރާ ގަޔާ ނުވާކަން ދެއްކި ނަމަވެސް އެ އަންހެންކުއްޖާގެ ބީހުމާއެކު އަރްސަލްގެ ހަށިގަނޑުގައިވި ހުރިހާ ނާރަކަށް އެނގުންވެގެންދިޔައެވެ. އޭނާގެ ސިކުނޑިއާއި ހިތް އެއްބަސްނުވިޔަސް އޭނާގެ ހަށިގަނޑު ނިމްރާއަށް ދެކޮޅެއް ނުހަދައެވެ. އެ ހަށިގަނޑުގެ ލޭ ހޫނުވެ ވިންދު އަވަސްވުމުން އަރްސަލްގެ ބުއްދި ގޯސްވަނީއެވެ. އިހުސާސްތައް ހިފެހެއްޓުމަށް ހުރިހާ ޖަޒުބާތުތަކުގެ ތެރެއިން ރުޅި ޚިޔާރު ކުރެވެނީއެވެ.\nއަރްސަލްއާއި ރާދިން އޮފީހުން ނުކުމެގެން އެޕާޓްމެންޓަށް އައީ އެހެން ދުވަސްދުވަހަށްވުރެ ލަހުންނެވެ. ފަސްގަޑި ބައިވާން އުޅެނިކޮށް ފައިލްތަކެއް ހިފައިގެން ރާދިންއާއި އަރްސަލް އެޕާޓްމެންޓަށް ވަންއިރު އޮތީ ހިމޭންކޮށެވެ. ކާމޭޒުމައްޗާއި ގޭތެރެ ވެސް ސާފުކޮއްފައިކަން އޮތީ އެނގެއެވެ. ސޯފާގައި ހުރި ކުޝަންތައް ވެސް ހުރީ ވަކި ތަރުތީބަކުން އަތުރާފައެވެ. އެހެންނަމަވެސް ފެންނަ ހިސާބުގައި ނިމްރާއެއް ނެތެވެ. ފެންވަރާ ހެދުން ބަދަލުކޮއްލައިގެން ރާދިން ކޮޓަރި ނުކުމެ ނިމްރާގެ ކޮޓަރި ކައިރިއަށް އައެވެ. ޓަކި ޖަހާލުމާއެކު އޭނާގެ އާދައިގެ ގޮތުގައި ނިމްރާއަށް ވަނަމަކުން ގޮވާލިއެވެ.\n"ނިދަނީތަ؟" ދޮރުހުޅުވާލައިގެން ހުރި ނިމްރާއަށް ބަލާލަމުން ރާދިން އަހާލިއެވެ.\n"ޕެނެޑޯލް ގުޅައެއް ލިބިދާނެތަ؟" ދެ ފަރާތަށް ބޯހޫރާލާފައި ނިމްރާ މަޑުމަޑުން ބުނެލިއެވެ.\n"ކިހިނެއްވީ؟ ޔޫ ލުކް ޕޭލް" ރާދިން ކަންބޮޑުވިތަން ފެނުނެވެ. ނިމްރާގެ މޫނުމަތިން ލަދުގަތްފަދަ އަސަރުތަކެއް ފެނުނުހެން ރާދިންއަށް ހީވިއެވެ. އޭނާއަށް ރަނގަޅަށް ނަގައިނުގަނެވެނީސް ނިމްރާ އިސްޖަހާލީއެވެ.\n"ބަނޑަށް ތަދުވާތީ" ލައިގެން ހުރި ދޫ ގަމީހުގެ ގޮށަކާ ކުޅެމުން ނިމްރާ ބުނެލިއެވެ.\n"ކަމް ޑާލިންގް... ބަލިއްޔާ ބުނަންވާނެ... ކޮންއިރަކު ބަނޑަށް ތަދުވަންފެށީ" ރާދިން ކުއްލިއަކަށް ނިމްރާގެ އަތުގައި ހިފާލާ ކޮޓަރިން ނެރުނެވެ. އަދި އޭނާއާ ވާހަކަދައްކަމުން ނިމްރާގެ ކޮނޑަށް އަތްވައްޓާލައިގެން ހުރެ އޭނާ ގޮވައިގެން ސިޓިންރޫމަށް ނުކުތެވެ. ކޮފީމޭޒު ދޮށުގައި ކާޕެޓުމަތީ އަރްސަލް އިނެވެ. ލެޕްޓޮޕް ހިފައިގެން މަސައްކަތެއް ކުރުމުގައެވެ. އޭނާ ވެސް ހީވަނި ދެންމެ ފެންވަރައިގެން ނުކުމެ އިން ހެނެވެ. ނިމްރާ ގޮވައިގެން ރާދިން އައި ގޮތުން އޭނާގެ ނަޒަރު އެ ދެ މީހުންނަށް ހުއްޓުނެވެ. ކާމޭޒު ދޮށުން ގޮނޑިއެއް ދުރަށްޖައްސާލާ އެ ގޮނޑީގައި ނިމްރާ ބޭންދުމަށްފަހު ރާދިން ފަސްޓްއެއިޑް ފޮށި ނެގިއެވެ. އަރްސަލް ކުރަން އިން މަސައްކަތް ހުއްޓާލުމާއެކު ރާދިންގެ ހަރަކާތްތަކަށް ސަމާލުވެލިއެވެ. ފެންތަށްޓެއް ގެނެސް ނިމްރާގެ އަތަށް ލައިދީ ފަސްޓްއެއިޑް ފޮށިން ނެގި ޕެރެސެޓެމޯލް ކާޑު ބަލާލާފައި އެ އިން ބޭސް ގުޅައެއް ނައްޓާލާ ނިމްރާގެ އަތަށް ރާދިން ލައިދިނެވެ. ނިމްރާ ބޭސްގުޅަ ކާލާ ފެންފޮދެއް ބޯލިއެވެ.\n"ބޮޑަށް ތަދުވަންޏާ ބުނައްޗޭ" ރާދިން ބުނެލިއެވެ. އެ އަޑަށް އަރްސަލްގެ ހިތުގައި އެތައް ސުވާލެއް އުތުރިގަތެވެ.\n"އަހަރެން ބޭރަށް ނުކުމެލަން ބޭނުން... ކުޑަ ޝޮޕިންއަކަށް" ނިމްރާ ބުނި އެއްޗެއް ރާދިންއަށް އަޑު އިވުނީ ކިރިޔާއެވެ. އޭނާއަށް ސިޓިންރޫމުގައި އަރްސަލް އިންކަން އެނގޭތީ ގަސްދުގައި މަޑުން ވާހަކަދެއްކީއެވެ.\n"ކޯޗެއް ގަންނަން" ރާދިން އަހާލިއެވެ.\n"އަހަންނަށް ބޭނުންވާ ބައެއްޗެހި" ނިމްރާ ބުނެލިއެވެ. އޭނާ ރާދިންއާ ނަޒަރު ސީދާ ކުރަން ނުކެރިގެން އުޅޭހެން ހީވެއެވެ.\n"މިހާރުތަ؟ ބަނޑަށް ތަދުވާތިއެއްނު ތިއުޅެނީ... މިރޭ އެއިޓްގަ ފިހާރަތައް ހުޅުވީމަ އަހަރެން ދާނަން ޑާލިންގ ގޮވައިގެން. އޯކޭތަ؟" ރާދިން އިރުކޮޅަކު ހުރެލާފައި ބުނެލިއެވެ. ނިމްރާ އަވަސްއަވަހަށް ބޯޖަހާލިއެވެ.\n"ދެން ދޭ ރެސްޓުކޮއްލަން" ރާދިން ބުނެލިއެވެ.\n"ކޮންބޭހެއް ތި ދިނީ" ނިމްރާ ދިއުމުން ރާދިން އައިސް ކޮފީ މޭޒުދޮށުގައި އިށީނދެ މަސައްކަތް ފެށުމާއެކު އަރްސަލް އަހާލިއެވެ.\n"ޕެރެސެޓްމޯލް ގުޅައެއް" އަރްސަލްއަށް ބަލާލުމެއްނެތި ރާދިން ބުނެލިއެވެ.\n"ކިހިނެއްވީ؟ ކޮންތާކަށް ދާ ވާހަކަ ތި ދެއްކީ" އަރްސަލް ސުވާލުކުރިއެވެ. މިފަހަރު ރާދިން އޭނާއަށް ބަލާލިއެވެ.\n"އޭނާ ބަނޑަށްތަދުވާތީ އެ އުޅެނީ. ދެން ފިހާރަށް ދާން ބޭނުންވާ ވަހަކަ ބުނީމަ އަހަރެން ބުނީ މިރޭ ގެންދާނަމޭ... އިތުރު ސުވާލެއް" ރާދިން ބުނެލިއެވެ. އަރްސަލް ބޯހޫރުވާލުމުން ކުރަން އުޅުނު މަސައްކަތަށް ރާދިން އެނބުރިލިއެވެ.\n"އަހަރެން އޭނާ ގޮވައިގެން ދާނީ" އިރުކޮޅަކު އިނދެފައި އަރްސަލް ބުނެލިއެވެ. (ނުނިމޭ)


ސިފައިން ހާޒިރު ނުކުރަން އުޅެނީ ރައީސް ކަމަށް ތުހުމަތުކޮށްފި\nސިފައިން ހާޒިރުނުކުރަން އުޅުއްވަނީ ރައީސް ކަމަށް ނަޝީދު ތުހުމަތު ކުރައްވައިފި\n7 ޖޫން 2021 - 01:43 1\nރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހާ ސަލާމް ކުރައްވަނީ: ދެ ބޭފުޅުންގެ މެދުގައި ވަނީ ނުތަނަވަސްކަން އުފެދިފައި\nރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން ދިން ހަމަލާގެ މައްސަލަ ބަލާ މަޖިލީހުގެ ކޮމެޓީއަށް ވަކިވަކި ސިފައިން ހާޒިރު ނުކުރަން އިސްވެ އުޅުއްވަނީ ރައީސް އިބްރާހިމް މުހައްމަދު ސޯލިހު ކަމަށް ނަޝީދު ތުހުމަތު ކުރައްވައިފި އެވެ.\nމަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީއަށް ހާޒިރުވާން ވަކިވަކި ސިފައިންނަށް އަންގާފައިވީ ނަމަވެސް، ޑިފެންސް މިނިސްޓްރީން ވަނީ އެކަމަށް ދެކޮޅު ހަދާފަ އެވެ. އެކަން އެގޮތަށް މަޖިލީހަށް އެންގި ސިޓީގައި ސޮއި ކުރެއްވި ޑިފެންސް މިނިސްޓްރީގެ ނައިބު ހަސަން ޒަމީލްގެ މައްސަލަ މަޖިލީހުން ވަނީ ޕްރޮސިކިއުޓާ ޖެނެރަލްއަށް ވެސް ހުށަހަޅައިފަ އެވެ.\nއޭގެ އިތުރުން ޒަމީލްގެ މައްސަލަ މަޖިލީހުގެ އިމްތިޔާޒާއި ސްލޫކާ ބެހޭ ކޮމެޓީއަށް ވެސް ހުށަހެޅި އެވެ. ނަމަވެސް, އެ ކޮމެޓީން އެ މައްސަލަ ނުބަލަން ނިންމައި މިރޭ ވަނީ ބޭރުކޮށްލައިފަ އެވެ.\nއެ މައްސަލާގައި އެމްޑީޕީ ގައުމީ މަޖިލީހުގެ ވަޓްސްއަޕް ގުރޫޕް ހޫނުވެފައިވަނިކޮށް ރައީސް ނަޝީދު މެސެޖެއް ކަމަށް ވިދާޅުވެ، އެމްޑީޕީގެ ޗެއާޕާސަން ހަސަން ލަތީފު މެސެޖެއް ފޮނުއްވި އެވެ.\nކޮން ކަމެއް ސިއްރު ކުރައްވަން ތިޔަ އުޅުއްވަނީ،" ނަޝީދުގެ މެސެޖުގައިވެ އެވެ.\nޒަމީލުގެ މައްސަލަ ކޮމެޓީން ބޭރުކޮށްލުމުގައި އިސްކޮށް ހުންނެވީ ރައީސް ސޯލިހުގެ ޅިޔަނު، އަދި އަލިފުށީ ދާއިރާގެ މެމްބަރު މުހައްމަދު ރަޝީދު ހުސައިން (ބިގޭ) ކަމަށް އެމްޑީޕީގެ ބައެއް މަޖިލިސް މެމްބަރުން ވިދާޅުވެ އެވެ. ބިގޭ އެކަން ކުރީ ރައީސް އެންގެވުމުގެ މަތިން ކަމަށް ވެސް ތުހުމަތު ކުރެ އެވެ.\nއެމްޑީޕީ ގައުމީ މަޖިލީހުގެ ގުރޫޕުގައި މަޖިލީހުގެ ނައިބު ރައީސް އަދި ނަޝީދުގެ ކޮއްކޯފުޅު އީވާ އަބްދުﷲ ވެސް ވަނީ ބިގޭއަށް ހޫނު ރައްދު ދެއްވައިފަ އެވެ. ބިގޭ ޓެގް ކުރައްވައި އީވާ ވިދާޅުވީ ރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން ދިން ހަމަލާގެ އިންކުއަރީ ފެއިލްކޮށްލުމަށް މަސައްކަތް ނުކުރަން އެދޭ ކަމަށެވެ.\nރައީސް ނަޝީދު އެދިވަޑައިގެން ކޮމެޓީން ކުރާ ކަންކަން ކޮންމެ ފަހަރަކު ވެސް ގޯސް ކުރަން ބިގޭ އުޅުއްވަނީ ކީއްވެގެންތޯ އީވާ ސުވާލު ކުރެއްވި އެވެ. ރައީސް ނަޝީދުގެ ހާލަތާމެދުވީ ހަމްދަރުދީގެ މުއްދަތު ހަމަވީތޯ ވެސް އީވާ ސުވާލު ކުރެއްވި އެވެ.\nމިއަދު ވަނީ ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލާއި ޗީފް އޮފް ޑިފެންސް ފޯސް ބްރިގޭޑިއާ ޖެނެރަލް އަބްދުއްރަހީމް އަބްދުއްލަތީފު އިންކުއަރީއަށް ހާޒިރުވެވަޑައިގެންފަ އެވެ. ކޮމިޓީން އަދިވެސް މަސައްކަތް ކުރަމުން ދަނީ ވަކިވަކި ސިފައިން ވެސް ހާޒިރުކުރުމަށެވެ. އެގޮތުން މިހާރު ވެސް 40 ސިފައިންގެ މީހަކަށް ވަނީ ހާޒިރުވާން އަންގައި ސިޓީ ފޮނުވާފަ އެވެ.\nނަޝީދު އަވަހާރަކޮށް ބޮން ގޮއްވާލީ އެމަނިކުފާނު ދިރިއުޅުއްވާ ގ. ކެނެރީގެ ހުންނާ ނީލޯފަރުމަގާއި މަޖީދީމަގު ގުޅޭ ކަންމަތީގައި ސައިކަލެއްގަ ބޮމެއް ހަރުކޮށްގެނެވެ. އެ ހަމަލާގެ ސަބަބުން ނަޝީދު ވަރަށް ބޮޑަށް ޒަހަމްވެވަޑައިގެންނެވި އެވެ.\nބެއަރިން ބޯލްސްތަކެއް އަޅައިގެން ވަރަށް ބާރުގަދަކޮށް ހަދާފައިވާ ބޮން ރިމޯޓު ބޭނުންކޮށްގެން ގޮއްވާލާފައި ވަނީ އެމަނިކުފާނު ބޮމާ އެންމެ ކައިރިވެވަޑައިގެންނެވި ވަގުތު ބެލުމަށްފަހު އެވެ.\nއޭޑީކޭގެ ޑޮކްޓަރުން ނަޝީދުގެ ހަށިކޮޅުގައި ގާތްގަނޑަކަށް 16 ގަޑިއިރުގެ ސާޖަރީތަކެއް ހެދި އެވެ. ބޮމުގެ ތެރެއަށް އަޅާފައި އޮތް 10 ބެއަރިން ބޯލްސް އެމަނިކުފާނުގެ ހަށިކޮޅުން ނެގި އެވެ. އަދި ބޮން ހަރުކޮށްފައި ހުރި ސައިކަލުގެ ޕްލާސްޓިކު އެތިކޮޅެއް ވެސް ހަށިގަނޑުން ފެނުނެވެ.\nބޮން ގޮއްވާލި މައްސަލައިގައި މިހާތަނަށް ފުލުހުން ވަނީ ހަތަރު މީހަކު ހައްޔަރުކޮށްފަ އެވެ. އަހުމަދު އަދުހަމް، 25، އާއި މއ. ފޭރުގެ މުޖާޒް އަހްމަދު 21، އާއި ގއ. ކޮނޑޭ، ފޮޅޭމާ، ތަހުމީން އަހްމަދު، 32 އަދި ދަރަވަންދޫއިން ލ.ގަން، ދުންފިނި އުފާ، އަހުމަދު ފާތިހު، 23، އެވެ.\nއޭގެ ތެރެއިން އަދުހަމަކީ ބޮން ގޮއްވާލި ކަމަށް ތުހުމަތު ކުރެވޭ މީހާ އެވެ. ތަހުމީނަކީ ސައިކަލުގެ ވެރި މީހާ އެވެ. ދެން ތިބި މީހުން ހަމަލާއާ ގުޅެނީ ކޮން ގޮތަކުންކަން ފުލުހުން އަދި ހާމަކޮށްފައެއްނުވެ އެވެ.


ބައިނަލްއަޤްވާމީ ޒުވާނުންގެ ދުވަހުގެ މުނާސަބަތުގައި، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ތަހުނިޔާގެ ޚިޠާބު - The President's Office\nބައިނަލްއަޤްވާމީ ޒުވާނުންގެ ދުވަހުގެ މުނާސަބަތުގައި، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ތަހުނިޔާގެ ޚިޠާބު\n12 އޮގަސްޓް 2019، ރިފަރެންސް: -\nމިއަދު މުޅި ދުނިޔޭގައި ފާހަގަކުރަމުން އަންނަ، މި އަހަރުގެ ބައިނަލްއަޤްވާމީ ޒުވާނުންގެ ދުވަހުގެ މުނާސަބަތުގައި، ރާއްޖޭގެ އެންމެހައި ލޮބުވެތި ޒުވާނުންނަށް، އަޅުގަނޑުގެ ހިތުގެ އިޚްލާޞްތެރިކަމާ އެކު، މަރުޙަބާ އާއި ތަހުނިޔާ ދަންނަވަމެވެ. އަދި ހެޔޮ ގޮތުގައި ޒުވާނުން ބިނާކޮށް، ޒުވާނުންގެ ކުރިއެރުމާއި ތަރައްޤީއަށް މަސައްކަތްކުރައްވާ ހުރިހާ ބޭފުޅުންނަށް ވެސް، ދުވަހުގެ ހެޔޮއެދުމާއި ތަހުނިޔާ ދަންނަވަމެވެ.\nކޮންމެ ޤައުމެއްގައި ވެސް، އެންމެ ހަރުއަޑުން، އަބަދުވެސް ދެކެވެނީ ޒުވާނުންގެ ވާހަކައެވެ. ހެޔޮލަފާ ޒުވާން ޖީލެއް ބިނާކުރުމުގެ ވާހަކައެވެ. ޒުވާނުން ހެޔޮ ގޮތުގައި ތަރުބިއްޔަތު ކުރުމުގެ މުހިންމުކަމާއި، ޤައުމު އާރާސްތުކުރުމުގައި ޒުވާނުންގެ ދައުރު ފުޅާކުރުމުގެ ވާހަކައެވެ. މިއިން އެނގެނީ، އިންސާނީ ކޮންމެ މުޖްތަމަޢަކަށް، ޒުވާނުންގެ ބޭނުންޖެހިފައިވާ މިންވަރެވެ. ޒުވާނުންނާ ނުލައި، އެއްވެސް މުޖްތަމަޢެއް ކުރިނާރާނެ ކަމެވެ.\nދުނިޔޭގެ މިހާރުގެ ޙާލަތަށް ބަލާއިރު، ދިވެހި ޒުވާނުންނަކީ ވަރަށް ނަސީބުވެރި ބައެއްކަން ޔަޤީނެވެ. ދިވެހި ޒުވާނުންނަކީ، ލޯތްބާއި އެކުވެރިކަމާއި އަމާންކަމާއެކު ދިރިއުޅުމުގެ މަތިވެރި ނިޢުމަތް ލިބިފައިވާ ބައެކެވެ. އެންމެ ޅަފަތުން ފެށިގެން، ހަށިހެޔޮ ދުޅަހެޔޮ ދިރިއުޅުމަކަށް މަގުފަހިވެފައިވާ ބައެކެވެ. އެންމެ ތުއްތު ޢުމުރުން ފެށިގެން، ޒުވާން ޢުމުރު ނިމެންދެންވެސް، އަދި އޭގެ ފަހަށްވެސް، ރާއްޖެއާއި ރާއްޖޭން ބޭރުންވެސް، ތަޢުލީމް ޙާޞިލްކުރުމުގެ ފަހި ފުރުޞަތުތައް ލިބިފައިވާ ބައެކެވެ.\nޤައުމުގެ ކުރިމަގު އެބަޔަކަށް ވާރުތަވާނެ، މިއަދުގެ ޒުވާނުންނަކީ، ޤައުމަށް ހެވާއި ލާބައަށް މަސައްކަތްކުރާ ބަޔަކަށް ހެދޭނީ، ޒުވާނުން ބިނާކުރުމަށް އިސްކަން ދީގެންނެވެ. ޤައުމަށް ބޭނުންވަނީ، ޒަމާނީ ތަޢުލީމުން ސިކުނޑިތަކަށް ދިރުން ލިބި، އުފެއްދުންތެރި އައު އީޖާދުތަކަށް ފިކުރު ހިންގާ ޒުވާނުންނެވެ. ރިވެތި އަޚްލާޤާއި، އިޖްތިމާޢީ ރީތި އަދަބުތަކުގެ މަތީގައި ތަރުބިއްޔަތުވެފައިވާ، ޒިންމާދާރު ޒުވާނުންނެވެ. އިސްލާމް ދީނުގެ ޞައްޙަ ޢަޤީދާގެ މަތީގައި ސާބިތުވެ ތިބި، ޤައުމަށް ވަފާތެރި ތެދުވެރި ޒުވާނުންނެވެ.\nމި އަހަރުގެ ޒުވާނުންގެ ދުވަހަށް އދ. މަޖިލީހުން ކަނޑައަޅާފައިވާ ޝިޢާރުގެ އަމާޒަކީ، އެކަކުވެސް ބާކީނުކޮށް އެންމެން ޝާމިލްވާ، ހަމަހަމަ ފުރުޞަތު ލިބިދޭ، ފެންވަރު ރަނގަޅު ތަޢުލީމެއް ކަށަވަރު ކޮށްދިނުމެވެ. ހަމައެއާ އެކު، ޙަޔާތުގެ ހުރިހާ ޢުމުރު ފުރާއެއްގައި ތަޢުލީމް ޙާޞިލްކުރުމުގެ ފުރުޞަތު، އެންމެންނަށް ފަހިކޮށްދިނުމެވެ. އެއީ، އދ. މަޖިލީހުން ކަނޑައަޅާފައިވާ، ދެމެހެއްޓެނިވި ތަރައްޤީގެ 2030ގެ އެޖެންޑާގެ ބިންގަލަކީ، ފެންވަރު ރަނގަޅު ތަޢުލީމް ކަމަށްވާތީއެވެ.\nސަރުކާރުންވެސް އެންމެ ބޮޑު އަމާޒަކީ، ޒަމާނީ ތަޢުލީމް އުނގަންނައިދީގެން، ހެޔޮލަފާ ދުޅަހެޔޮ އުފެއްދުންތެރި ޒުވާން ޖީލެއް ބިނާކުރުމެވެ. ޒަމާނީ ތަޢުލީމާއި ތަމްރީން ލިބިގެން، އަމިއްލަ އަތުން ދިރިއުޅުން ބިނާކުރާ، ޒިންމާދާރު ޒުވާނުންތަކެއް އުފެއްދުމެވެ. ސަރުކާރުގެ ހުރިހާ ސިޔާސަތުތަކެއް ތަންފީޒުކުރަމުން ދާނީ، އެ ލަނޑުދަނޑި ޙާޞިލްކުރެވޭނެ މަގުންނެވެ. ބޭނުމަކީ، ޤައުމާއިގެން ކުރިއަށް ދިޔުމުގެ ރޫޙާއި، ވަޠަނީ ލޯބި ހުރި، ޢަދުލު އިންޞާފަށް ވަކާލާތުކުރާ ޖީލެއްގެ އަތްމައްޗަށް، ޤައުމުގެ ކުރިމަގު ފުރޮޅިގެން ދިޔުމެވެ.\nއަޅުގަނޑުގެ އުންމީދަކީ، ދައުލަތުން ފަހިކޮށްދީފައިވާ ފުރުޞަތުތަކުގެ ބޭނުން ހިފައިގެން، ތިޔަ ޒުވާނުންގެ ކުރިމަގު އުޖާލާކުރުމުގެ ޢަޒުމް ކަނޑައަޅައި، އެކަމަށް ގަދައަޅައި މަސައްކަތް ކުރުމެވެ. ތިޔަ ޒުވާނުންގެ އަމިއްލަ ދިރިއުޅުމަށް ލިބޭ ކޮންމެ ކުރިއެރުމަކީ، ޤައުމަށް ލިބޭ ތަރައްޤީއެވެ. ތިޔަ ޒުވާނުން ޒިންމާދާރުވުމަކީ، ޤައުމު އިޞްލާޙްކުރުމުގެ ތަޅުދަނޑިއެވެ. ދިވެހި ހުރިހާ ޒުވާނުންނަށް، ހެޔޮ ވިސްނުން ދެއްވައި، ހަށިހެޔޮ އުފާވެރި ދިރިއުޅުމެއް އާރާސްތުކުރުމުގެ ހެޔޮ ތައުފީޤް މާތް ﷲ މިންވަރު ކުރައްވާށިއެވެ.


ނައިފަރު މުހައްމަދު ހުސެއިން އަވަހާރަވެއްޖެ\nނައިފަރު މުަހައްމަދު ހުސެއިން\nތައުލީމީ ދާއިރާއަށް ގިނަ ހިދުމަތްތަކެއް ކޮށްދެއްވި ހިދުމަތްތެރިޔާ އަދި ޅެންވެރިޔާ ނައިފަރު މުހައްމަދު ހުސެއިން، ނ. ހޮޅުދޫ / ނައިފަރީގެ އަވަހާރަވެއްޖެ އެވެ.\nއޭނާ އަވަހާރަވީ އުމުރުން 93 އަހަރުގައި ރޭގެ ވަގުތެއްގައި ހޮޅުދޫގަ އެެވެ. އަދި މިއަދު މެންދުރު އޭނާގެ ޖަނާޒާ ވަނީ ބާއްވާފަ އެވެ. ތައުލީމަށް ކޮށްދެއްވި ހިދުމަތްތައް ބަލައިގަނެ ސަރުކާރުން އޭނާއަށް ވަނީ 1985 ވަނަ އަހަރު އާންމު ހިދުމަތުގެ އިނާމުވެސް އަރުވައިފަ އެވެ.\nއޭނާ ވަނީ ހިޖްރައިން 1366 ވަނަ އަހަރުން ފެށިގެން، ދިވެހި ތައުލީމަށް އެކި ގޮތްގޮތުން ހިދުމަތް ކުރައްވައިފަ އެވެ. އެގޮތުން ރާއްޖެތެރޭގެ މަކްތަބުތަކާއި މަދަރުސާތަކުގައި ގުރްއާން، ތަޖްވީދު، ހިސާބު އިލްމު، ކިޔަވައި ދެއްވުމުގައި ވަރަށް ބޮޑަށް މަސައްކަތްކުރެއްވިއެވެ.\nއޭނާ އެންމެ ފުރަތަމަ ތަޢުލީމް ހާސިލު ކުރެއްވީ، އައްޝައިޚުލް މަރްޙޫމް އަބްދުﷲ ޖަލާލުއްދީނުގެ އަރިހުންނެވެ. ދެން ނައިފަރު މަދަރުސަތުލް އިފްތިތާހުންނެވެ. ރާއްޖެތެރޭގެ މަކްތަބްތަކަށާއި، މަދަރުސާތަކަށް ކިޔަވައިދޭން ފުދޭވަރަކަށް ތައުލީމް ހާސިލުކުރެއްވުމަށްފަހު އޭނާ އެންމެ ފުރަތަމަ ކިޔަވައި ދެއްވަން ފެށްޓެވީ، ނ.ހޮޅުދޫ މަކްތަބުގެ މުދައްރިސެއްގެ ގޮތުގައި ހުންނަވައިގެންނެވެ. އޭރު އެމަކްތަބުގައި ތިބީ 80 ވަރަކަށް ކުދިންނެވެ.\n18 އޮކްޓޫބަރު 2021\nމިރޭ 11 އިން ފަތިހު5އަށް ރޯޝަނީ މަގުގެ ބައެއް ގެތަކުން ފެން ކަނޑާލަނީ\nއެ މަކްތަބުގެ ނަން ނ.ހޮޅުދޫ މަދަރުސަތުލް ސަގާފަތުގެ ނަމަށް ބަދަލުކުރުމާ ގުޅިގެން، ކުދީންގެ ޢަދަދު 200 އަށްވުރެ ގިނަވެގެންދިޔަ ނަމަވެސް އޭނާގެ ހިސާބު އިލްމާއި، ގުރްއާނާއި، ތަޖްވީދާއި، ދިވެހިބަސް ވަރަށްގިނަ ކުދީންނަށް ކިޔަވައި ދެއްވިއެވެ.


ބަގާވާތަށް ފަހު ގައުމުގެ ހާލަތު\nރައްޔިތުންގެ މަޖިލީހުގެ މެމްބަރުން އޮޅިވަޑައިގެންނެވުމެއްގައި\nމުއައްސަސާތަކުގެ މިނިވަންކަމެއް ނެތް\n6 ފެބްރުއަރީ 2017 | ހޯމަ 02:42\nރައީސް މުހައްމަދު ނަޝީދުގެ ވެރިކަން ބަދަލުކުރުމަށް ފަހު ގައުމު މިއޮތީ ވަރަށް ބޮޑު ނިކަމެތި ކަމެއްގައި. ހަތެއް ފެބްރުއަރީ އައުމުގެ ކުރިއާ ހަމައަށް ބަލާއިރު، މިނިވަންކަން ލިބިދީފައި އޮތް. ބޭސް ސިޓީއަށް ސަލާންޖެހުން ނިމުމަކަށް ގެނައި. އެކަނިވެރި މައިންނަށް އެހީތެރިކަން ލިބެން ފެށި. އުމުރުން ދުވަސްވީ މީހުންނަށް އުފާވެރިކަން ލިބިގެން ދިޔަ. ނަމަވެސް ހަތެއް ފެބްރުއަރީގައި ކުރި ބަގާވާތަށް ފަހު ރައްޔިތުނަށް ނިކަމެތިކަން ލިބިގެން ދިޔަ. ޑިމޮކްރަސީގެ ދަތުރު ފަހަތަށް ދިޔަ. އޭގެ ހިތި އަދި މި އުޅެނީ ނުފިލައިގެން. އަދި އެކަން ކުރި މީހުންގެ ކިބައިގެން ވެސް އެ ލައްގަނޑު އެ އުޅެނީ ނުފިލައިގެން. ބަގާވަތް ކުރި ބޭފުޅުންނަށް ވެސް އެ ބޭފުޅުން އެ ކުރި ކަންތަކުގެ ހިތި ރަހަ އެ ބޭފުޅުންގެ އަރުން ފިލައި ނުދޭ. ގައުމަށް ދެރަ ގޮތެއް އެެއްވެސް ކަމެއް ކުރުމަކީ އަޅުގަނޑުމެން އެދޭ ކަމަކަށް ވެގެން ނުވާނެ.\nއަޅުގަނޑުމެން އެދޭ ކަމެއް ނޫން ވެރިކަމުގައި ހުންނަ ބޭފުޅަކަށް މަގުމަތިން "ހަމަލާތަކެއް ދިނުމަށް". އަޅުގަނޑުމެން ބޭނުންވަނީ ޑިމޮކްރެޓިކް ނިޒާމުގެ ތެރެއިން ވެރިކަން ބަދަލުކުރަން. ކޮންމެ ސަރުކާރެއް މި ގައުމުގައި އޮތަސް، ހަމަ ގައުމުވެސް އަޅުގަނޑުމެން ބޭނުމެއް ނޫން ދެ ވަނަ ހަތެއް ފެބްރުއަރީއެއް އަންނަން. ނަމަވެސް ހިތާމައަކީ މިހާރު ސަރުކާރުގެ އަމަލުތައް ހުންނަ ގޮތުން ރައްޔިތުންނަށް ނިކަމެތިކަން ލިބުން. ރައްޔިތުންގެ އަޑު އަހާނެ ސަރުކާރެއް ނެތުން. އަޅުގަނޑުމެން ޑިމޮކްރަސީ އަނބުރައި ހޯދައިދޭނަން. އެދެނީ ލޯކަލް ކައުންސިލް އިންތިހާބުގެ ފުރުސަތު ހިފުން\n5 ފެބްރުއަރީ 2017 | އާދީއްތަ 22:20\nރައީސް އަބްދުﷲ ޔާމީންގެ ފެކްޝަންގެ މެމްބަރުންނަށް އެ ބޭފުޅުން އެ ކުރައްވާ ކަމެއް ވެސް، ކުރައްވާ ކަމެއްގެ ނަތީޖާ ވެސް އެނގިވަޑައިނުގަންނަވާ. އަމިއްލައަށް ފޭއްސި އޮލިގަނޑު ލޮލަށް ހެރޭއިރު ވެސް ކުރެއްވޭ ކަމެއް، ހެއްދެވޭ ގާނޫނެއް ވެސް ނޭނގޭ\n5 ފެބްރުއަރީ 2017 | އާދީއްތަ 22:16\nމި ސަރުކާރުގައި ވައްކަން ކުރައްވާ ބޭފުޅުންނަށް ދަނީ ޕްރޮމޯޝަން ދެއްވަނުން. ނަމަވެސް ދައުލަތުގެ އެއްވެސް މުއައްސަސާއެއް ނެތް އެ ބޭފުޅުންގެ ގާނޫނީ ޒިންމާ އުފުލަމުންދާ މުއައްސަސާއެއް. ރައީސް އަބްދުﷲ ޔާމީން ގެންދަވަނީ މަޖިލީހުގެ މެޖޯރިޓީގެ ބޭނުން ނާޖާއިޒު ފައިދާގެ ގޮތުގައި ހިއްޕަވަމުން. މުއައްސަސާތަކުގެ މިނިވަންކަން އޮތީ ކޮމާކޯޅިއެއްގެ ތެރޭގައި. ކޮބައިތޯ ނިޔާޒު އިބްރާހިމްއަށް ވީގޮތް. ގާނޫނު އަސާސީގެ ރޫހާ ވެސް ހިލާފަށް ނިޔާޒު އިބްރާހިމް މަގާމުން ވަކިކުރީ. އަދި މުއައްސަސާތަކުގެ ވެރިންނަށް ދަނީ ފުރައްސާރަކުރަމުން. ޝެއިޚް އިބްރާހިމް، ދެއްކެވި ވާހަކަފުޅަކާ ގުޅިގެން ޓެރަރިޒަމްގެ ދައުވާކޮށް، ޖަލަށް ލާފައި އެ ހުންނެވީ. އެޗްއާރުސީއެމް އިން ވެސް ބަޔާނެއް ނެރުނުތޯ\n5 ފެބްރުއަރީ 2017 | އާދީއްތަ 22:14\nވައްކަމަކީ ތޮބިއީ ކަމެއް ނޫން\nރައީސް އަބްދުﷲ ޔާމީން ވިދާޅުވި ނަމަވެސް ވައްކަމަކީ ތޮބިއީ ކަމެއް ނޫން. މިއީ އިންސާނާ ކެއުމަށް ބޭނުންވާ ފަދައިން ކުރަންޖެހޭ ކަމެއް ނޫން. މިއީ ރައީސް އަބްދުﷲ ޔާމީނަށް އޮޅިވަޑައިގެން ދެއްކެވި ވާހަކައެއް ނޫން. އެހެން ނޫންނަމަ އެ ވިދާޅުވާ ތަރުޖަމާނު އެކަން ދޮގުކުރާނެ. ރަނގަޅު ވެސް ކޮށްދޭނެ. މި ވާހަކަފުޅު ދެއްކެވީ އޮޅިވަޑައިގެން ނޫންކަން އަޅުގަނޑު ގަބޫލްކުރަނީ ކުރިން ހިނގާފައިވާ ކަންކަމުގެ ސަބަބުން. އެމްއެމްޕީއާރުސީގެ އޮޑިޓް ރިޕޯޓް ހާމަކުރުމުގެ ކުރިން، އަދާލަތު ޕާޓީގެ ރައީސް ވެސް ރައީސް އަބްދުﷲ ޔާމީން އަރިހުގައި އެ ވާހަކަ ވިދާޅުވި. ނަމަވެސް ވިދާޅުވީ އަދީބަކީ ނަޒާހަތްތެރި ބޭފުޅެއް ކަމަށް. ޚާލިދު ބުން ވަލީދު ފަދަ ބޭފުޅެއް ކަމަށް. މި ވާހަކަ ކުރީގެ އޮޑިޓަ ޖެނެރަލް ވިދާޅުވުމުން، ރައީސް ޔާމީން ވިދާޅުވީ، ނިޔާޒު ޒާތީވެގެން އުޅުއްވާ ކަމަށް.\n5 ފެބްރުއަރީ 2017 | އާދީއްތަ 22:10\nސަރުކާރުގެ ސިޔާސަތު ދެކޮޅު ނުޖެހުން\nރައްޔިތުން މިއަދު ބޭނުންވަނީ އައިޖީއެމްއެޗަށް 25 ބުރީގެ އިމާރާތެއްތޯ، ނުވަތަ ފުރިހަމަ ސިއްހީ ނިޒާމެއްތޯ. ފިނޭންސް މިނިސްޓްރީ އަށް ބޭނުންވަނީ 25 ބުރީގެ އިމާރާތެއްތޯ، ނުވަތަ އެތަނުގެ މުވައްޒަފުން ކަނޑާލާފައި ގެޔަށް ފޮނުވާލުންތޯ. ކޮބައިތޯ 200 މިލިއަން ޑޮލަރުގެ ބޮންޑު ވިއްކައިގެން ދެކޮޅު ޖެހޭނެ ގޮތެއް. ދެންޖެހޭނީ ރައްޔިތުން ސަލާން ޖަހަން. މި ގައުމަށް އިންވެސްޓަރުންނެއް ނާދޭ. ކިތަންމެ ވަރަކަށް ރައްޔިތުންނަށް އޮޅުވާލިޔަސް، ހުވަފެން ދެއްކިޔަސް ރައްޔިތުން ވަރަށް ގާތުން ބަލަމުން އެބަދޭ. ސަރުކާރުގެ ސިޔާސަތު ދެކޮޅު ނުޖެހޭ. މިހާރު ވެސް އައިޖީއެމްއެޗުން ނަންބަރެއް ޖެހީ އެތައް މަހެއް ފަހުން. ސިއްހީ ނިޒާމު ރަނގަޅު ކުރަން، ރައްޔިތުން ދިގު ކިޔޫގައި ނުޖެހި ފަރުވާ ހޯދުމަށްޓަކައި ޑޮކްޓަރުން އުފައްދަންޖެހޭ. އެތައް ބުރިއެއްގެ އިމާރާތް އަޅައި ފޮޓޯ ހެދުމެއް ނޫން މުހިންމީ. އައިޖީއެމްއެޗްގެ 25 ބުރީގެ އިމާރާތަށް ހަރަދުކުރާ 140 މިލިއަން ޑޮލަރުގައި ވެސް ކޮރަޕްޝަން ހިމެނޭ.\nދައުލަތް ދަރައި ގައުމުގެ މާލިއްޔަތު ހުސްކުރަމުންދާއިރު އަޅުގަނޑުމެން އެންމެން ވިސްނަން އެބަ ޖެހޭ. އިންތިހާބު ކުރިމަތިވެފައިވާއިރު، އަޅުގަނޑުމެން އެންމެން ވިސްނަން އެބަޖެހޭ، މި ވައްކަން ކުރަމުންދާ ސަރުކާރަށް އާނއެކޭ ބުނާނީތޯ ނުވަތަ ނޫނެކޭ ބުނާނީތޯ. އަޅުގަނޑުމެން އެންމެ އެބަ ޖެހޭ މި ގައުމަށްޓަކައި ވިސްނަން. ހަމައެކަނި ގޭގެ ފާރު ރާނައިދީގެން، ދިއްކޮށްލާ 500 ރުފިޔާ އަށް ވޯޓް ވިއްކާލައިގެން ނުވާނެ\n5 ފެބްރުއަރީ 2017 | އާދީއްތަ 22:05\nފުލުހުންނަށް މުސާރަ ނުދިނުން\nރައީސް އަބްދުﷲ ޔާމީންގެ ވެރިކަމުގައި ފެނިގެނެއް ނުދޭ އިގްތިސޯދު ރަނގަޅު ވެގެން ދިޔަ ތަނެއް. ބަދަލުގައި ފެންނަމުން ދަނީ ވައްކަން ކުރަމުންދާ ތަން. ދެން ކިހިނެއްތޯ އާދައިގެ ރައްޔިތުންނަށް މުސާރަ ދޭން ފައިސާ ނެރޭނީ.\n5 ފެބްރުއަރީ 2017 | އާދީއްތަ 22:04\nރައީސް ޔާމިން ކަންކުރައްވަނީ ގާނޫނާއި ޚިލާފަށް، ކައުންސިލް އިންތިޚާބުވެސް ލަސްކުރަނީ އެގޮތަށް، އެންމެ ޕާޓީއަކަށް ތައްޔާރު ނުވެގެން އިންތިޚާބު ފަސްކުރުމަކީ ކުރެވޭނެ ކަމެއްނޫން، ގިނަ ޕާޓީތަކެއް ނަމަ ޑިމޮކްރަސީގެ އުސޫލުތަކުގެ މަތިން އަމަލު ކުރެވިދާނެ، އިލެކްޝަންސް ކޮމިޝަނުގެ ޒިންމާވެސް އަދާކުރަންޖެހޭ، ގާނޫނީ ގޮތުން ލިބިފައިވާ ޒިންމާވެސް އަދާނުކުރޭ، ޑްރާމާ ކުޅުންނޫން ކަމެއް ނުކުރޭ، އެއީ ކީއްވެގެންކަންވެސް ވަރަށް ސާފު، އެކަންކުރަނީ ރައީސް ޔާމިންއަށް ތާޢީދު ނެތުމުން، ޕީޕީއެމް ޓިކެޓްގައި ވާދަކުރާނެ މީހެއްވެސް ނުވެގެން އެއުޅެނީ، ޕީޕީއެމް އަވަނީ ދެ ފަޅިވެފައި، ރައީސް އަބްދުﷲ ޔާމިންއަށް އިންތިޚާބުތައް ކާމިޔާބުވާނެ ގޮތަކަށް މިހާރު އޮތް އިލެކްޝްންސް ކޮމިޝަނުން ކަންކަން ރާވާ ނެ ކަން ޔަގީން: ޑރ. ޑީޑ\nރައީސް ޔާމިންގެ އެއްވެސް ރިޔާސީ ބަޔާނެއްގައި އެއްވެސް އުއްމީދީ ވާހަކަފުޅެއް ނުދައްކަވާ، މުޅިންވެސް ދައްކަވަނީ ސިޔާސީ ފަރާތްތަކަށް ބިރު ދެއްކުމާއި ނޫސްވެރިންނަށް ބިރުދެއްކުން، މާދަމާގެ ރިޔާސީ ބަޔާނުގައިވެސް އެއްވެސް އުފާވެރި ޚަބަރުތަކެއް ރައްޔިތުންނަށް ލިބިގެނެއް ނުދާނެ، ރާއްޖޭގެ މަޝްރަހުގައި ބޮޑެތި ކަންތައްތަކެއް ހުއްޓަސް އެކަމާއި ވާހަކައެއް ނުދެއްކޭ، ރައްޔިތުންނަށް ލިބޭ އާމްދަނީ ކުޑަވަމުން، ސިވިލް ސާވަންޓުންނަށްވެސް އުފާވެރި ކަމެއްނެތް، ތަކެތީއަގާއި ތަންތަނުގެ ކުލި އަގުބޮޑުވެއްޖެ، ބާޒާރާން ގަންނަ ތަކެތީގެ އަގުބޮޑުވެ، ލިބޭ އާމްދަނީ ކުޑަވުން: ޑރ. ޑީޑ\n5 ފެބްރުއަރީ 2017 | އާދީއްތަ 21:42


ސްޕާސް އިން ސިޓީ ހިފެހެއްޓިއިރު، ލިވަޕޫލާއި އާސެނަލް މޮޅުވެއްޖެ | Jazeera\tސްޕާސް އިން ސިޓީ ހިފެހެއްޓިއިރު، ލިވަޕޫލާއި އާސެނަލް މޮޅުވެއްޖެ - Jazeera\nސްޕާސް އިން ސިޓީ ހިފެހެއްޓިއިރު، ލިވަޕޫލާއި އާސެނަލް މޮޅުވެއްޖެ\nމުޙައްމަދު ޤާސިމް August 19, 2019 46 views0\nއިނގިރޭސި ޕްރިމިއާ ލީގުގައި މިހަފްތާގައި ކުޅުނު ބޮޑު މެޗުގައި ޓޮޓެންހަމް ހޮޓްސްޕާ އިން މެންޗެސްޓާ ސިޓ މޮޅުވިޔަނުދީ ހިފެހެއްޓިއިރު، ލިވަޕޫލާއި އާސެނަލް ކުޅުނު މެޗުތަކުން މޮޅުވެއްޖެއެވެ.\nސިޓީގެ ދަނޑުގައި ޓޮޓެންހަމްއާ ދެކޮޅަށް ކުޅުނު މެޗު 2-2 އިން އެއްވަރުވިއިރު، ލިވަޕޫލް ވަނީ ރަށުން ބޭރުގައި ސައުތުހެމްޕްޓަން އަތުން 2-1 އިން މޮޅުވެފައެވެ. އާސެނަލުން ބާންލޭ އަތުން މޮޅުވީވެސް ހަމަ އެ ނަތީޖާއިންނެވެ.\nރޭގެ މެޗާއެކު ޓޮޓެންހަމުން ވަނީ ސިޓީން ލީގުގައި ދަމަހައްޓަމުން އަންނަ ވިދިވިދިގެން 15 މެޗުން މޮޅުވުމުގެ ސިލްސިލާއަށް ނިމުމެއް ގެނެސްފައެވެ.\nމިނަތީޖާއާއެކު، ލީގުގައި މިހާތަނަށް ކުޅުނު ދެ މެޗަށްފަހު ތާވަލްގެ އެންމެ ކުރީގައި އުޅެނީ ހަ ޕޮއިންޓާއެކު ލިވަޕޫލެވެ. މިއަދަދަށް އާސެނަލް އަށް ޕޮއިންޓް ލިބިފައިވާއިރު، ލިވަޕޫލަށް ކުރިލިބެނީ ފައިދާ ގޯލްގެތަފާތުންނެވެ. އެންމެފަހުގެ ޗެމްޕިއަން ސިޓީ އޮތީ ހަތަރު ޕޮއިންޓާއެކު ތިންވަނައިގައެވެ.\nރޭގެ މެޗު ފަށައިގެން 20 ވަނަ މިނެޓުގައި ސިޓީގެ ކެޕްޓަން ކެވިން ޑި ބްރައިނާ ދިން ބޯޅައަކުން ރަހީމް ސްޓާލިން ލީޑްނަގައިދިންއިރު، އޭގެ ތިން މިނެޓުފަހުން ޓޮޓެންހަމަށް ނަތީޖާ ހަމަހަމަކޮށްދިނީ ޓެންގީ އެންޑޮމްބެލޭ ތަނަވަސްކުރި ފުރުޞަތަކުން އެރިކް ލަމޭލާ އެވެ. ނަމަވެސް، ފުރަތަމަ ހާފު ނިމުމުގެކުރިން ސާޖިއޯ އަގުއޭރޯ ވަނީ ސިޓީ އަށް ދެވަނަ ފަހަރަށް ލީޑްނަގައިދީފައެވެ. ފުރަތަމަ ހާފު ނިމުނީ 2-1 އިން ސިޓީ ކުރީގައިއޮވެގެންނެވެ.\nދެވަނަ ހާފު ފެށިތާ 11 ވަރަކަށް މިނެޓުގެ ތެރޭގައި ޓޮޓެންހަމަށް ދެވަނަ ފަހަރަށް އެއްވަރުކޮށްދިނީ ބަދަލުކުޅުންތެރިއެއްގެ ގޮތުގައި ކުޅެން ނިކުތް ބްރެޒިލްގެ މިޑްފީލްޑަރު ލޫކަސް މޯރާ އެވެ. މިއީ އެ ޓީމުގެ ލަމޭލާ ނަގައިދިން ކޯނަރަކުން ލިބުނު ބޯޅައެއް ލޫކަސް ބޮލުން ފޮނުވާލައިގެން ކާމިޔާބުކުރި ގޯލެކެވެ.\nމި މެޗުގެ އިތުރުވަގުތުގައި ސިޓީގެ ބްރެޒިލް ފޯވާޑް ގެބްރިއެލް ޖެސޫސް ގޯލެއް ކާމިޔާބުކުރިނަމަވެސް ވީއޭއާރްގެ އެހީ ހޯދުމަށްފަހު ރެފްރީ ވަނީ އެ ލަނޑު ކެންސަލްކޮށްފައެވެ. އެއީ ސިޓީން ނެގި ކޯނަރުގައި ބޯޅަ ޕެނަލްޓީއޭރިޔާތެރެއަށް ހުރަސްވި ވަގުތު އެ ޓީމުގެ ޑިފެންޑަރު އައިމެރިކް ލަޕޯޓްގެ އަތުގައި ބޯޅައިން ޖެހުމުންނެވެ.\nލީގުގައި ރޭ ކުޅުނު އަނެއް މެޗުގައި، ސައުތުހެމްޕްޓަން އަތުން 2-1 ގެ ނަތީޖާއަކުން ލިވަޕޫލް އުނދަގުލުން ސަލާމަތްވިއިރު، އެ ޓީމުގެ ލަނޑުތައް ޖަހައިދިނީ ސަޑިއޯ މާނޭ އާއި ރޮބާޓޯ ފިރްމީނޯ އެވެ. ސައުތުހެމްޕްޓަނުން ޖެހި ގޯލަކީ ލިވަޕޫލްގެ ކީޕަރު އެޑްރިއަން އަށް ހެދުނު ބޮޑު ގޯހެއްގެ ފައިދާނަގައި ޑެނީ އިންގްސް ކާމިޔާބުކުރި ގޯލެކެވެ.\nމި މުބާރާތުގައި އިއްޔެ ކުޅުނު ފުރަތަމަ މެޗުގައި ބާންލޭ އަތުން 2-1 އިން އާސެނަލް މޮޅުވިއިރު، ގޯލްތައް ޖަހައިދިނީ އެލެކްސެންޑާ ލަކަޒޭ އާއި ޕިއޭ-އެމެރިކް އޮބަމަޔަން އެވެ. ބާންލޭގެ ހަމައެކަނި ލަނޑުޖަހައިދިނީ އޭޝްލީ ބާންސް އެވެ. އެވަޓަން އަތުން 1-0 އިން ވަޓްފޯޑް ބަލިވިއިރު، ނޯވިޗް ސިޓީ ވަނީ 3-1 އިން ނިއުކާސަލް ޔުނައިޓެޑް ބަލިކޮށްފައެވެ. ބޯންމައުތު އަތުން 2-1 އިން އެސްޓަން ވިލާ ބަލިވިއިރު، ބްރައިޓަން ހޯވް އެން އެލްބިއަންއާ ވެސްޓްހޭމް ޔުނައިޓެޑް ބައްދަލުކުރި މެޗު ނިމުނީ 1-1 އިން އެއްވަރުވެގެންނެވެ.


Biden huvaa kuravvaa Rasmiyyathuge rehasal las koffi\nބައިޑަން ހުވާކުރައްވާ ރަސްމިއްޔާތުގެ ރިހާސަލް ލަސްކޮށްފި\nޑެޕިއުޓީ ސެކްރެޓަރީ، ކެން ކުޗިނެއްލީ: ރަސްމިއްޔާތު އެއްދުވަސް ލަސް ކުރުމަކީ އެޅި ސަލާމަތީ ފިޔަވަޅެއް\nއެމެރިކާގެ ރައީސް ކަމަށް ހޮވިވަޑައިގެން ހުންނެވި ޖޯ ބައިޑަން މަގާމުގެ ހުވާ ކުރައްވާ ރަސްމިއްޔާތަށް ބާއްވާ ފަރިތަކުރުން، ރިހާސަލް އެއް ދުވަސް ލަސް ކޮށްފި އެވެ. ހޯމްލޭންޑް ސެކިއުރިޓީ ވަގުތީ ގޮތުން ހިންގެވުމާ ހަވާލުވެ ހުންނެވި، ޑެޕިއުޓީ ސެކްރެޓަރީ، ކެން ކުޗިނެއްލީ ވިދާޅުވީ އެއް ދުވަސް ލަސް ކުރީ މަސްރަހު އަމާންކަން ކަށަވަރުު ނުވާތީ ކަމަށެވެ.\n"ރިހާސަލް ދެން އޮންނާނީ ހޯމަ ދުވަހު،" ކުޗިނެއްލީ ވިދާޅުވި އެވެ. "ބައިޑަންގެ ޓީމުން ވެސް ބޭނުންފުޅުވެ ލައްވަނީ އެއްދުވަސް ލަސް ކުރަން" އޭނާ ވިދާޅުވީ ތާވަލަށް ކުޑަ ބަދައެއް އައި ނަމަވެސް، ހުރިހާ ކަމެއްގައި ފަހުގޮތް ކިޔައި ނިންމާނީ ސީކްރެޓް ސާވިސްއިން ކަމަށެވެ.\nކުޗިނެއްލީ ވިދާޅުވީ ވިސްނުމަކީ އެއްދުވަސް ލަސްކޮށް އެޖެންޑާ ހަމަޖައްސައި، ސީކްރެޓް ސާވިސްއިން ފޯރި މަރާ ސަހައްދުތައް ކަނޑައެޅުން ކަމަށެވެ. އެއީ ވޮޝިންޓަން މެޓްރޯ ސަރަހައްދުން ކޮންމެ ހިސާބެއްގައި ކަމެއް ހިނގި ނަމަވެސް އިޖާބަ ދެވޭ ވަރަށް ކަމަށެވެ.\nކެޕިޓަލް ސަރަހައްދު ރައްކާތެރިކަން ބަލަހައްޓާ ގާޑުން ފޯރި މަރަނީ\nސެކިއުރިޓީ އޮފިޝަލުން ވިދާޅުވާ ގޮތުގައި ދާހިލީ ހަމަނުޖެހުމެއް ހިންގުން އެންމެ އެކަށީގެން ވަނީ، ހުވާ ކުރައްވާ ރަސްމިއްޔާތު އޮންނަ ދުަވަހު އެވެ. މިފަދަ ހަރަކާތައް ހިންގާ މީހުން މިހާރު ތިބޭނީ ހައުސްގައި ހިންގި ހަމަނުޖެހުންތަކުން ދަސް ކޮށްގެންނެވެ. އަދި އެއީ އެމީހުންނަށް ލިބުނު ކާމިޔާބެއް ކަމަށް ބަލައިގެންނެވެ.\nކުޗިނެއްލީ ވިދާޅުވީ ހަމަނުޖެހުމެއް ހިންގަންޏާ ހިންގާނީ ހަމައެކަނި ވޮޝިންގްޓަންގައި ނޫން ކަމަށާއި އެހެން ކޮންމެވެސް ސަރަހައްދެއްގައި ވެސް ހަމަނުޖެހުން ހިންގަފާނެ ކަމަށެވެ. އަދި މި އަހަރަކީ މިޒާތުގެ އަހަރަކަށް ވެސް ވެދާނެ ކަމަށެވެ. އޭނާ ވިދާޅުވީ އެފްބީއައި ފަދަ ތަންފީޒީ ބާރުތަކާ އެކު މަޝްވަރާ ކުރެވިފައިވާ ކަމަށެވެ.


vnews - Qavaidha khilaafah alhaafaiva ulhandhuthah negumah angaifi\nގަވައިދާ ހިލާފަށް އަޅާފައިވާ އުޅަނދުތައް ނެގުމަށް އަންގައިފި\nމާލޭގައި ބަނދަރުގައި އަޅާފައިވާ އުޅަނދުތަކެއް\nމާލެއާއި ވިލިމާލޭގެ ފަޅުތެރޭގައި ގަވައިދާ ހިލާފަށް އަޅާފައި އޮންނަތާ ގިނަ ދުވަސްވީ އުޅަނދުތައް ނަގަން އަންގައިފި އެވެ.\nއުޅަނދުތައް ނެގުމަށް އަންގާ ހައުސިން މިނިސްޓްރީން ކޮށްފައިވާ އިއުލާންގައި ބުނެފައިވަނީ މާލެއާއި ވިލިމާލޭގައި ގަވައިދާ ހިލާފަށް އުޅަނދުތައް އަޅާފައި ބޭއްވުން އިތުރުވަމުންދާތީ އެގޮތަށް އަޅާފައިވާ އުޅަނދުތައް ނެގުމަށެވެ.\nގަވައިދާ ހިލާފަށް އަޅާފައިވާ އުޅަނދުތައް ނެގުމަށް އަންގާފައިވަނީ އަންނަ މަހުގެ ނިޔަލަށެވެ. މިމުއްދަތުގެ ތެރޭގައި އުޅަނދުތައް ނުނަގައިފިނަމަ މިނިސްޓްރީން އެ އުޅަނދުތައް ނަގާނެ ކަމަށްވެސް ބުނެފައިވެ އެވެ.\nހައުސިން މިނިސްޓްރީން ބުނީ ގަވައިދާ ހިލާފަށް ފަޅުތެރޭގައި އުޅަނދުތައް އަޅާފައި ބޭއްވުން އާންމުވަމުންދާ ކަމަށާއި މިފަދަ އުޅަނދުތަކުގެ ތެރޭގައި ވެރިފަރާތް އިނގެން ނެތް އުޅަނދުތަކާއި ރަޖިސްޓްރީ ނަންބަރު އިނގެން ނެތް އުޅަނދުތައް ވެސް ހިމެނޭ ކަމަށެވެ. އަދި އެއްގޮތަކަށްވެސް ދަތުރުނުކޮށް ބަނދަރުގައި އަޅާފައި އޮންނަތާ އެތައް ދުވަހެއްވީ އުޅަނދުތަކާއި އައިސްފޮށި ބަހައްޓައިގެން މަސްގުދަނެއްގެ ގޮތުގައި ބޭނުންކުރާ އުޅަނދުތައް ހުރިކަން ވެސް ފާހަގަކުރެވޭ ކަމަށް މިިނިސްޓްރީން ބުނެ އެވެ.\nހައުސިން މިނިސްޓްރީން އިތުރަށް ބުނީ ބައެއް އުޅަނދުތައް ގަވައިދާ ހިލާފަށް އަޅާފައިވާތީ ގަވައިދާ އެއްގޮތަށް އަމަލުކުރަން ބޭނުންވާ އުޅަނދުތަކުގެ ވެރިންނަށް ބޮޑެތި ދަތިތައް ކުރިމަތިވެ ޝަކުވާ ލިބުން އިތުރުވެފައިވާ ކަމަށެވެ.


Aishwarya aai Abhishek Amitab ge gein nikunnaakah noolhe | Mihaaru\nއައިޝްވަރިޔާ އާއި އަބީޝެކްގެ ކައިވެންޏަށް 10 އަހަރު ވީއިރުވެސް ދިރިއުޅެނީ މައިންބަފައިންނާ އެކުގައި\nއައިޝްވަރިޔާ އާއި އަބީޝެކް އަމީތާބުގެ ގެއިން ދިއުމުގެ ވިސްނުމެއް ނެތް\n10 ޖެނުއަރީ 2018 - 06:46 1 comment\nއައިޝްވަރިޔާ އާއި މައިދައިތަ ޖާޔާ ބައްޗަންގެ ގުޅުން ރަނގަޅު ނޫން ވާހަކަ އާއި އައިޝްވަރިޔާ އާއި އޭނާގެ ފަހަރި ޝްވޭތާ ނަންދާގެ ގުޅުން ވެސް ގޯސް ވެފައިވާ ކަމަށް އަޑުތައް އަރާފައިވެ އެވެ.\nމި ޚަބަރުތައް އިތުރަށް ހޫނުވީ ވަރަށް އަގުބޮޑު ގެއެއް ދާދިފަހުން އައިޝްވަރިޔާ އާއި އަބީޝެކް މުމްބައިގެ މުއްސަނދިން އުޅޭ ހިސާބަކުން ގަތުމުންނެވެ. ނަމަވެސް ބައްޗަން އާއިލާގެ ގާތް މީހަކު ބުނި ގޮތުގައި އެ ދެމަފިރިން އަމީތާބުގެ ގެއިން ނުކުންނާކަށް ނޫޅެ އެވެ. ފަހުން ގަނެފައިވާ ބަންގްލޯ އަކީ އެމީހުން ބޭނުންކުރަން ގަނެފައިވާ ތަނެއް ނޫން ކަމަށާއި އެއީ ފައިސާ އިންވެސްޓްކުރުމުގެ ގޮތުން ހޯދި ތަނެއް ކަމަށް ވެސް ބުންޏެވެ.\nބައްޗަން އާއިލާގެ ފަރާތުން ވާހަކަ ދެއްކި މީހަކު ބުނި ގޮތުގައި މައިންބަފައިން ދޫކޮށްލާފައި ދާވަރަށް ވުރެ އަބީޝެކް އޭނާގެ މައިންބަފައިން ދެކެ ލޯބިވެ އެވެ. އަދި ގުޅުން ވެސް ވަރަށް ރަނގަޅެވެ.\nއަބީޝެކް އާއި ކަރިޝްމާ ކަޕޫރު 2002 ގައި އެންގޭޖްވެ ކައިވެނިކުރަން ތައްޔާރުވަމުން ގޮސް ވަކި ހިސާބަކުން ކައިވެނި ނުކުރަން ނިންމީ ވެސް ކައިވެނީގެ ފަހުން ވަކިން ގެއެއް ގަނެގެން އެ ތަނުގައި ދިރިއުޅެން ކަރިޝްމާ ދިން ޚިޔާލު އަބީޝެކަށް ކަމުނުގޮސްގެންނެވެ. އަދި އައިޝްވަރިޔާ އަށް އަބީޝެކް އެހާ ބޮޑަށް ރުހުނީ ވެސް އައިޝްވަރިޔާ އޭނާގެ މައިންބަފައިންނާ އޮންނަ ގުޅުން ރަނގަޅު ކަމުންނެވެ.\nއައިޝްވަރިޔާ އާއި އަބީޝެކް ކައިވެނި ކުރަން އަމީތާބުގެ ޖަލްސާ ބަންގްލޯގައި ވަކިން އުޅެވޭ ގޮތަށް އެހެން ބައެއް އިމާރާތް ކޮށްފައިވެ އެވެ. އަމީތާބާއި އަންހެނުން ޖާޔާ ދިރިއުޅޭ ބަޔާއި އަބީޝެކްގެ ދެމަފިރިން ދިރިއުޅޭ ބައި ގުޅިފައި ވަނީ ގޭގެ ސިޓިން ރޫމަށް އޮންނަ އޭރިޔާއިންނެވެ. އެހެންކަމުން އެއް ބަޔަކު އަނެއް ބަޔަކާ މާ ބޮޑަށް އުނދަގޫ ކުރުމެއް ނެތި އެމީހުންނަށް އުޅެވޭނެ ގޮތް ވަނީ ހަމަޖެހިފަ އެވެ.\nއައިޝްވަރިޔާ އާއި އަބީޝެކް ގަނެފައިވާ އިތުރު ގެއެއް ވެސް މުމްބައިގައި ހުރެ އެވެ. އަދި ޑުބާއީގެ މަޝްހޫރު ހިސާބަކުން ވެސް އެމީހުން ވަރަށް ބޮޑު ބަންގްލޯ އެއް ގަނެފައިވެ އެވެ.


Ameeniyya School Ge Arabi Teacher Aku School Ge Baeh Dharivarunnaai Baeh Muvazzafunnah Jinsee Goanaa Kuri Massalaeh Fenmathi Vehjje އަމީނިއްޔާ ސްކޫލްގެ އަރަބި ޓީޗަރަކު ސްކޫލްގެ ބައެއް ދަރިވަރުންނާއި ބައެއް މުވައްޒަފުންނަށް ޖިންސީގޯނާ ކުރި މައްސަލައެއް ފެންމަތިވެއްޖެ – Huvadhoo News Ameeniyya School Ge Arabi Teacher Aku School Ge Baeh Dharivarunnaai Baeh Muvazzafunnah Jinsee Goanaa Kuri Massalaeh Fenmathi Vehjje Huvadhoo News\nއަމީނިއްޔާ ސްކޫލްގެ އަރަބި ޓީޗަރަކު ސްކޫލްގެ ބައެއް ދަރިވަރުންނާއި ބައެއް މުވައްޒަފުންނަށް ޖިންސީގޯނާ ކުރި މައްސަލައެއް ފެންމަތިވެއްޖެ\nއަމީނިއްޔާ ސްކޫލްގެ އަރަބި ޓީޗަރަކު ސްކޫލްގެ ބައެއް ދަރިވަރުންނާއި މުވައްޒަފުންނަށް ޖިންސީގޯނާ ކުރި މައްސަލައެއް ފެންމަތިވެއްޖެއެވެ.\nމައުލޫމާތު ލިބިފައިވާ ގޮތުގައި އަމީނީއްޔާ ސްކޫލްގައި އަރަބި މާއްދާ ކިޔަވައިދެމުންދާ ޓީޗަރަކު އެސްކޫލްގެ ބައެއް ދަރިވަރުންނާއި މުވައްޒަފުންނަށް ޖިންސީފުރައްސާރައާއި ޖިންސީގޯނާ ކުރި މައްސަލައެއް ފެންމަތިވެ އެމައްސަލަ މިހާރު ފުލުހުން ބަލަމުންދާ ކަމަށެވެ.\nމިކަމާ ގުޅިގެން މިހާތަނަށް ފުލުހުންގެ ބަހެއް ލިބިފައިފައި ނުވާއިރު، ޖިންސީ ގޯނާ އާއި ޖިންސީ ފުރައްސާރަ ކުރިކަމުގެ ތުހުމަތު ކުރެވެނީ ކޮން ގައުމެއްގެ މީހެއް ކަމެއް އަދި އެނގިފައިނުވެއެވެ.\nއަދި މިމައްސަލާގައި މީހަކު ހައްޔަރުކޮށްފައިވާ ކަމުގެ މައުލޫމާތުވެސް ލިބިފައިނުވެއެވެ.\nއިއްޗި ތި އިބާރާތް ހަމަނުޖެހޭ


ޕީރިއަޑްވުން ލަސްވާ ކުދިންނަށް އުފާވެރި ޚަބަރެއް – Dhen.mv\nޕީރިއަޑްވުން ލަސްވާ ކުދިންނަށް އުފާވެރި ޚަބަރެއް\nމައްސަރުކަންތައް ޖެހެން ފަށަނީ އާންމުކޮށް 12-13 އަހަރުގައި ނަމަވެސް މިޒަމާނުގައި އުމުރުން ނުވަ އަހަރުގައި މައްސަރު ކަންތައް ޖެހޭ ކުދިން ވެސް މަދެއް ނޫނެވެ. އެކަމަކު ބައެއް ކުދިން މި އުމުރުތައް ފަހަނަޅައި ދާއިރު ވެސް މިކަން ނުޖެހި އެކަމާ ކަންބޮޑުވެގެން ވެސް އުޅެ އެވެ. މިއީ މާޔޫސްވާން ޖެހޭ ކަމެއް ނޫނެވެ. މިފަދަ ކުދިންނަށް ސައިންސްވެރިން ދެނީ މާ އުފާވެރި ޚަބަރަކަށް ވާތީ އެވެ.\nވަރަށް ފަހުން ސައިންސްވެރިން ކޮށްފައިވާ ދިރާސާއެއްގައި ބުނެފައިވަނީ އުމުރުން 12 އަހަރު ފުރޭ ފަހުން މައްސަރުކަންތައް ޖެހެން ފަށާ ކުދިން 90 އަހަރަށް ވުރެ ގިނަ ދުވަހު ދުނިޔޭގައި ހުރުމުގެ ފުރުސަތު މާ ބޮޑުކަމަށެވެ.\n"މެނޮޕޯސް" ޖާނަލްގައި ޝާއިއުކޮށްފައިވާ ދިރާސާ ރިޕޯޓަކީ ޔުނިވަސިޓީ އޮފް ކެލިފޯނިއާ ސެން ޑިއޭގޯ ސްކޫލް އޮފް މެޑިސިންގެ ރިސާޗަރުން ތައްޔާރުކޮށްފައިވާ ރިޕޯޓެކެވެ. ދިރާސާ ބިނާކޮށްފައި ވަނީ 21 އަހަރުން ދަށުގެ 21،000 އަންހެނުންގެ މައުލޫމާތަށެވެ.\nދިރާސާއިން ފާހަގަ ކުރެވުނު އެންމެ މުހިއްމު ކަމަކީ އުމުރުން 12 އަހަރު ފުރޭ ފަހުން ފުރަތަމަ ފަހަރަށް މައްސަރުކަންތައް ޖެހި 50 އަހަރުގައި އިއްދައިން ކެނޑޭ އަންހެނުންގެ އުމުރު އެނޫން މީހުންނަށް ވުރެ އާއްމުކޮށް މާ ދިގު ކަމެވެ. އަދި މިފަދަ މީހުން 90 އަހަރު ފުރެންދެން ދުނިޔޭގައި ހުރުމުގެ ފުރުސަތު ވެސް ބޮޑު ކަމަށް ވަނީ ބުނެފަ އެވެ.\nމިފަދަ އަންހެނުންނަށް ހަކުރުބައްޔާއި ހިތުގެ ބަލިތައް ޖެހުމުގެ ނުރައްކާ ވެސް ކުޑަ ކަމަށާއި މިފަދަ އަންހެނުންގެ ގައިގައި ދުންފަތުގެ އިސްތިއުމާލު ކުރުމުގެ އާދަ އަށަގަތުން ވެސް ދުރު ކަމަށް ދިރާސާ ކުރި ފަރާތުން ފާހަގަކޮށްފައިވެ އެވެ


Saif "Adipurush" in vaki kuran Prabhas ge fanun govanee\nސައިފް "އަޑިޕުރުޝް" އިން ވަކިކުރަން ޕްރަބާސް ފޭނުން ގޮވަނީ\nޕްރަބާސް ބަތަލުގެ ބައި ކުޅޭ "އަޑިޕުރުޝް" އިއުލާން ކޮށް އެ ފިލްމުގައި ރާވަންގެ ރޯލު އަދާކުރާނީ ސައިފް އަލީ ޚާން ކަމަށް ފިލްމު އުފައްދާ ފަރާތުން އިއުލާން ކުރުމާއެކު ސައިފް އެ ފިލްމުން ވަކި ކުރަން ޕްރަބާސްގެ ފޭނޫން ޑީމާންޑް ކުރަން ފަށައިފި އެވެ. އަދި ސައިފް ލައްވާ އެ ރޯލު ކުޅުވާނަމަ ފލްމު ބޮއިކޮޓް ކުރާނެ ކަމުގެ އިންޒާރު ވެސް ފޭނުން ދަނީ ދެމުންނެވެ.\n"އަޑިޕުރުޝް" ގައި ސައިފް ބައިވެރިވާން ބެލުންތެރިން ބޭނުންނުވާ ކަމަށާއި އޭނާ ފިލްމުން ވަކިކުރަން ސޯޝަލް މީޑިއާގައި ޕްރަބާސްގެ ފޭނުން ކުރާ ޑީމާންޑްގެ އަޑު މިހާރު ވަނީ ވަރަށް ގަދަވެފަ އެވެ.\nމި މީހުން ސައިފް އެ ފިލްމުން ވަކިކުރަން ގޮވާ ސަބަބަކީ ސުޝާންތު ސިންގް ރާޖްޕޫތަށް ސައިފް ތާއީދު ނުކުރާތީ ކަމަށް ބުނެފަ އެވެ.\n"ސުޝާންތަށް ސަޕޯޓް ނުކުރާ އެއްވެސް ބަތަލެއް އަދި ބަތަލާއެއްގެ ފިލްމަކަށް އަހަރެމެންގެ ތާއީދެއް ނުލިބޭނެ،" ޖީތެން ކިޔާ މީހެއްގެ ޓުވީޓުގައި ބުނެފައި ވެއެވެ.\nރަވީ ތިވާރީ ބިހާރީ ނަމަކަށް ކިޔާ މީހަކު ކުރި ޓުވީޓެއްގައި ބުނެފައިވަނީ ސައިފްގެ ދަރިފުޅު އަދި ބަތަލާ ސާރާ އަލީ ޚާން އާއި ސުޝާންތުގެ ގުޅުމަށް ނުރުހި ސާރާ އާ ގުޅުން ކަނޑާލަން ސުޝާންތަށް ސައިފް އަމުރު ކުރި ކަމަށެވެ. އެމީހުން ސައިފް ދެކެ ރުޅި އަންނަނީ މި ސަބަބާ ހުރެ ކަމަށެވެ.\nއޭކާ ސިންހާ ކިޔާ މީހަކު ވަނީ ޕްރަބާސްގެ ފިލްމު އުފައްދާ ފަރާތަށް އިންޒާރެއް ވެސް ދީފަ އެވެ. އޭނާގެ ޓުވީޓުގައި ބުނެފައިވާ ގޮތުގައި އެމީހުން ސޯޝަލް މީޑިއާގައި ގޮވާ ގޮވެލިފައްޗަށް އެއްގޮތަކަށް ވެސް ބީރު ކަންފަތެއް ދީގެން ނުވާނެ އެވެ. "ސަޅަކް 2" ފަދަ ފިލްމުތަކަށް އެމީހުން ހަދާލި ގޮތުން ވެސް އެމީހުންނަކީ ކިހާ ބާރުގަދަ ބައެއްކަން ޔަގީންވާނެ ކަމަށް އެމީހާގެ ޓުވީޓުގައި ވެއެވެ. ސައިފްގެ ބަދަލުގައި ރާނާ ދަގުބަތީ އެ ރޯލަށް ލުމަށް ވެސް ބައެއް މީހުން ޚިޔާލު ދީފައި ވެއެވެ.\nއަނެއް ބަޔަކު ބުނީ ސައިފް ދެކެ ރުޅި އަންނަނީ ނެޕޯޓިޒަމް އާ ގުޅޭ ގޮތުން ސައިފްގެ އަންހެނުން އަދި ބަތަލާ ކަރީނާ ކަޕޫރު ދައްކާފައިވާ ވާހަކަ ތަކެއްގެ ސަބަބުން ކަމަށެވެ.\nކޮންމެއަކަސް މި ފިލްމު ސައިފަށް ދީގެން ބަޔަކު ކިތަންމެ ރުޅިގަދަކޮށްލައިގެން އުޅުނަސް ސައިފް އަތުން ފިލްމު އަތުލަން ޕްރޮޑިއުސަރުން އުޅޭ ކަމުގެ އެއްވެސް ނިޝާނެއް އަދި ނުފެނެ އެވެ.\n"ޔޭ ރިޝްތޭހޭ ޕިޔާރް ކޭ" ނިންމާލަނީ\nޝަކުން ބަޓްރާގެ ފިލްމުގައި ދީޕިކާއާއެކު ދައިރިޔާ ކަރްވާ


ޖޭމްސް މެޑިސަން - ވިކިޕީޑިއާ\nމިއީ އެމެރިކާގެ4ވަނަ ރައީސެވެ. ޖޭމްސް މެޑިސަން އަކީ އެމެރިކާގެ4ވަނަ ރައީސެވެ. ޖޭމްސް މެޑިސަން އުފަންވެފައިވަނީ 16 މާރޗް 1751 ގައެވެ. އެމެރިކާގެ4ވަނަ ރައީސެއްގެ ގޮތުން4މާރޗް 1809ން4މާރޗް 1817 އަށް ރައީސްކަން ކުރެއްވި ޖޭމްސް މެޑިސަން ދުނިޔެ ދޫކޮށްފައިވަނީ 28 ޖޫން 1836 ގައެވެ. 1787ގައި އެމެރިކާގައި އެކުލަވާލެވުނު ގާނޫނުތައް ހެދުމުގައި ޖޭމްސް މެޑިސަން ކުޅެފައިވާ ފުރިހަމަ ދައުރުގެ ސަބަބުން އޭނާ އަށް ދުސްތޫރުގެ ބައްޕަގެ ނަމުން މުޚާތަބު ކުރެވިފައި ވެއެވެ. 1788 ގައި ފެޑަރަލިސްޓް ޕޭޕާރސްގެ ތިންބައި ކުޅައެއްބައި ޖޭމްސް މެޑިސަން ލިޔުއްވި އެވެ. ފުރަތަމަ ކޮންގްރެސްގައި ބައިވެރިވި ލީޑަރެއްގެ ގޮތުން ޖޭމްސް މެޑިސަން ވަނީ އަސާސީ އެތައް ގާނޫނު ތަކެއް ލިޔުއްވާފައެވެ. ޚާއްޞަ ކޮށް އޭރު އިސްލާހުކުރެވުނު ގާނޫނަށް ގެނެވުނު ފުރަތަމަ 10 އިސްލާާޙަކީ ޖޭމްސް މެޑިސަން ގެންނެވި އިސްލާހުތަކެވެ. މިސަބަބާހުރެ ހައްގުތަކުގެ ބިލް ގެ ބައްޕަ ގެ ނަމުންވެސް ނިސްބަތް ކުރެވިފައި ވެއެވެ.\nއެމެރިކާގެ4ވަނަ ރައީސް\nމާރޗް41809 – މާރޗް41817\nމާރޗް 16، 1751\nޖޫން 28 1836 (85 އަހަރުގައި)\nމޮންޓް ޕެލިއަރ, ވާޖީނިއާ\nޑޮލީ ޓޮޑް މެޑިސަން\nލީޑަރެއްގެ ގޮތުން ހައުސް އޮފް ރެޕްރެޒެންޓޭޓިވްސް ގައި ޖޭމްސް މެޑިސަން މަސައްކަތްކޮށްފައިވަނީ ރައީސް ޖޯޖް ވޮޝިންގޓަން އާއި ގުޅިވަޑައިގެން އާ ފެޑެރަލް ސަރުކާރެއް އެކުލަވާލުމަށްޓަކައެވެ. 1791 ވަނަ އަހަރު އެލެގްޒެންޑަރ ހެމިލްޓަން އާއި ދެކޮޅަށް ޖޭމްސް މެޑިސަން ތޯމަސް ޖެފަރސަން އާއި ގުޅިވަޑައިގެން ފެޑެރަލިސްޓުންގެ ސިޔާސަތާއި ދެކޮޅަށް މަސައްކަތް ކުރެއްވި އެވެ. އެގޮތުން ޑިމޮކްރެޓިކް ރިޕަބްލިކަން ޕާޓީ އުފެއްދެވިއެވެ. އަދި ޖޭ ޓްރީޓީގެ އެއްބަސްވުމާއި، ބޭންކް އުފެއްދުމުގެ ސިޔާސަތަކީ ވެސް ފެޑެރަލިސްޓުންނާއި ދެކޮޅަށް ކުރެއްވި ކަންތައްތަކެވެ.\nތޯމަސް ޖެފަރސަން ގެ ސަރުކާރުގައި ސެކެޓްރީ އޮފް ސްޓޭޓްގެ ހައިސިއްޔަތުން 1801ން 1809 އަށް މަގާމް ފުރުއްވި އިރު ލޫޒިޔާނާ އަނބުރާ އެމެރިކާ އަށް ހޯދުމަށް ކުރެވުނު މަސައްކަތް އެންމެ ކައިރިން ބެލެހެއްޓެވީ އެކަކީ ޖޭމްސް މެޑިސަން އެެވެ. 1812 ވަނަ އަހަރު ގެ ހަގުރާމަ ހިނގާފައިވަނީ ވެސް ޖޭމްސް މެޑިސަން ގެ ވެރިކަމުގައެވެ. މިއީ އިގިރޭސީންނާއި ދެކޮޅަށް އެމެރިކާގެ އިގްތިޞާދީ ހައްގުތައް ހިމާޔަތްކުރުމަށް ކުރެވުނު ހަގުރާމަ އެކެވެ. އެމެރިކާގެ ދެވަނަ ގައުމީ ބޭންކެއް އުފެއްދުމަށް ޖޭމްސް މެޑިސަން ތާއީދު ކުރައްވާފައި ވެއެވެ.\n2 ސިޔާސީ ޙަޔާތް\n3 ދުސްތޫރުގެ ބައްޕަ\n4 ފެޑެރަލިސްޓް ކަރުދާސްތައް\n5 ޙައްޤުގެ ބިލްގެ ލިޔުންތެރިޔާ\n6 ހެމިލްޓަން އާއި ދެކޮޅު ހެއްދެވުން\n7 އެމެރިކާގެ ސެކެޓްރީ އޮފް ސްޓޭޓް\n8 އެމެރިކާގެ ރިޔާސަތުގައި\n8.1 އެމެރިކާގެ ބޭންކް\n8.2 1812 ވަނަ އަހަރުގެ ހަގުރާމަ\n8.3 އަލަށް އުފެއްދެވި ސްޓޭޓްތައް\n8.4 ޖޭމްސް މެޑިސަން އެކުލަވާލި ކެބިނެޓް\n9 ޙަޔާތުގެ ފަހު ދުވަސްތައް\n10 އެހެނިހެން ޙަޤީގަތްތައް\n11 އަދިވެސް އިތުރަށް ބައްލަވާލައްވާ\nޖޭމްސް މެޑިސަން އާއި ޑޮލީ ޕޭން ޓޮޑް ގެ ކައިވެނި ކުރެވުނީ ސެޕްޓެމްބަރ 14 1794 ގައެވެ. ފަސްޓް ލޭޑީ އެއްގެ ހައިސިއްޔަތުން ޑޮލީ ޕޭން ޓޮޑް ވަނީ ރައީސް ޖޭމްސް މެޑިސަން އަށް ލަފާ އަރުވާ ބޭފުޅެއްގެ ދައުރު އަދާކޮށްފައެވެ.\n1776ން 1779 އަށް ޖޭމްސް މެޑިސަން ވަނީ ތޯމަސް ޖެފަރސަން ގެ ޕްރޮޓަޒޭ އެއްގެ ހައިސިއްޔަތުން ސްޓޭޓް ލެޖިސްލޭޗަރ ( ގާނޫނު ހަދާ މަޖްލިސް ) ގައި ޚިދުމަތް ކުރައްވާފައެވެ. ވާޖީނިއާގެ ސިޔާސަތު އެކުލަވާލުމުގެ ތެރޭގައި ޑެކްލަރޭޝަން އޮފް ރިލިޖަސް ފްރީޑަމް ޑްރާފްޓް ކުރުމުގައި ޖޭމްސް މެޑިސަން އެހީތެރިވެ ދީފައި ވެއެވެ. މިބުނި ޑެކްލަރޭޝަންގެ ދަށުން ޗާރޗް އޮފް އިންގްލަންޑް އުވާލައި، އަދި ދީނީ މިނިވަންކަމުގެ ތެރެއަށް ދައުލަތުގެ ބާރު ފޯރުވުމުގެ ހައްގެއް ނޯވެއެވެ. 1780ން 1783 އަށް ކޮންޓިނެންޓަލް ކޮންގްރެސް ގައި މަންދޫބެއްގެ ގޮތުން ބައިވެރި ވެފައި ވެއެވެ.\nވާޖީނިއާގެ ގާނޫނު ހަދާ މަޖްލީހުގައި ޞުލްޙަ މަސަލަސް ކަން ގައުމުގައި ގާއިމް ކުރުމަށް ބާރު އެޅުއްވި އެވެ. 1787 ވަނަ އަހަރު ފިލަޑެލްފިއާ ގައި އޮތް ކޮންސްޓިޓިއުޝަނަލް ކޮންގްރެސް ގައި ވާޖީނިއާ ޕްލޭން ޖޭމްސް މެޑިސަން ޑްރާފްޓް ކުރެއްވި އެވެ. މިއަދު އެމެރިކާގެ ދުސްތޫރުގެ އަސާސެއް ކަމުގައި ބެލެވޭ ތިން ބަޔަށް ބެހިފައިވާ ފެޑެރަލް ނިޒާމް އަކީ ޖޭމްސް މެޑިސަން ގެ ޚިޔާލެކެވެ.\nފެޑެރަލިސްޓް ކަރުދާސްތައް ލިޔެ ތައްޔާރު ކުރުމަށްޓަކައި އެލްގްޒެންޑަރ ހެމިލްޓަން އަދި ޖޯން ޖޭ އާއި ޖޭމްސް މެޑިސަން ގުޅިވަޑައިގެންނެވި އެވެ. އެގޮތުން މިކަރުދާސްތަކުގައި ހިމެނޭ 10 ވަނަ ކަރުދާސް ލިޔެ ތައްޔާރު ކޮށްފައިވަނީ ޖޭމްސް މެޑިސަން އެވެ. މިކަރުދާހުގައި މަދު އިންޓަރެސްޓް ތަކާއެކު އޮންނަ ކުޑަ ގައުމަކަށްވުރެ ތަފާތު ގިނަ އިންޓަރެސްޓް ތަކާއެކު އޮންނަ ބޮޑު ގައުމަކަށް ޖުމުހޫރިއްޔަތުން ކުރާނެ ފައިދާ އަދި ޖުމުހޫރިއްޔަތު އެފަދަ ބަޔަކަށް ރަގަޅުވާނޭ ކަން ޖޭމްސް މެޑިސަން ބަޔާންކޮށްފައި ވެއެވެ. އެދުވަސްވަރު ޖޭމްސް މެޑިސަން މިހުށަހެޅުންތަކާއި ވަރަށް ބޮޑެތި ދެކޮޅު ހެދުންތަކާއި ފާޑު ކިޔުންތައް އަމާޒު ވިއެވެ.\nޙައްޤުގެ ބިލްގެ ލިޔުންތެރިޔާEdit\nވާޖީނިއާ ގާނޫނު ހަދާ މަޖްލިހަށް އެތާގެ ސެނެޓެއްގެ ގޮތުގައި ޖޭމްސް މެޑިސަން ނުހޮވުމަށް ޕެޓްރިކް ހެންރީ ބާރު އަޅުއްވާފައި ވެއެވެ. އެކަމަކު ޔުނައިޓެޑް ސްޓޭޓްސް ހައުސް އޮފް ރެޕްރެޒެންޓެޓިވް އަށް ސީދާ ޖޭމްސް މެޑިސަން އިންތިޚާބު ކުރެވި، 1789ން 1797 އާއި ދެމެދު ބޭއްވުނު4ކޮންޓިނެންޓަލް ކޮންގްރެސްގައި ވާޖީނިއާގެ ފަރާތުން އިސް ދައުރެއް ޖޭމްސް މެޑިސަން އަދާކޮށްފައި ވެއެވެ.\nޖޫން 1789 ގައި ޖޭމްސް މެޑިސަން ތަފާތު 12 އިސްލާހެއް ގާނޫނަށް ނުވަތަ ދުސްތޫރަށް ގެނައުމަށް ހުށަހެޅުއްވި އެވެ. 1791 ވަނަ އަހަރުގެ ޑިސެމްބަރު މަހުގެ ތެރޭގައި ޖޭމްސް މެޑިސަން ހުށަހެޅުއްވި އިސްލާހު ތަކުގެ ތެރެއިން އެންމެ ފަހު 10 އިސްލާހު ހުށަހެޅުއްވި ގޮތަށް ބަދަލުކޮށް މަޖުލީހުން ތަޞްދީގު ކުރިއެވެ. ޙައްގު ތަކުގެ ބިލްގެ ގޮތުގައި ފާހަގަ ވެފައިވަނީ މިބުނި އިސްލާޙު ތަކެވެ.\nހެމިލްޓަން އާއި ދެކޮޅު ހެއްދެވުންEdit\nޖޭމްސް މެޑިސަން ކޮންގްރެސްގައި ޚިދުމަތް ކުރެއްވި އިރު އެންމެ ފާހަގަ ކުރެވުނު އެއްކަމަކީ ފެޑެރަލް ސަރުކާރުގެ ބާރުތައް ވަކި ހުދޫދެއްގެ ތެރޭގައި ހިފެހެއްޓެވުމަށް ކުރެއްވި މަަސައްކަތެވެ. 1793 ވަނަ އަހަރު އިގިރޭސި ވިލާތާއި ފަރަންސޭސި ވިލާތުން ހަގުރާމަ ކުރިއިރު އެމެރިކާއޮތީ އެދެގައުމުގެ ދެމެދުގައި ތާށިވެފައެވެ. ނުވަތަ ހިފެހެއްޓިފައެވެ. 1778 ވަނަ އަހަރު ފަރަންސޭސި ވިލާތާއި އެއްކޮށް ހެދި ޓްރީޓީ އޮފް އެލިއެންސް ގެ އެއްބަސްވުން މިއަދާއި ހަމައަށް ވެސް އެބައޮތެވެ. 1794 ވަނަ އަހަރު އިގިރޭސިން ފަރަންސޭސި ވިލާތާއި އެމެރިކާ އާއި ދެމެދު މުދާ އުފުލާ އެތައް ބޯޓްތަކެއް ހިފެހެއްޓުމާއި ގުޅިގެން އިގިރޭސި ވިލާތާއި އެމެރިކާ އާއި ދެމެދު ހަގުރާމަ އެއް ފެށިދާނެ ކަމަށް ހީކުރެވުނެވެ.\nސެކްޓްރީ އޮފް ޓްރެޜަރީ އެލެގްޒެންޑަރ ހެމިލްޓަން ފެޑެރަލިސްޓް ޕާޓީގެ ތާއީދު ވަރުގަދަކޮށް މުޅި ގައުމުގައި ބޮޑު ވިއުގައެއް ގާއިމް ކުރިއެވެ. އަދި ވަރުގަދަ މަރުކަޒީ ސަރުކާރެއް އެކުލަވާލައި، ގައުމީ ބޭންކެއް އެކުލަވާލެއްވި އެވެ. ފެޑެރަލިސްޓުންނާއި ދެކޮޅު ހެއްދެވުމުގެ ގޮތުން ޖޭމްސް މެޑިސަން އާއި، ތޯމަސް ޖެފަރސަން ގުޅިގެން ޑިމޮކްރަޓިކް ރިޕަބްލިކަން ޕާޓީ އުފެއްދެވި އެވެ. ގައުމީ ބޭންކެއް ހެދުމަށް ހެމިލްޓަން ކުރެއްވި މަސައްކަތާއި ދެކޮޅު ހެދުމަށް ޖޭމްސް މެޑިސަން ކުރެއްވި މަސައްކަތް ފޭލްވިއެވެ.\nއެމެރިކާގެ ސެކެޓްރީ އޮފް ސްޓޭޓްEdit\nތޯމަސް ޖެފަރސަން ގެ އިދާރާގައި ޖޭމްސް މެޑިސަން އަށް ކުރިމަތިވި އެންމެ ބޮޑު ގޮންޖެހުމަކީ އިގިރޭސިންނާއި ފަރަންސޭސިންނާއި ދެމެދު މެދުވެރިއެއްގެ ދައުރު އަދާކުރުމެވެ. މިގޮތުން ހޯދި އެންމެ ފުރަތަމަ ކާމިޔާބީ އެއް ކަމަށް ބެލެވެނީ 1803 ވަނަ އަހަރު ލޫޒިޔާނާ އަނބުރައި އެމެރިކާ އަށް ހޯދައިދިނުމެވެ. ނަޕޯލިއަނުން ލޫޒިޔާނާ ފަދަ ބޮޑު ޓެރިޓަރީ އެއް ނުހޯދޭނޭ ކަމަށް ހީކުރި ހީކުރުން ބަދަލު ކުރައްވައި އެކަމުގައި ޖޭމްސް މެޑިސަން ކާމިޔާބު ހޯއްދެވި އެވެ.\nބައިނަލް އަގްވާމީ ގާނޫނުތަކުގެ ދަށުން އެމެރިކާއަށް ލިބިދޭ ގާނޫނީ ޙައްގުތަކަށް ބާރު އަޅުއްވަމުން އިގިރޭސީންނާއި، ފަރަންސޭސިންނާއި ދެމެދު ހަމަހަމަކޮށް ކަންތައްތައް ކުރެއްވުމަށް ޖޭމްސް މެޑިސަން މަސައްކަތް ކުރައްވާފައި ވެއެވެ. ނަމަވެސް މިކަމަށް އިގިރޭސި ވިލާތުގެ ވެރިރަށް ލަންޑަން ނުވަތަ ފަރަންސޭސި ވިލާތުގެ ވެރިރަށް ޕެރިސް އިން ވެސް މާބޮޑު އެއްބާރުލުމެއް ދީފައެއް ނުވެއެވެ.\nތޯމަސް ޖެފަރސަން އަދި ޖޭމްސް މެޑިސަން ގުޅިވަޑައިގެން އިގިރޭސިންނާއި، ފަރަންސޭސިންނަށް އަދަބެއްގެ ގޮތުން އެމެރިކާ މީހުންނަށް އެއްވެސް ބޭރު ގައުމަކާއެކު ވިޔަފާރީގެ ގުޅުން ބޭއްވުން މަނާކުރެއްވުމަށް އެމްބާރގޯ އެއް ތައްޔާރު ކުރެއްވި އެވެ. ނަމަވެސް މިކަންވަނީ ފޭލް ވެފައެވެ.\nއެމެރިކާގެ ފުރަތަމަ ބޭންކް ގެ 20 އަހަރުގެ ޗާޓަރުގެ މުއްދަތު ހަމަވީ 1811 ވަނަ އަހަރު އެވެ. އެއީ ޖޭމްސް މެޑިސަންގެ ރައީސް ކަމުގެ ދެވަނަ އަހަރު އެވެ. 1791 ވަނަ އަހަރު ޖޭމްސް މެޑިސަން ބޭންކް ބްލޮކް ކުރެއްވުމަށް ކުރި މަސައްކަތް ނާކާމިޔާބު ވުމުން ބޭންކްގެ ޗާޓަރުގެ މުއްދަތު ހަމަވަންދެން މަޑު ކުރެއްވި އެވެ. 1812 ވަނަ އަހަރުގެ ހަގުރާމަ އިން ބަލިވެ، ހަގުރާމައިގެ ތެރޭގައި ބޭންކެއް ނެތި ފައިސާ މެނޭޖްކުރަން އުދަގޫވުމުން ބޭންކް އަލުން ޗާޓަރު ކުރުމަށް ސެކެޓްރީ އޮފް ޓްރެޜަރީ ގަލަޓިން ބޭނުންވި އެވެ. 1815 ވަނަ އަހަރުގެ ފަހުކޮޅު އާ ބޭންކެއް ހުޅުވުމަށް ކޮންގްރެސް ގައި ޖޭމްސް މެޑިސަން އެދިފައި ވެއެވެ.\n1812 ވަނަ އަހަރުގެ ހަގުރާމަEdit\n1812 ވަނަ އަހަރުގެ ހަގުރާމައާއި ގުޅިގެން ކުރިމަތިވާނެ ޢާންމުންގެ ފާޑުކިޔުންތަކަށް ޖޭމްސް މެޑިސަން ހުންނެވީ ފަރުވާތެރިކަމާއެކު ތައްޔާރުވެ ވަޑައިގެންނެވެ. ބައެއް މީހުން މިހަގުރާމަ ސިފަކުރަނީ މރ މެޑިސަންގެ ހަގުރާމައިގެ ގޮތުގައެވެ. މިހަގުރާމައަށް އާރމީން އަދި ނޭވީން އަދި އަސްކަރީ ކޭމްޕްތައް ތައްޔާރު ކުރެއްވުމަށް މާބޮޑު ފައިސާއެއް ޚަރަދު ކޮށްފައެއް ނުވެއެވެ.\nމިހަގުރާމައިގައި އިގިރޭސި ފައުޖުތަކުން ބޮޑެތި ކާމިޔާބުތައް ހޯދިއެވެ. އެގޮތުން ޑެޓްރޮއިޓް އޭ ކިޔުނު ރަށް އެމީހުންގެ ބާރުގެ ދަށަށް ގެނެސް، އެމެރިކާގެ ރިޔާސީ ގެކޮޅު ހުދުގަނޑުވަރުގައި އިގިރޭސިން އަލިފާން ރޯކޮށްލާފައި ވެއެވެ. މިހަގުރާމަ ނިމިފައިވަނީ 1815 ވަނަ އަހަރު އެކުލަވާލެވުނު ގެންޓްގެ އެއްބަސްވުން ގެ ދަށުންނެވެ.\nއަލަށް އުފެއްދެވި ސްޓޭޓްތައްEdit\nލޫޒިޔާނާ - އެޕްރީލް 30 1812\nއިންޑިޔާނާ - ޑިސެމްބަރު 11 1816\nޖޭމްސް މެޑިސަން އެކުލަވާލި ކެބިނެޓްEdit\nޙަޔާތުގެ ފަހު ދުވަސްތައްEdit\n1817 ވަނަ އަހަރު ޖޭމްސް މެޑިސަން އެމެރިކާގެ ރިޔާސަތުން ވަކިވެ ވަޑައިގަތުމަށްފަހު ވާޖީނިއާގެ މޮންޓެޕެލިއަރ ގައި ހުންނަ ޖޭމްސް މެޑިސަން ގެ ޓޮބާކޯ ޕްލާންޓޭޝަން އަށް ވަޑައިގެންނެވި އެވެ. އޭރު ޖޭމްސް މެޑިސަން ގެ އުމުރަކީ 65 އަހަރު އެވެ. އަދި އަނބިކަނބަލުން ޑޮލީ ޕޭން ޓޮޑް ގެ އުމުރަކީ 49 އަހަރުއެވެ. ޖޯޖް ވޮޝިންގޓަން، ތޯމަސް ޖެފަރސަން އެކޭ އެއްގޮތަށް ޖޭމްސް މެޑިސަން ވެސް ރިޔާސަތު ދޫކޮށްލެއްވީ އެމަގާމަށް އެރިއިރު ދިރިއުޅުން ހުރި ޙާލަތަށްވުރެ ފަގީރު ޙާލަތަކާއެކުގައެވެ.\n1829 ވަނަ އަހަރު އުމުރުން 78 އަހަރުގައި ވާޖީނިއާ ސްޓޭޓްގެ ދުސްތޫރު އިސްލާހުކުރުމަށް ރިކްމަންޑް އޮތް ކޮންވެންޝަން އެއްގައި ރެޕްރެޒެންޓެޓިވް އަކަށް ޖޭމްސް މެޑިސަން ހޮވުނެވެ. ސިޔާސީ ނުވަތަ ގާނޫނު އެކުލަވާލުމުގެ ދާއިރާގައި ޖޭމްސް މެޑިސަން އެންމެ ފަހުން ބައިވެރިވެފައިވާ ހަރަކާތަކީ މިކޮންވެންޝަން އެވެ. ޖޭމްސް މެޑިސަން އަވަހާރަވެފައިވަނީ ޖޫން 28 1836 ގައެވެ. އެއީ ވާޖީނިއާގެ މޮންޓެޕެލިއަރ ގައެވެ.\nދިގުކޮށް ހުންނަ ފަޓުލޫނު ތުރުކުރެއްވި ފުރަތަމަ އެމެރިކާގެ ރައީސަކީ ޖޭމްސް މެޑިސަން އެވެ.\nޖޭމްސް މެޑިސަން އަކީ ނިއުޖާޒީ ކޮލެޖުން ކިޔެވި ބޭފުޅެކެވެ. ނިއުޖާޒީ ކޮލެޖަކީ މިހާރުގެ ޕްރިންސްޓަން ޔުނިވަސިޓީ އެވެ.\nބުނެވޭގޮތުގައި ޖޭމްސް މެޑިސަން އަކީ އެމެރިކާގެ ފުރަތަމަ ދަސްވެނިވުނު ދަރިވަރު އެވެ. ނުވަތަ ޕްރިންސްޓަން ޔުނިވަސިޓީ އިން ފުރަތަމަ ދަސްވެނިވުނު ދަރިވަރު އެވެ.\nވާޖީނިއާ ޔުނިވަސިޓީ އުފެދުނީއްސުރެ ޖޭމްސް މެޑިސަން ނިޔާވުމާއި ހަމައަށް އޭނާއަކީ އެޔުނިވަސިޓީގެ ބޯޑް އޮފް ވިޒިޓާރސްގެ މެންބަރެކެވެ. އަދި އެޔުނިވަސިޓީގެ ދެވަނަ ރެކްޓަރު ވެސް މެއެވެ.\n5ފޫޓް 4އިންޗީގެ އިސްކޮޅާއި، އަދި 45ކިލޯ ބަރުދަނާއެކު ޖޭމްސް މެޑިސަން ވެފައިވަނީ އެމެރިކާގެ ތާރީކްގައި ވެރިކަން ކުރެއްވި އެންމެ ކުރު އަދި އެންމެ ބަރުދަން ލުއި ރައީސް ކަމުގައެވެ.\nޖޭމްސް މެޑިސަންގެ ހަމައެކަނި އަސްކަރީ ޚިދުމަތަކީ އެމެރިކަން އިންގިލާބުގެ ދުވަސްވަރު އުމުރުން 24 އަހަރުގައި އޮރެންޖް ކައުންޓީ ގެ ކާނަލް އެއްގެ ގޮތުގައި ކުރެއްވި ޚިދުމަތެވެ. އެއެވަށުގެ އަސްކަރިއްޔާގެ ކޮމާންޑަރަކަށް އޭރު ހުންނެވީ ޖޭމްސް މެޑިސަންގެ ބައްޕާފުޅެވެ.\nތަފާތު ޔުނިވަސިޓީ ތަކާއި ކޮލެޖްތައް، ރަށްތަކާއި، ޝަހަރު އަދި އަވަށްތަކަށް ޖޭމްސް މެޑިސަން ގެ ނަމާއި ގުޅުވައިގެން ނަންދެވިފައި ވެއެވެ. މިސާލަކަށް އޯހިއޯގެ މެޑިސަން ކައުންޓީ، ޖޯޖިއާގެ މެޑިސަން، ޖޭމްސް މެޑިސަން ކޮލެޖް އަދި ޖޭމްސް މެޑިސަން ޔުނިވަސިޓީ ފާހަގަ ކޮށްލެވެއެވެ.\nޖޭމްސް މެޑިސަން އަކީ އެމެރިކާގެ ރައީސްކަން ފަހުން ކުރައްވާފައިވާ ޒަކަރީ ޓޭއިލޯރ ގެ ދެވަނަ ދެބެންގެ ދެދަރި ބޭފުޅެކެވެ.\nއެމެރިކާގެ ރިޔާސީ އިންތިޚާބު- 1808\nއެމެރިކާގެ ރިޔާސީ އިންތިޚާބު - 1812\nޖޭމްސް މެޑިސަންގެ ނަމާއި ގުޅުވައިގެން ނަންދީފައިވާ ތަންތަން\nޖޭމްސް މެޑިސަން ޔުނިވަސިޓީ\nޖޭމްސް މެޑިސަން ކޮލެޖް\n1800 ވަނަ އަހަރުގެ ރިޕޯޓް\nޖޭމްސް މެޑިސަންގެ ޙަޔާތު ނާމާ\nޖޭމްސް މެޑިސަންގެ ޕޭޕަރުތައް\nހުދު ގަނޑުވަރުގެ ވެބްސައިޓްގައިވާ ޖޭމްސް މެޑިސަންގެ ޞަފްޙާ\nޖޭމްސް މެޑިސަން ގެ ދާރުލް އާޘާރު\nޖޭމްސް މެޑިސަން - ޔާހޫގައި\nޖޭމްސް މެޑިސަންގެ އަރުޝީފް


Blackbird aa evvaru jaasoosee mathindhaa boateh naadhey!\nބްލެކްބާޑާ އެއްވަރު ޖާސޫސީ ބޯޓެއް އަދިވެސް ނާދޭ!\nފިނި ހަނގުރާމައިގައި ޖާސޫސީ ބޭނުން ކުރި ބްލެކްބާޑް\nފިނި ހަނގުރާމައިގެ ދުވަސްވަރު އެހެން މަތިންދާ ބޯޓުތަކަށްވުރެ ބާރު ދުވެއްޔެއްގައި އުދުހޭ މަތިންދާބޯޓެއްގެ ވާހަކަ ދައްކައި އުޅުނެވެ. އެހެން މަތިންދާ ބޯޓުތަކަށްވުރެ އެ މަތިންދާބޯޓު އުދުހެނީ ވެސް މާ މަތިންނެވެ. އެހެންކަމުން މިބޯޓާއި މެދު އޮތް ޝައުގުވެރިކަން އިތުރުވެގެން ދިޔަ އެވެ. ފިނި ހަނގުރާމަ ނިމުނުތާ މިހާރު 55 އަހަރު ވެފައިވީއރު އަދި އެ މަތިންދާބޯޓައި އެއްވަރަށް އުދުހޭ މަތިންދާބޯޓެއް ތައްޔާރެއް ނުކުރެ އެވެ.\nހަނގުރާމައިގެ ދުވަސްވަރު މީހުންގެ ޝައުގުވެރިކަން ދަމައިގަތް އެ މަތިންދާބޯޓަކީ އެމެރިކާއިން ޖާސޫސީ ބޭނުމަށް ތައްޔާރުކުރި ލޮކްހީޑް އެސްއާރް-71 އެވެ. ނުވަތަ ބްލެކްބާޑެވެ. އެ ބްލެކްބާޑް ތައްޔާރުކޮށްފައި ވަނީ 1950 ވަނަ އަހަރު އެވެ.\nމިއީ 90،00 ފޫޓުގެ އުހުން ދަތުރު ކުރުމުގެ ގާބިލްކަން ލިބިގެންވާ އުޅަނދެވެ. މިހާރު ބްލެކްބާޑަށްވުރެ ބާރަށް ދަތުރު ކުރަނީ ޖައްވީ އުޅަނދުތަކެވެ. މި މަތިންދާ ބޯޓަކީ އެމެރިކާއިން ފިނި ހަނގުރާމައިގެ ދުވަސްވަރު ޖަސޫސީ ބޭނުމަށް ތައްޔާރުކުރި އުޅަނދުފަހަރުގެ ތެރެއިން އެންމެ ފާހަގަ ކޮށްލެވޭ އުޅަނދެވެ. ބްލެކްބާޑް ޖާސޫސީ މައުލޫމާތު އެއްކުރަން ހަނގުރާމައިގެ ބައިވެރިވި އެހެން ގައުމުތަކުގެ އިގްތިސޯދީ ސަރަހައްދަށް ވަންނައިރު ރާޑަރުތަކަށް ނޭރުވުމުގެ ގޮތުން ވަނީ ހާއްސަ ސިގްނަލް ޖޭމަރެއް ބޭނުން ކޮށްފަ އެވެ. މި މަތިންދާބޯޓު ޖާސޫސީ ސެޓްލައިޓުތަކަށް ވެސް ނާރަ އެވެ.\nބްލެކްބާޑުގެ އުދުހުމުގެ ސްޕީޑަކީ ގަޑިއަކު 3،529 ކިލޯމީޓަރެވެ. ހަނގުރާމައިގެ ދުވަސްވަރު ބޭނުންކުރި އެހެން މަތިންދާބޯޓުތަކާ ބަލާއިރު ބްލެކްބާޑުގެ އޮނިގަނޑު ތަފާތެވެ.\nބޯޓުގެ ބާރު ދުވެލީގެ ސަބަބުންނާއި އޮނިގަނޑު ތައްޔާރު ކޮށްފައިވާ ސިފައިގެ ސަބަބުން ލޮކްހީޑް އެސްއާރް-71 ބްލެކްބާޑުގެ ނަމުން މަޝްހޫރުވެގެން ދިޔަ އެވެ. ބްލެކްބާޑަކީ ތެލުގެ ހަރަދު ކުޑަ މަތިންދާބޯޓަކަށްވެފައި ދިގު ދަތުރު ކުރިމުގެ ގާބިލްކަން ލިބިގެންވާ ބޯޓަކަށް ވުމުން އެމެރިކާއިން ދިޔައީ އެކި ކަންކަމުގައި ބްލެކްބާޑު ބޭނުން ކުރަމުންނެވެ.\nނަވާރަސަތޭކަ ފަސްދޮޅަސް ވަނަ އަހަރުގެ މެއި މަހު ސޮވިއެޓް ޔޫނިއަނުން ވަނީ އެމެރިކާގެ ޔޫ2މަރުކާގެ ދެ ޖަސޫސީ މަތިންދާބޯޓު އޭރިއަލް މަންޒަރުތަށް ވީޑިއޯ ކުރަމުން ދަނިކޮށް ވައްޓާލާފަ އެވެ. މިއާއެކު އެމެރިކާއިން ބުނީ އެއީ މޫސުން ދިރާސާ ކުރުމުގެ ގޮތުން ހަރަކާތްތެރިވި ދެ ބޯޓު ކަމަށެވެ. ނަމަވެސް ސޮވިއެޓް ޔޫނިއަކުން ވަނީ އެއީ ދެ ޖާސޫސީ މަތިންދާބޯޓުކަން ސާބިތުކޮށްދީފަ އެވެ\nމިއާއެކު އެމެރިކާގެ ސީއައިއޭއިން ބޭނުންވީ ރާޑަރުތަކަށް ނާރާ އެހެން މަތިންދާބޯޓުތަކަށް ވުރެ މަތިން އަދި ބާރަށް އުދުހޭ މަތިންދާބޯޓެއް އުފައްދާށެވެ. އެ ބޯޓަކީ ބްލެކްބާޑެވެ. ބްލެކްބާޑާއެކު އޭ - 12 މަރުކާގެ ކުދި ޖާސޫސީ މަތިންދާބޯޓުތައް އުފެއްދި އެވެ.\nއެމެރިކާއިން ދިޔައީ ކުދި ބޯޓުތަކުގެ ބޭނުން އެހާވަރަށް ނުހިފައި ބްލެކްބާޑުގެ ބޭނުން ހިފައިގެން ސޮވިއެޓް ޔޫނިއަންގް އަސްކަރީ މައުލޫމާތު އެއް ކުރަމުންނެވެ. އެގޮތުން ސޮވިއެޓް ޔޫނިއަންއިން ބޭނުން ކުރަމުންދާ ހަތިޔާރުތަކާއި ގްރައުންޑުގައި ހުރި މަތިންދާބޯޓުތަކުގެ މައުލޫމާތު ކޮންމެ ހަފުތާއަކު ދިޔައީ އެއްކުރަމުންނެވެ.\nމިހާރުވެސް އެވިއޭޝަން ދާއިރާގެ ގިނަ ރިކޯޑުތަކެއް ލިބިފައިވަނީ ބްލެކްބާޑަށެވެ. އޭގެ ތެރޭގައި އެންމެ ބާރަށް އުދުހޭ މަތިންދާބޯޓުގެ ރިކޯޑާއި، ތެލުގެ ހަރަދު ކުޑަކޮށް ދިގު ރާސްތާ ދަތުރު ކުރުމުގެ ރިކޯޑާއި، މިހާތަނަށް އުފެއްދި އެންމެ ވަރުގަދަ ޖާސޫސީ މަތިންދާބޯޓުގެ ރިކޯޑު ހިމެނެ އެވެ.


China dharaneege olhunbolhun: Negikan engey loanthah 1.2 Billion Dollar Araa!\nޗައިނާ ރައީސް ޝީ ޖިން ޕިން (ކ) އަދި ރައީސް ޔާމީން.\n13 ނޮވެންބަރ 20183ކޮމެންޓް\nޗައިނާ ދަރަނީގެ އޮޅުންބޮޅުން: ނެގި ކަން އެނގޭ ލޯނުތައް 1.2 ބިލިޔަން ޑޮލަރަށް އަރާ!\nޗައިނާ އަކީ އިގްތިސާދީ ގޮތުން ނާޒުކު އަދި ކުދި ގައުމުތަކުގެ މައްޗަށް އަތް ގަދަކުރުމަށް ނުބައި އުކުޅެއް ގެންގުޅޭ ގައުމެއްކަން ގިނަ ބަޔަކަށް އެނގެ އެވެ. ޗައިނާ އިން އާންމުކޮށް އެކަން ކުރަނީ، ހެޔޮއެދޭ ބައެއްގެ ގޮތުގައި އެ ގައުމެއްގެ ތަރައްގީ އަށް ހިންގޭ ބިޔަ މަޝްރޫއުތަކަށް ލޯނު އެހީ ދީގެންނެވެ. މީގެ ތެރެއިން ބައެއް ލޯނުތަކާއި އެކު އެ ގައުމުން ހިލޭ އެހީތައް ވެސް ދެ އެވެ.\nނަމަވެސް ކަން ނިމޭއިރު އެ ހުރިހާ އެއްޗެއް އެނބުރި ދާނީ ޗައިނާ އަށެވެ. މާނަ އަކީ އެ ގައުމުން ލޯނު ދީގެން ހިންގާ ޕްރޮޖެކްޓުތައް ހަވާލު ކުރަން ޖެހެނީ އެ ގައުމުގެ ސަރުކާރު ހިއްސާވާ ކުންފުންޏަކަށް ނުވަތަ އަމިއްލަ ކުންފުންޏަކަށެވެ. އެހެންކަމުން އެ ލޯނު އަދި އެ ލޯނާއި އެކު ހިލޭ އެހީއެއް ދީފިނަމަ އެ ފައިސާ ވެސް އާހިރުގައި ގޮސް ނިމޭނީ ޗައިނާގެ އިގްތިސާދުގެ ތެރެއަށެވެ.\nމިއީ ޗައިނާގެ މަޝްހޫރު ޑެޕްޓް ޓްރެޕް ޑިޕްލޮމަސީ އެވެ. ޗައިނާގެ ލޯނުތަކާއި އެކު ގައުމުތައް ދަރަނިން ބަރުހެލިވުމުން، ޗައިނާ އިން ނޭދޭ ގޮތަކަށް އެ ގައުމެއް އަމަލު ކޮށްފިނަމަ ލޯނުތައް ދެއްކުމަށް "ފިއްތާލަނީ" އެވެ. އަޅުގަނޑުމެންނާ އެންމެ ކައިރިން ސްރީ ލަންކާ އަށް ދިމާވެގެން މި އުޅެނީ މި މައްސަލަ އެވެ.\nދެން މިއޮތީ ރާއްޖޭގެ ވާހަކަ އެވެ. ޗައިނާ އާ ގާތް ގުޅުމެއް ބޭއްވި ރައީސް އަބްދުﷲ ޔާމީނުގެ ވެރިކަން ނިމި އާ ސަރުކާރާއި ބާރުތައް ހަވާލުވުމުގެ މަގުމަތީގައި އޮތް އިރު، ޗައިނާ އަށް ދަރާފައިވަނީ ސީދާ ކިހާވަރެއް ކަމެއް އަދި ސާފެއް ނުވެ އެވެ.\nކުރިން އާންމުވެފައިވާ މައުލޫމާތު ތަކަށް ބަލައި، ގިނަ ބަޔަކު ލަފާކޮށްގެން ތިބީ ރާއްޖޭން ޗައިނާ އަށް ދަރާފައިވާ އަދަދު 1.5 ބިލިޔަން ޑޮލަރަށް ވުރެ ބޮޑު ނުވާނެ ކަމަށެވެ. ނަމަވެސް އޭރުވެސް ބައެއް ފަރާތަތްކުން އެ އަދަދާ މެދު ސުވާލު އުފެއްދި އެވެ. އެ ސުވާލުތަކަށް އެންމެ ބޮޑު ބާރެއް ލިބުނީ ރައީސް މުހައްމަދު ނަޝީދު ރާއްޖޭން ބޭރަށް އަމިއްލަފުޅަށް އަރުވާލެވިގެން ހުންނެވުމަށް ފަހު، ރާއްޖެ ވަޑައިގެން އާޓިފިޝަލް ބީޗުގައި ދެއްކެވި ވާހަކަފުޅުގައި ޗައިނާގެ ލޯނު އަދަދު 3.2 ބިލިޔަން ޑޮލަރަށް އަރާ ކަމަށް ވިދާޅުވުމުންނެވެ.\nއެ މަނިކުފާނު އެކި ރަށްރަށަށް ކުރައްވާ ދަތުރުފުޅުތަކުގައި އެކަން ތަކުރާރުކޮށް، އެ މައުލޫމާތުތައް ހާމަކުރަން ޖެހޭ ކަމަށް ވިދާޅުވާން ފެއްޓެވި އެވެ. އަދި އަނބުރާ ދެއްކޭނީ ޗައިނާ އިން ދީފައިވާ ފައިސާ ކަމަށާއި، ނުދޭ ފައިސާ އެއް އަނބުރާ ނުދެއްކޭނެ ކަމަށް ރައީސް ނަޝީދު ވިދާޅުވި އެވެ. ރައީސް ޔާމީނުގެ ސަރުކާރުން ޗައިނާ އާ އެކު ސިއްރު ޑީލްތަކެއް ހެދި ކަމަށް ވެސް ރައީސް ނަޝީދު ތުހުމަތު ކުރެއްވި އެވެ.\nނަމަވެސް ރައީސް ނަޝީދުގެ ވާހަކަތައް ޗައިނާ އިން ރާއްޖެ އަށް ކަނޑައަޅުއްވާފައި ހުންނަވާ ސަފީރު ޖަންގް ލިޖޮންގް ވަނީ ދޮގު ކުރައްވާފަ އެވެ. ބައެއް މީޑިއާ ތަކަށް ސަފީރު ވިދާޅުވެފައިވަނީ ދިވެހި ސަރުކާރުން ޗައިނާ އަށް ދައްކަން ޖެހެނީ 600 މިލިޔަން ޑޮލަރު ކަމަށެވެ. ނަމަވެސް އޭގެ ތަފްސީލެއް ނުދެއްވަ އެވެ. އަދި އޭގެ އިތުރުން ކޮމާޝަލް ލޯނުގެ ގޮތުގައި ސަރުކާރު ހިއްސާވާ ބައެއް ކުންފުނިތަކަށް ޖުމްލަ 900 މިލިޔަން ޑޮލަރުގެ ލޯނު ދޫކުރަން ނިންމާފައިވާ ކަމަށް ޖަންގް ވިދާޅުވި އެވެ.\nއޭނާ ވިދާޅުވީ ދޫކުރަން ނިންމާފައިވާ 900 މިލިޔަން ޑޮލަރުގެ ބޮޑު ބައި، ޕްރޮޖެކްޓުތައް ނުފެށޭތީ އަދި ދޫކޮށްފައި ނުވާ ކަމަށެވެ. އޭގެތެރެއިން ދޫކުރީ ކިހާވަރެއް ކަމެއް ސަފީރު ވިދާޅެއް ނުވެ އެވެ.\nރާއްޖެ އަށް ދީފައިވާ ލޯނު ތަކަކީ ދެ ޕަސެންޓް އިންޓަރެސްޓް ރޭޓުގައި ދޫކޮށްފައިވާ ލޯނުތަކެއް ކަމަށް ސަފީރު ވިދާޅުވި އެވެ. އަދި އެ ލޯނުތައް އަނބުރާ ދައްކަން ޖެހޭނީ ފަސް އަހަރުގެ ގްރޭސް ޕީރިއެޑަކަށް ފަހު، 20 އަހަރުގެ ތެރޭގައި ކަމަށް އޭނާ ވިދާޅުވި އެވެ.\nދެން މިއޮތީ ސަފީރު އެ ވިދާޅުވި 600 އަދި 900 މިލިޔަން (900 މިލިޔަނުގެ ތެރެއިން ދިން ވަރު ސާފެއް ނުވޭ) ޑޮލަރުގެ ތެރެއިން އާންމުކޮށް އެނގެން ހުރި އެގްރީމަންޓްތަކުގެ ވާހަކަ އެވެ.\nޗައިނާ އާ އެކު ރާއްޖޭން ހެދި އެންމެންނަށް އެނގޭ އެއްބަސްވުމަކީ ސިނަމާލެ ބްރިޖް އެއްބަސްވުމެވެ. އެގޮތުން ބްރިޖް ޕްރޮޖެކްޓަށް ޖުމްލަ 200 މިލިޔަން (ހައުސިން މިނިސްޓްރީން ބައެއް ފަހަރު އެ ޕްރޮޖެކްޓުގެ އަގަކީ 210 މިލިޔަން ޑޮލަރު ކަމަށް ބުނެފައިވޭ) ޑޮލަރުގެ ޕްރޮޖެކްޓެވެ. އޭގެ ތެރެއިން ހާމަވެފައިވާ މައުލޫމާތުތަކުން އެނގޭ ގޮތުގައި 116 މިލިޔަން ޑޮލަރަކީ ޗައިނާގެ ހިލޭ އެހީ އެވެ. ޗައިނާ ކޮމިއިނިކޭޝަން އެންޑް ކޮންސްޓްރަކްޝަން ކޮމްޕެނީ (ސީސީސީސީ) އާ ހަވާލުކޮށްގެން ހެދި ބްރިޖަށް 12 މިލިޔަން ޑޮލަރު ސަރުކާރުން ހަރަދު ކުރި އިރު، ބާކީ 72 މިލިޔަން ޑޮލަރަކީ ޗައިނާގެ ލޯނު އެހީ އެވެ.\nވެލާނާ އިންޓަނޭޝަނަލް އެއާޕޯޓް ޑިވެލޮޕްމަންޓް ޕްރޮޖެކްޓުގެ ތެރެއިން ޗައިނާގެ ބެއިޖިން އާބަން ކޮންސްޓްރަކްޝަން ގްރޫޕް (ބީޔޫސީޖީ) އާ ހަވާލުކޮށްގެން ތަރައްގީކުރި އާ ރަންވޭ ހެދީ ޗައިނާގެ އެގްޒިމް ބޭންކުން 400 މިލިއަން ޑޮލަރުގެ ލޯނެއް ނަގައިގެންނެވެ. ރަންވޭއާ އެކު 45 މިލިއަން ލިޓަރުގެ ތެޔޮ ރައްކާކުރެވޭނެ ފިއުލް ފާމަކާއި 80،000 ޓަނުގެ ކާގޯ ފެސިލީޓީއެއް ތަރައްގީ ކުރުން ވެސް ހިމެނޭ ކަމަށް ވަނީ ބުނެފަ އެވެ.\nވެލާނާ އިންޓަނޭޝަނަލް އެއާޕޯޓް ތަރައްގީކުރުމުގެ މަޝްރޫއު އަށް ޖުމްލަ ހިނގާނެ ކަމަށް ބެލެވެނީ، އާ ރަންވޭ ހެދުމުގެ ހަރަދާއި އެކު 800 މިލިޔަން ޑޮލަރު ކަމަށް ކުރިން ވަނީ ބުނެފަ އެވެ. ނަމަވެސް ރައީސް ޔާމީނުގެ ކެމްޕޭން ތެރޭގައި އެ އަދަދު އެއް ބިލިޔަން ޑޮލަރަށް އަރާކަމަށް ބުނެފައިވާއިރު، އޭގެ ބޮޑު ބައެއް ވެސް ހަމަޖައްސާފައި އޮތީ ޗައިނާ އިންނެވެ.\nއޭގެ އިތުރުން ހުޅުމާލޭގައި އެއާޕޯޓް އިކޮނޮމިކް ޒޯނެއް ތަރައްގީ ކުރުމަށް ޗައިނާ އާއި ރާއްޖެއާ ދެމެދު ޑިސެންބަރު 7، 2017 ވަނަ ދުވަހު ބޮޑު އެއްބަސްވުމެއްގައި ސޮއި ކުރި އެވެ. ރާއްޖޭގެ ފަރާތުން ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) ގެ މެނޭޖިން ޑިރެކްޓަރުގެ މަގާމުގައި އޭރު ހުންނެވި މުހައްމަދު ސައިމަން ސޮއިކުރެއްވި އެއްބަސްވުމުގެ އަގަކީ 373 މިލިޔަން ޑޮލަރެވެ.\nރައީސް އަބްދުﷲ ޔާމީނާއި ޗައިނާގެ ރައީސް ޝީ ޖިންޕިން ވެސް ބައިވެރިވެވަޑައިގެންނެވި ރަސްމިއްޔާތެއްގައި ސޮއި ކުރި އެއްބަސްވުމުގެ މަސައްކަތަށް ބޭނުންވާ ފައިސާ ހަމަޖެއްސީ ޗައިނާ އެގްޒިމް ބޭންކުގެ ލޯނަކުން ކަމަށް އޭރު އޮތީ ބުނެފަ އެވެ. އެ މަސައްކަތް ހަވާލުކުރީ ރަންވޭ މަސައްކަތް ކުރި ބީޔޫސީޖީ އަށެވެ. ފަހުން އެ ވާހަކަ ފަނޑުވެ، ގިނަ ބަޔަކު ހަނދާންނެތިގެން ގޮސްފައިވާއިރު މިހާރު އެ މަސައްކަތްތައް ކުރިއަށް ގޮސްފައިވަނީ ކިހާ ވަރަކަށް ކަމެއް ސާފެއް ނުވެ އެވެ.\nހުޅުމާލެ އާއި މާލެއާ ދެމެދު ހައިވޮލްޓޭޖް ކޭބަލެއް އަޅަން 44.6 މިލިއަން ޑޮލަރަށް، ޗައިނާގެ ޑޮންފެންގް އިލެކްޓްރިކް ކޯޕަރޭޝަން (ޑީއީސީ) އާ ސްޓެލްކޯ އިން ފެބްރުއަރީ 12، 2018 ގައި ސޮއި ކުރެވުނު އެއްބަސްވުމުގެ ވާހަކަ ވެސް ފާހަގަ ކޮށްލުން މުހިންމެވެ. ބަނގުރޫޓުވުމާ ކައިރިވެފައިވާ ސްޓެލްކޯ އިން މި ޕްރޮޖެކްޓަށް ފައިސާ ހަމަޖެއްސި ގޮތެއް ސާފެއް ނުވެ އެވެ. ނަމަވެސް ލަފާކުރެވެނީ އެ ފައިސާ ވެސް ހަމަޖެއްސީ ޗައިނާ އެގްޒިމް ބޭންކުން ކަމަށެވެ.\nޑޮންފެން އިން ހުޅުމާލޭގައި ކުރިއަށް ގެންދާ ސްޓެލްކޯގެ ފަސް ވަނަ ޕަވާ ޕްރޮޖެކްޓްގެ އަގު 1.2 ބިލިޔަން ރުފިޔާ (778 މިލިޔަން ޑޮލަރަށް ވުރެ ބޮޑު) އަށް އަރާނެކަމަށް ކުރިން ވަނީ ހާމަކޮށްފަ އެވެ. ތިން ބަޔަކަށް ބަހާލައިގެން ކުރިއަށް ގެންދަން ހަމަޖެހިފައިވާ ޕްރޮޖެކްޓަށް ފައިސާ ހަމަޖެއްސީ ކިހިނެއް ކަމެއް ސާފެއް ނުވެ އެވެ. އަދި އެ ޕްރޮޖެކްޓުގެ މަސައްކަތްތައް މިހާރު ގޮސްފައި އޮތީ ކިހާ ހިސާބަކަށް ކަމެއް ވެސް ނޭގެ އެވެ.\nދެން އޮތީ ހުޅުމާލޭގައި 80،000 މީހުންގެ އާބާދީއަކަށް އަމާޒުކޮށްގެން ފަށާފައިވާ ބޯހިޔާވަހިކަމުގެ ބިޔަ މަޝްރޫއުގެ މަސައްކަތް، ޗައިނާ ސްޓޭޓް ކޮންސްޓްރަކްޝަން އިންޖިނިއަރިންއާ ހަވާލުކުރި އަގެވެ. ޗައިނާ ނޫސްތަކުން ހަމާކޮށްފައިވާ ގޮތުގައި އެ މަސައްކަތް، ޗައިނާ ސްޓޭޓަށް ހަވާލު ކޮށްފައި ވަނީ 434 މިލިއަން ޑޮލަރަށެވެ.\nސާފުކޮށް އެނގެން ހުރި ދަރަނި:\n- ބްރިޖް ޕްރޮޖެކްޓުގެ ލޯނު 72 މިލިޔަން ޑޮލަރު.\n- އާ ރަންވޭ ހެދުމަށް 400 މިލިއަން ޑޮލަރު.\n- ހުޅުމާލޭގައި އެއާޕޯޓް އިކޮނޮމިކް ޒޯނެއް ތަރައްގީ ކުރުމަށް 373 މިލިޔަން ޑޮލަރު.\n- ޗައިނާ ސްޓޭޓަށް ހަވާލުކުރި ފްލެޓް އެޅުމުގެ މަޝްރޫއު ކުރިއަށް ގެންދިއުމަށް 434 މިލިއަން ޑޮލަރު.\n- ޖުމްލަ: 1.2 ބިލިޔަން ޑޮލަރު.\n* ހުޅުމާލެ އާއި މާލެއާ ދެމެދު ހައިވޮލްޓޭޖް ކޭބަލެއް އަޅަން 44.6 މިލިއަން ޑޮލަރަށް ޑީއީސީއާ ހަވާލުކުރީ ލޯނު އެއްބަސްވުމެއްގެ ދަށުންކަމެއް ޔަގީނެއް ނުވޭ. އަދި ސްޓެލްކޯގެ 1.2 ބިލިޔަން ރުފިޔާގެ (778 މިލިޔަން ޑޮލަރަށް ވުރެ ބޮޑު) ފަސް ވަނަ ޕަވާ ޕްރޮޖެކްޓް ހިންގަން ފައިނޭންސް ހޯދި ގޮތެއް ވެސް ސާފެއް ނުވޭ.\nމީއީ ހަމައެކަނި ހާމަވާން ހުރި ދަރަންޏަށް ވާއިރު، އާންމު ނުކޮށް ޕްރޮޖެކްޓްތައް ހިންގަން ނަގާފައިވާ ފައިސާގެ އަދަދު އަންދާޒާ ކޮށްލުން މުހިންމެވެ. އަދި ޗައިނާ އަށް ދަރާފައިވާ ހަގީގީ އަދަދު ރައްޔިތުންނަށް ސާފުކޮށްދޭން ޖެހޭނެ އެވެ. އޭގެ އިތުރުން ދެން އަންނަ ސަރުކާރުން އެ ލޯނުތައް އަދާކުރުމަށް ހަރުދަނާ ފިޔަވަޅުތައް ނާޅައިފިނަމަ ރާއްޖޭގެ އިގްތިސާދު ފުނޑިގެން ހިނގައިދާނެ ކަމަށް ގިނަ ބަޔަކު ގަބޫލުކުރެ އެވެ.\nޗައިނާ އިގްތިސާދު ރާއްޖެ-ޗައިނާ\nލަންކާ އަށްވީ ގޮތް އެނގޭ ވަރަށް ރަނގަޅަށް! މިލިޔުނު މީހާ ގޫގުލް ކޮށްގެން ލިޔެފަ މިހިރީ. މަމީ އެތާ 12 އަހަރު އުޅެފަ ހުރި މީހެއް. ލާރި ދެއްކެން އޮތީ. އިންޑިއާގެ ނުފޫޒު އޮތް ސަރުކާރެއް އެރީމަ ވާނެ ގޮތް އެނގޭނެ ގެރިއަކަށްވެސް.\nސަރުކާރު ހިންގަން ނޭގޭ ބަޔަކު ހަވާލުވެގެން ދައްކާނީ ތިޔަކަހަލަ ފިތުނަ އުފެދޭ ވާހަކަ. ނާގާބިލް މީހުންތީ\nސިކުނޑީގަ ތެތްކަމެއްނެތް ކުރަފިބޮލުގެ ވިސްނުން....


Video conference sharee'athuge nizaamakee kurierumeh: PG Shameem - AO News\nވީޑިއޯ ކޮންފަރެންސް ޝަރީޢަތުގެ ނިޒާމަކީ ކުރިއެރުމެއް: ޕީޖީ\n25 ފެބުރުވަރީ 2020 ވަނަ ދުވަހު ޕީޖީ އޮފީހާއި އައްޑޫ ސިޓީ ކައުންސިލާއި ދެމެދު ބޭއްވި ބައްދަލުވުމުގައި ޕީޖީ ހުސައިން ޝަމީމް - ފޮޓޯ: އައްޑޫ ސިޓީ ކައުންސިލް\nވީޑިއޯ ކޮންފަރެންސް މެދުވެރިކޮށް ޝަރީޢަތުގެ މަޖިލިސްތައް ކުރިއަށް ގެންދިއުމަކީ ވަރަށް ބޮޑު ކުރިއެރުމެއް ކަމަށް ޕްރޮސިކިއުޓަރ ޖެނެރަލް (ޕީޖީ) ހުސައިން ޝަމީމް ވިދާޅުވެއްޖެ އެވެ.\nޕީޖީ ޝަމީމް މިހެން ވިދާޅުވީ މިއަދު ކުރެއްވި ޓްވީޓެއްގަ އެވެ.\nކޯވިޑް-19 އާ އެކު އުޅެން ދަސްކުރުންޖެހޭ. ޢަދުލުގެ ނިޒާމުވެސް އެކަން ކުރަންޖެހޭ. @SCMaldives ގެ ވީޑިއޯ ކޮންފަރަންސް މެދުވެރިކޮށް ޝަރީޢަތް ކުރުމުގެ ނިޒާމަކީ ވަރަށް ބޮޑު ކުރިއެރުމެއް.@PGO_MV ގައި ވީޑިއޯ ކޮންފަރަންސް 10 ސިސްޓަމް މިއަހަރު ތެރޭ ބަހައްޓާނެ. ޚަރަދު ކުޑަވާނެ. އަވަސްވާނެ\n— Hussain Shameem (@HuShameem) April 9, 2020\nއެ ޓްވީޓްގައި ޕީޖީ ވިދާޅުވެފައި ވަނީ ކޮވިޑް-19 އާއެކު އުޅެން ދަސްކުރުންޖެހޭ ކަމަށާއި، ޢަދުލުގެ ނިޒާމުވެސް އެކަން ކުރަންޖެހޭ ކަމަށެވެ. ސުޕްރީމް ކޯޓުގެ ވީޑިއޯ ކޮންފަރަންސް މެދުވެރިކޮށް ޝަރީޢަތް ކުރުމުގެ ނިޒާމަކީ ވަރަށް ބޮޑު ކުރިއެރުމެއް ކަމަށްވެސް ޕީޖީ ވިދާޅުވި އެވެ.\n“ޕީޖީ އޮފީހުގައި ވީޑިއޯ ކޮންފަރަންސް 10 ސިސްޓަމް މިއަހަރު ތެރޭ ބަހައްޓާނެ. ޚަރަދު ކުޑަވާނެ. އަވަސްވާނެ”، ޝަމީމްގެ ޓްވީޓްގައި ވިދާޅުވެފައި ވެއެވެ.\nސުޕްރީމް ކޯޓުން “ވީޑިއޯ ކޮންފަރެންސް މެދުވެރިކޮށް ޝަރީޢަތުގެ މަޖިލިސްތައް ކުރިއަށް ގެންދިއުމާ ގުޅޭ ޚާއްޞަ ޤަވާއިދު” އަށް ޢަމަލު ކުރަން ފަށާފައި ވަނީ އިއްޔެއިން ފެށިގެންނެވެ.\nސުޕްރީމް ކޯޓުން އިއްޔެ ނެރުނު ބަޔާނެއްގައި ބުނެފައި ވަނީ ދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19 ޕެންޑަމިކް އާއި ގުޅިގެން، ރާއްޖޭގައި ޢަންމު ޞިއްޙަތުގެ ކުއްލި ނުރައްކަލުގެ ޙާލަތު އިޢުލާންކޮށްފައިވާ މުއްދަތުގައި، ޖިނާއީ އިޖުރާޢަތުގެ ޤާނޫނުގެ 211 ވަނަ މާއްދާ (ހ)ގެ 03 ވަނަ ނަންބަރުގެ ދަށުން ސުޕްރީމް ކޯޓުން އެކުލަވާލާފައިވާ “ޝަރީޢަތްކުރުމާ ބެހޭ ޖިނާޢީ އިޖުރާޢަތުގެ ޤަވާއިދު”ގެ 06 ވަނަ ބާބަށް ޢަމަލުކުރުން ވަގުތީގޮތުން ހުއްޓާލުމަށް ނިންމާފައިވާ ކަމަށެވެ.\nމީގެ އިތުރުން މި މުއްދަތުގައި ޖިނާއީ މައްސަލަތަކުގެ ޝަރީޢަތުގެ މަޖިލިސްތައް ވީޑިއޯ ކޮންފަރެންސް މެދުވެރިކޮށް ކުރިއަށްގެންދިއުމާ ގުޅޭ ޚާއްޞަ އުޞޫލުތަކެއް ކަނޑައަޅައި، “ވީޑިއޯ ކޮންފަރެންސް މެދުވެރިކޮށް ޝަރީޢަތުގެ މަޖިލިސްތައް ކުރިއަށްގެންދިއުމާ ގުޅޭ ޚާއްޞަ ޤަވާއިދު”ގެ ނަމުގައި ޤަވާއިދެއް ހަދައި، އިއްޔެއިން ފެށިގެން އެ ޤަވާއިދަށް ޢަމަލުކުރަމުން ގެންދާ ގޮތަށް ކަނޑައަޅާފައިވާ ކަމަށެވެ.\nހުސައިން ޝަމީމްސުޕްރީމް ކޯޓުސުޕްރީމް ކޯޓްޕީޖީޕްރޮސިކިއުޓަރ ޖެނެރަލް\nޕީޕީއެމްގެ ކެންޑިޑޭޓެއްގެ ކެންޑިޑެސީ ބާތިލުކޮށްފި\nވެންޓިލޭޓަރުގެ މައްސަލައަށް ރައީސްއޮފީހުން ރައްދު ދެއްވައިފި\nއިސްތިއުފާ ދޭން ތައްޔާރަށް ހުންނެވިކަމަށް ޕޖީ ޝަމީމް ވިދާޅުވެއްޖެ


LIVE: Adhadhu Madhunuve Nurakkalaai Kairi Ah - Vaguthu\nކޮވިޑް-19ގެ ވޭދަނަތައް ފެނުމުން މިހާރު މޮނީޓަރިންގއަށް ލާފައިވާ ހއ. ބާރަށު ރައްޔިތުންނަށް އެހީވުމުގެ ގޮތުން، އެ އަތޮޅު މުރައިދޫ ރައްޔިތުންގެ ފަރާތުން އެ އަރަށް އެއް ޓަނަށްވުރެ ގިނަ ކަނޑު މަސް ހަދިޔާ ކޮށްފި.\nCovid-19 : Muraidhoo Rayyithunge Faraathun Baarashu Rayyithunnah 1 Ton Mashttps://t.co/z2vlvRelBQ\nކ. ގާފަރުގައި ހޯމް ކަރަންޓީންގައި ތިބި ދެ މީހަކު ކޮވިޑް-19 އަށް ފައްސިވެއްޖެ.\nBREAKING: Gaafarun2Meehaku Covid Ah Fassi Vejje https://t.co/GELXncAKB2\nMexico Ge Avahthakuge Meehun Vaccine Jahan Dhekolhu Hadhan Fashaifi https://t.co/LxVed6Mz2v\nކޮވިޑް-19 އަށް ފައްސިވާ މީހުންގެ އަދަދު ދަށަށް ނުގޮސް ހާލަތު އަދިވެސް ދަނީ ގޯސްވަމުންނެވެ. މިއަދު ވެސް އިތުރު 136 މީހަކު ވަނީ ކޮވިޑަށް ފައްސިވެފައެވެ.\nފައްސިވާ މީހުންގެ އަދަދު ސަތޭކައިން މަތީގައި ހުންނަތާ ދޮޅުމަސް ދުވަސް ވާން ކައިރިވެފައި ވާއިރު މިހާރު އޮތް އެންމެ ބޮޑު ބިރަކީ ކޮވިޑް ޖެހިގެން އެޑްމިޓް ކުރަން ޖެހޭ މީހުންގެ އަދަދު ދުވަހުން ދުވަހަށް މައްޗަށް ދިއުމެވެ. މިރޭގެ ތަފާސް ހިސާބަށް ބަލާއިރު މިހާރު 2615 މީހުން ތިބިއިރު އޭގެތެރެއިން 187 މީހަކަށް ހޮސްޕިޓަލްގައި އެޑްމިޓް ކޮށްގެން އަންނަނީ ފަރުވާ ދެމުންނެވެ.\nކޮވިޑް-19 އަށް ފައްސިވާ މީހުންގެ އަދަދު އިތުރުވަމުން ދާނަމަ އެޑްމިޓް ކުރަން ޖެހޭ މީހުންގެ އަދަދު މައްޗަށްގޮސް، ބަލި މީހުންނަށް ފަރުވާ ނުދެވޭ ހިސާބަށް ހާލަތު ގޯސްވުން އެއީ ދުނިޔޭގެ އެތައް ގައުމަކުން މިހާރު ވެސް ތަޖުރިބާ ކޮށްފައިވާ ކަމެކެވެ. އެފަދަ ހާލަތެއް ކުރިމަތިވެއްޖެނަމަ އެތައް ބަޔަކަށް ފަރުވާ ނުދެވި، މަރުވާން ދޫކޮށްލަން ޖެހޭ ފަދަ ހާލަތެއް ވެސް ކުރިމަތިވެދާނެއެވެ.\nއެހާލަތު ކުރިމަތިވިޔަ ނުދިނުމަށް ކުރަން ޖެހޭ ކަމަކީ ކޮވިޑުން ރައްކާތެރިވުމަށް އަޅާފައިވާ ފިޔަވަޅުތަކަށް އެންމެން ވެސް ބޯލެނބުމެވެ.\nVaccine Jehumun Hun Aun Fadha Kameh Nuvaanama E Ey Vaccine Ge Asaru Nukuranee Tha? https://t.co/Lh0kjkiNLO\nމާޗް 4, 2021 08:56\nރޯދަމަސް ކައިރިވާ ވަރަކަށް ކަލޭމެން ކިޔާނީ ތިޔަހެން . ތިޔައުޅެނީ ރޯދަމަހު އަޅުކަންތައް ކޮށްފާނެތީ އެކަމާ ... ކޮންބައެއްތީ


Dhiri Huri Meehaku Maruvejje Kamah Kanda Elhi Mahssala Eh Fenmathi Vejje - Vaguthu\nދިރިހުރި މީހަކު މަރުވެއްޖެ ކަމަށް ކަނޑައެޅި މައްސަލައެއް ފެންމަތިވެއްޖެ\nދިރިހުރި މީހަކު މަރުވެފައިވާކަމަށް ކަނޑައަޅާ، އާއިލާއަކަށް އެހެން މީހެއްގެ މަރުވެފައިވާ ހަށިގަނޑު ދިން މައްސަލައެއް ފެންމަތިވެއްޖެއެވެ. މި މައްސަލަ ފެންމަތިވެފައިވަނީ އަވަށްޓެރި އިންޑިޔާގެ މަހަރަޝްތުރާ އިންނެވެ.\nފުއްޕާމޭގެ ބައްޔެއްގައި ފަރުވާ ހޯދުމަށް ހޮސްޕިޓަލުގައި އެނދުމަތިކޮށްފައި އޮތް 50 އަހަރުގެ ބަލިމީހަކު މަރުވެއްޖެކަމަށް ބުނެ ހޮސްޕިޓަލުން އެކަން އާއިލާއަށްވެސް އެންގިއެވެ. އަދި، އާއިލާއިންވެސް އިތުރަށް ބެލުމެއް ނެތި، އެއީ އެމީހުންގެ އާއިލާގެ މެންބަރުގެ ހަށިގަނޑުކަމަށް ހިތާ، ގެންދިޔައެވެ.\nއެހެންނަމަވެސް، ގެއަށްގޮސް، ބެލި ބެލުމުން އެއީ އެމީހުންގެ އާއިލާގެ މެންބަރުގެ ހަށިގަނޑު ނޫންކަން އެނގުނުކަމަށް، އިންޑިޔާގެ ނޫސް އޭޖެންސީއެއްކަމަށްވާ "ޕީޓީއައި" އިން ބުނެފައިވެއެވެ.\nސަންގްލީ ސިވިލް ހޮސްޕިޓަލް ނަމަކަށް ކިޔާ ހޮސްޕިޓަލެއްގައި މިކަން ކުރިމަތިވެފައިވާއިރު، އެތަނުގެ މެޑިކަލް ސުޕްރިޓެންޑެންޓް، ޑރ. ސުބޯދު އުގާނޭ ބުނެފައިވަނީ މިކަން ތަޙުޤީޤު ކުރަމުންދާކަމަށާއި، މިކަމުގައި ބައިވެރިވެފައިވާ މީހުން ހޯދުމުގެ މަސައްކަތް، އެހޮސްޕިޓަލުގެ ފަރާތުން ކުރަމުން އަންނަކަމުގައެވެ. އަދި، މިކަން ހިނގާދިޔަ ގޮތް ތަޙުޤީޤު ކުރުމަށްފަހު ރިޕޯޓެއް ނެރޭނެކަމަށްވެސް ބުނެފައިވެއެވެ.\nމިފަދަ ކަންކަން، މީގެކުރިންވެސް އިންޑިޔާގައި ހިނގާފައިވާކަމަށް މައުލޫމާތު ލިބެއެވެ.


ޖޯޖް ވޮޝިންގޓަން · ޖޯން އެޑަމްސް · ތޯމަސް ޖެފަރސަން · ޖޭމްސް މެޑިސަން · ޖޭމްސް މޮންރޯއި · ޖޯން ކުއިންސީ އެޑަމްސް · އެންޑްރޫ ޖެކްސަން · މާޓިން ވެން ބިޔުރެން · ވިލިއަމް ހެންރީ ހެރިސަން · ޖޯން ޓައިލަރ · ޖޭމްސް ކޭ. ޕޯލްކް · ޒަކަރީ ޓޭއިލޯރ · މިލާރޑް ފިލްމޯރ · ފްރެންކްލިން ޕިއަރސް · ޖޭމްސް ބުޗަނަން · އަބްރަހަމް ލިންކަން · އެންޑްރޫ ޖޯންސަން · ޔުލިސެސް ސ. ގްރަންޓް · ރުތަފޯޑް ބޯ. ހޭއިސް · ޖޭމްސް ގަރފީލްޑް · ޗެސްޓަރ އޭ. އަރަތަރ · ގްރޯވަރ ކްލީވްލޭންޑް · ބެންޖަމިން ހެރިސަން · ގްރޯވަރ ކްލީވްލޭންޑް · ވިލިއަމް މެކްކިންލޭ · ތިޔޮޑޯރ ރޫޒަވެލްޓް · ވިލިއަމް ހޮވަރޑް ޓޭފްޓް · ވޫޑްރޯވް ވިލްސަން · ވަރެން ގަމާލީލް ހާރޑިންގ · ކެލްވިން ކޫލިޖް · ހަރބަޓް ހޫވަރ · ފްރެންކްލިން ޑީ. ރޫޒަވެލްޓް · ހެރީ އެސް ޓްރޫމަން · ޑްވައިޓް ޑޭވިޑް އައިޒަންހާވަރ · ޖޯން އެފް. ކެނެޑީ · ލިންޑަން ބެއިންސް ޖޯންސަން · ރިޗަރޑް ނިކްސަން · ޖެރަލްޑް ފޯރޑް · ޖިމީ ކާރޓަރ · ރޮނަލްޑް ރޭގަން · ޖޯޖް ހާރބަޓް ވޯކަރ ބުޝް · ބިލް ކްލިންޓަން · ޖޯޖް ވޯކަރ ބުޝް · ބަރަކް އޮބާމާ · ޑޮނަލްޑް ޓްރަމްޕް


Income Takuhuge bura aadhaige rayithunnge konduga?\nއިންކަމް ޓެކުހުގެ ބުރަ އާދައިގެ ރައްޔިތުންގެ ކޮނޑުގައި؟\nއަޅުގަނޑަށް ދާދި ފަހުން އިވުނު ވާހަކަޔަކުން ފަށާނަމެވެ. އެނގިވަޑައިގަންނަވާނެ ފަދައިން މިދުވަސްކޮޅަކީ ފިޔާގެ އަގު އާދަޔާ ޙިލާފަށް ބޮޑު ދުވަސް ވަރެކެވެ. މިހިސާބުގައި ފިޔާގެ އަގުހުރީ 40 ރުފިޔާއާއި 55 ރުފިޔާއާއި ދެމެދުގައެވެ. ފިޔާ ކިލޯއެއް ގަންނަން ފިހާރަޔަކަށް ވަތް ބޭފުޅަކު ފިޔާގެ އަގާއިމެދު ހިތްހަމަޖެހި ވަޑައިނުގެން، އާންމުތަންތަނާއި ނުގުޅޭ ބަހުރުވަޔަކުން ދެންނެވި ގޮތުންނަމަ އެއީ މިސަރުކާރުގެ ސަބަބުންވީ ކަމެކެވެ. އަދި އިންކަމް ޓެކްސް ނަގަން ފެށުމުން އިތުރަށް ތަކެތީގެ އަގު ބޮޑުވާނެއެވެ. މިކަމާ އަޅުގަނޑު ވަރަށް ވިސްނައިފީމެވެ.\nފުރަތަމަ ފިޔާގެ ވާހަކަ ދައްކަމާތޯއެވެ. އިންޑިއާގެ މަހަރާޝްތްރަ، ކަރްނާޓަކާ އަދި ތެލަންގާނޫއަށް މިދިޔަ އޮކްޓޯބަރު މަހުގެ ތެރޭގައި ވަރަށް ބޯކޮށް ވާރޭވެހި، ފިޔާ ދަަނޑުތައް ވަނީ ހަލާކުވެފައެވެ. އެހެންކަމުން އިންޑިއާގެ ބާޒާރުގައި ފިޔާގެ އަދަދު މަދުވެ، ފިޔާގެ އަގު މަތިވީއެވެ. މިއީ އިކޮނޮމިކްސްގެ ޑިމާންޑާއި ސަޕްލައިގެ މޮޑެލްގައި އެބުނާ ވާހަކައެެވެ. ޚަބަރުތައް ބުނާ ގޮތުންނަމަ މިހިނގާ ޖަނަވަރީ މަހުގެ މެދާ ހިސާބުގައި އިންޑިއާގެ ބާޒާރުގައި ފިޔާ އިތުރުވެ، ފިޔާގެ އަގު 80 އިންސައްތަ ދަށަށް ދާނެއެވެ. އެއާއެކު ރާއްޖޭގެ ބާޒާރުގައިވެސް ފިޔާގެ އަގު އަލުން އަތްފޯރާ ހިސާބަށް އަންނާނެ ކަމަށް ޤަބޫލު ކުރެވެއެވެ.\nދެން އޮތީ އިންކަމް ޓެކްސް ނުވަތަ ފަރުދުންނާއި، ބޭންކުތަކާއި ކުންފުނިތަކަށް ލިބޭ އާމްދަނީން ނެގޭ ޓެކުހުގެެ ވާހަކައެވެ. އެއީ އެއްވެސް ޙާލެއްގައި ޖީ.އެސް.ޓީ ފަދައިން އަޅުގަނޑުމެން ގަނެއުޅޭ ތަކެތިން ނަގާ ޓެކުހެއް ނޫނެެވެ.\nދިވެހިރާއްޖޭގެ އިންކަމް ޓެކްސްގެ ޤާނޫނު\nމިދިޔަ ޑިސެމްބަރު މަހުގެ 17 ވަނަ ދުވަހު ގެޒެޓު ކުރެވުނު އާމްދަނީން ޓެކްސް ނެގުމުގެ ޤާނޫނުގެ7ވަނަ މާއްދާގައިވާގޮތުން، އަމިއްލަ ފަރުދެއްގެ އަތުން ޓެކްސް ނެގޭނީ އެއްއަހަރު ދުވަހުގެ ޖުމްލަ އާމްދަނީ 720،000 ރުފިޔާއަށްވުރެ އިތުރުވާ ނަމައެވެ. ނުވަތަ މަހަކު 60،000 ރުފިޔާ ލިބޭ ނަމައެވެ. އެހެންކަމުން މިއީ އަޅުގަނޑުމެންފަދަ އާދައިގެ ރައްޔިތުން ދައްކަންޖެހޭ ޓެކުހެއްނޫނެވެ. ކިތަންމެހާވެސް ރަނގަޅެވެ.\nޓޭބަލު: ފަރުދުންގެ އަތުން ޓެކްސް ނެގޭ ގޮތުގެ ޙުލާސާ\nމީގެ އިތުރުން ބޭންކުތަކުން ޓެކުހުގެ ގޮތުގައި ނެގޭނީ އެބޭންކެއްގެ ޓެކްސް ބިނާކުރެވޭ އާމްދަނީގެ 25 އިންސައްތައެވެ. ފަރުދުންނާއި ބޭންކުތައް ފިޔަވާ އެހެން ފަރާތްތަކުން ޓެކްސް ނެގޭނީ ހިސާބުކުރެވޭ މުއްދަތުގައި 500،000 އަށްވުރެ މަތިން އާމްދަނީ ލިބިގެން އެލިބޭ އާމްދަނީގެ 15 އިންސައްތަ އެވެ.\nއިންކަމް ޓެކުހުގެ ބޭނުން\nއަޅުގަނޑުމެން އަބަދުވެސް މިދައްކަނީ މުއްސަނދިން އިތުރަށް މުއްސަނދިވެ، ފަޤީރުން އިތުރަށް ނިކަމެތިވާ ވާހަކައެވެ. މަހުޖަނުންނާއި އަޅުގަނޑުމެން ފަދަ އާދައިގެ މީހުންނާއި ދެމުދު މިވާ އިޤްތިޞާދީ ފަރަގުގެ ވާހަކައެވެ. މަދުބަޔަކު ނުހައްގުމިންވަރަށް މުއްސަނދިވާ ވާހަކައެވެ. އެނގިލައްވާތޯއެވެ. ދުނިޔޭގައި އިންކަމް ޓެކްސް ނުނަގަނީ ވަރަށް މަދު ޤައުމެއްގައެވެ. އިންކަމް ޓެކުހަކީ އެމެރިކާ ފަދަ އެތައް ޤައުމެއްގައި މުއްސަނދިންނާއި ފަޤީރުންނާއި މެދު އޮންނަ ފަރަގު ކުޑަކުރުމަށް ބޭނުން ކުރެވޭ މައިގަނޑު ވަޞީލަތެެވެ.\nކުރުގޮތަކަށް ދަންނަވާނަމަ އެއީ ނިކަމެތި މީހާ ހުރިގޮތަށް ހުއްޓައި، މުއްސަނދި މީހާ ކޮންމެވެސް މިންވަރަކަށް ނިކަމެތި ކޮށްލައިގެންނެވެ. އޭގެ ސަބަބުން ދެބައި މީހުންގެ ދެމެދުގައިވާ ފަރަގު ކޮންމެވެސް ވަރަކަށް ކުޑަވެ، ސަރުކާރަށް ނެގޭ ފައިސާއިން މުޅި ރައްޔިތުންނަށް ފައިދާވާފަދަ މަޝްރޫއުތައް ހިންގެއެވެ. ކިހާ ރަނގަޅު ކަމެއް ހެއްޔެވެ؟ ސަރުކާރު އާމްދަނީއަށް ކިހާ އެއްޗެއް އިތުރުވާނެ ހެއްޔެވެ؟ ޤައުމަށް ކިހާ ފައިދާއެއް ކުރާނެ ހެއްޔެވެ؟\nއިންކަމް ޓެކުހުގެ ސަބަބުން ތަކެތީގެ އަގަށް އަތުވެދާނެ ބަދަލު\n* އިޤްތިޞާދީ ތިއަރީގެ އަލީގައި\nއިޤްތިޞާދީ ނަޒަރަކުން ވިސްނާއިރު، ޓެކުހުގެ ސަބަބުން ޓެކްސް ދައްކާ ފަރުދުންގެ އަތުގައި ހޭދަކުރެވެން ހުންނަ ފައިސާ (ޑިސްޕޯސަބަލް އިންކަމް) މަދުވުމުން އިޤްތިޞާދުގައި ތަކެއްޗަށް އޮންނަ ޖުމްލަ ޑިމާންޑު (އެގްރިގޭޓް ޑިމާންްޑް) ދަށަށް ދެއެވެ. މީގެ ސަބަބުން އިޤްތިޞާދީ ދުވެލި ކޮންމެވެސް މިންވަރަކަށް މަޑުޖެހި، ތަކެތީގެ އަގު މަތިވާންއޮންނަ ޕްރެޝަރު (އަޕްވާޑް އިންފްލޭޝަނަރީ ޕްރެޜާ) ދަށަށްދެއެވެ. އަދި އިންފްލޭޝަން/ ތަކެތީގެ އަގު ދަށަށް ދިޔުމަކީވެސް އެކަށީގެންވާކަމެކެވެ. އެހެންކަމަށް ވާނަމަ ކިތައްމެ ހާވެސް ރަނގަޅެވެ. ތަކެތީގެ އަގުތަށް ތިރިވެ އިޤްތިޞާދީ ހަމަހަމަކަންވެސް ގާއިމު ކުރެވުނީއެވެ.\nއެހެން ރޮނގަކުން ވިސްނާއިރު ރާެއްޖެއަކީ ބޭނުންކުރާ ގިނަ ބާވަތްތައް ބޭރުން އެތެރެކުރާ ޤައުމެކެވެ. ރާއްޖޭގައި އިންކަމް ޓެކްސް ނެގުމަކުން ބޭރުން ރާއްޖެއަށް ވިއްކާ މުދަލުގެ އަގު ހަމަ ޔަގީނުންވެސް ބޮޑެއް ނުވާނެއެވެ. އެހެންކަމުން ރާއްޖޭގައި ވިޔަފާރި ހިންގާ ބޭފުޅުން ވިއްކާ މުދަލުގެ އަގު ބޮޑުކުރާނަމަ އެއިތުރުވަނީ އެބޭފުޅުންނަށް ލިބޭ އާމްދަނީއެވެ. މަތީގައިވާ ޓޭބަލުގައި ވާފަދައިން، އާމްދަނީ އިތުރުވީ ވަރަކަށް ޓެކުހުގެ ގޮތުގައި ދައްކަންޖެހޭ އަދަދާއި ދައްކަންޖެހޭ އިންސައްތަވެސް އިތުރުވެއެވެ. މިރޮނގުން ވިސްނާނަަމަ ސަރުކާރަށް އިތުރު ފައިސާތަކެއް ދިނުމުގެ ބޭނުމުގައި ވިޔަފާރިތަކުން ތަކެތީގެ އަގު ބޮޑުކުރާނެ ކަމަކަށް ޤަބޫލެއް ނުކުރެވެއެވެ.\nއަޅުގަނޑުމެންް މިދައްކަނީ މުއްސަނދިންނަށް ލިބޭ ފައިސާއިން ރައްޔިތުންނާއި ސަރުކާރަށް މިންވަރެއްދިނުމުގެ ވާހަަކައެވެ. މުއްސަނދި، ފޯރާ މީހުން އެކަނި ކައިއުޅުނު ކޭކުން ފޮއްޗެއް މުޅި ރައްޔިތުންގެ މެދުގައި ބަހާލާ ވާހަކައެވެ. ނަމަވެސް އިޤްތިޞާދު ހިންގަނީ މުއްސަނދިންނެވެ. ބާރުއޮތީ މުއްސަނދިންގެ އަތުގައެވެ. އަގު ކިޔާނީ އެބޭފުޅުންނެވެ. އެހެންކަމުން އެބޭފުޅުންގެ ކޭކަށް އެބޭފުޅުން ބޭނުންވި ކޮންމެގޮތެއްވެސް ހެދިދާނެއެވެ. ޤާނޫނުން ލާޒިމު ކުރާތީ ކޭކު ކޮންމެހެންވެސް ބަހަންއެބަޖެހެއެވެ. ނަމަވެސް ކުރިން ކައިއުޅުނު މިންވަރަށް ކޭކު ނުކެވޭނޭ ބުނީ ކާކު ހެއްޔެވެ؟ ކުރިއަށްވުރެ ބޮޑު ކޭކެއް ނުފިހެވޭނޭ ބުނީ ކާކު ހެއްޔެވެ؟ އެބޭފުޅުން ވިއްކާއެއްޗެއްގެ އަގު ބޮޑުކޮށް، އެއިތުރުވާ ފައިދާއިން ޓެކްސް ދައްކާ، ކުރިންވެސް އެބޭފުޅުންގެ ޖީބަށް ވަންނަމުންދިޔަ މިންވަރަށް އަދިވެސް ފައިސާ ވެއްދިދާނެއެވެ. އެކަންހުއްޓުވޭނެ ގޮތެއް ޤާނޫނުގައި އޮތްކަމެއް ނުވަތަ ނެތްކަމެއްވެސް އަޅުގަނޑަކަށް ނޭނގެއެވެ.\nނަމަވެސް ކަންވަމުންމިދަނީ އެގޮތަށެވެ. އިންކަމް ޓެކްސް ދައްކަންޖެހޭ ގިނަމީހުންނަކީ މާލޭގެ ބިންވެރިންނާއި ވިޔަފާރިވެރިންނެވެ. މާލޭގެ ބިންވެރިން ބުނި އަގެއް ކުލީގެ ގޮތުގައި ދައްކައިގެން އަޅުގަނޑުމެން ރާއްޖެތެރޭ މީހުން ވާނީ ތިބޭށެވެ. ޚަބަރުތައް ބުނާގޮތުން އިންކަމް ޓެކުހުގެ ޤާނޫނާއި އެކު މާލޭގެ ކުލިތައް މިދަނީ ދެހާހުން ތިންހާހުން ބޮޑުވަމުންނެވެ. ވިޔަފާރިވެރިން ބޭނުންނަމަ ޓެކުހުގެ ގޮތުގައި އަތުން ބީވެގެންދާ މިންވަރު، އެބޭފުޅުން ވިއްކާ މުދަލުގެ އަގުބޮޑުކޮށްގެން ހޯދިދާނެއެވެ. އެބޭފުޅުންގެ "އާފްޓާ ޓެކްސް އިންކަމް" ނުވަތަ ޓެކްސް ދެއްކުމަށްފަހު ގެއަށް ގެންދަން ލިބޭ ބައިން ހަމަ އެންމެ ފައިސާ ފޮއްޗެއްވެސް އުނިނުވާނެ މިންވަރަށެވެ.\nކޮންމެހެން މީހަކަށް ލިބޭ ފައިސާއިން އެއްޗެއް އުނިވާން އެދެނީއެއް ނޫނެވެ. އެބޭފުޅުންވެސް ދަރިންނަށް ކިޔަަވައިދޭން ޖެހެއެވެ. ބައެއްބޭފުޅުން މީހުން ހައްޖަށާއި ޢުމްރާޔަށްވެސް ފޮނުވައެވެ. ނަމަވެސް އަޅުގަނޑަށް ފެންނަ ފެނުމުގައި މިއީ އިންކަމް ޓެކުހުގެ ރޫހާއި މުޅިން ޚިލާފު ކަމެކެވެ. އިންކަމް ޓެކުހުގެ މަޤްޞަދު ހަމައެއްގޮތަކަށްވެސް ހާސިލު ނުވީއެވެ. އިޤްތިޞާދީ ހަމަހަމަކަން އެއްގޮތަކަށްވެސް ޤާއިމު ނުކުރެވުނީއެވެ. އަޅުގަނޑުމެން އާދައިގެ ރައްޔިތުންނަށް ލިބޭ ކުޑަ މުސާރައިން ޖީ.އެސް.ޓީ ދައްކާފައި އެވަރުން ނުވެގެން މުއްސަނދިންގެ އިންކްމް ޓެކްސްވެސް ދައްކައިދޭން ޖެހުނީއެވެ. މިއީ އަޅުގަނޑުމެން އިންކަމް ޓެކުހާއިމެދު ކުރި އުއްމީދެއް ނޫނެވެ.\nކަންވާނެގޮތް ސީދާ ދަންނަވަން އަޅުގަނޑަކަށް ނޭނގެއެވެ. އިންކަމްޓެކުހުގެ ސަބަބުން ކުލިނޫން އެހެން އަގުތަކަށް މާބޮޑު ބަދަލެއް ނައިސްވެސް ހުރެދާނެއެވެ. ނަމަވެސް އިންކަމްޓެކުހުގެ ބޭނުމަކީ އާދައިގެ ރައްޔިތުންނަށް އިތުރު ބުރައެއް ޖެއްސުމެއްނޫނެވެ. އިންކަމް ޓެކުހަކީ މީގެކުރިން ނެގެމުން އައި ޖީ.އެސް.ޓީ އާއި މުޅިން ތަފާތު ޓެކުހެކެވެ. މިއީ މުއްސަނދިންނާއި ބޮޑެތި ވިޔަފާރިތަކުން ނެގޭ ޓެކުހެކެވެ. އެބޭފުޅުން އުފުލަންޖެހޭ ބުރައެކެވެ. މުޅި ދިވެހި ރައްޔިތުންގެ މަންފާއަށްޓަކައި، އެންމެންނަށް ބޭނުންކުރެވޭނެ ވަޞީލަތްތައް ޤާއިމު ކުރުމަށް ނެގޭ ޓެކުހެކެވެ. އިޤްތިޞާދީީ ހަމަހަމަކަން ޤާއިމްކުރުމަށް ނެގޭޓެކުހެކެވެ. ދިވެހިރާއްޖޭގެ ޤުދުރަތީ ވަޞީލަތްތަކުގެ އެހީގައި މަހުޖަނުވެފައިވާ ބޭފުޅުންގެ ޖީބުތައް ލުއިކުރުމަށް ނެގޭ ޓެކުހެކެވެ. އަޅުގަނޑުގެ އުއްމީދަކީ ރައްޔީތުންގެ ކޮނޑުގައި އިތުރު ބުރައެއްނޭޅި އިންކަމް ޓެކުހުގެ މަޤްޞަދު ހާސިލުވުމެވެ. އެއިން ދިވެހި ޤައުމަށް އިތުރުކުރިއެރުން ލިބިގެން ދިޔުމެވެ.


Mi aharuge amaazaky raajjeyge minivankamah, khaarijee gulhun varugadha kurun: Shahid - vNews.mv\nމިއަހަރުގެ އަމާޒަކީ ރާއްޖޭގެ މިނިވަންކަމަށް، ޚާރިޖީ ގުޅުން ވަރުގަދަކުރުން: ޝާހިދު\nހަދީޖާ އާނަސްތު 01 January 2020, 11:32\nއަމާޒަކީ ރާއްޖޭގެ މިނިވަންކަމާއި ސަރަހައްދުގެ ރައްކާތެރިކަން ޙިމާޔަތްކުރުމަށް ޑިޕްލޮމެސީގެ އައްޑަނަ ހުށިޔާރުކަމާއިއެކު ވަރުގަދަކުރުން ކަމަށް ފޮރިން މިނިސްޓަރ އަބްދުﷲ ޝާހިދު ވިދާޅުވެއްޖެއެވެ.\nމިނިސްޓަރ އަބްދުﷲ ޝާހިދު މިހެން ވިދާޅުވީ ދެހާސް ވިހި ވަނަ އަހަރާ އަޅުގަނޑުމެން މި ކުރިމަތިލަނީ އުއްމީދުން ފުރިފައިވާ ހިތްތަކަކާއެކުކަން ފާހަގަކުރައްވާ އެމަނިކުފާނު ފޮނުއްވި އައު އަހަރުގެ ތަހުނިޔާގެ މެސެޖްގައެވެ.\nމިނިސްޓަރ ވިދާޅުވީ މި ޖަޒީރާ ދިވެހިރާއްޖެ އަކީ ދުނިޔޭގެ ހުރިހައި ކުދި ޖަޒީރާ ގައުމުތަކެއްގެ އުއްމީދުތަކާއި ހުވަފެންތައް ހަގީގަތަކަށް ހަދައިދިނުމަށް ވަކާލާތުކުރާ އެންމެ އިސް ގައުމަކަށް ހެދުމަކީ އަމާޒެއް ކަމަށެވެ. އަދި ބައިނަލްއަގްވާމީ މަސްރަހުގައި ދިވެހިރާއްޖެއާއި ދިވެހި ރައްޔިތުންނަށް އާ ފުރުސަތުތައް ފަހިކޮށް އެ ފުރުސަތުތަކުގެ ބޭނުން އެންމެ ފައިދާ ކުރަނިވި ގޮތެއްގައި ހިފުމަށް ދޮރުތައް ހުޅުވައިދިނުމަކީވެސް އަމާޒެއް ކަމަށެވެ.\nމިފެށުނު އަހަރަކީ ދިވެހިރާއްޖެއަށް ފުރިހަމަ މިނިވަންކަން ލިބި، އަމިއްލަ މިނިވަން ހާރިޖީ ސިޔާސަތެއް ހިންގަން ފެށިތާ 55 އަހަރު ފުރޭ ތާރީހީ އަހަރުކަން ފާހަގަކުރައްވާ ޝާހިދު ވިދާޅުވީ މި އާ އަހަރަށް މަރުޙަބާ މިކިޔަނީ އާ އަޒުމަކާ، އާ ހިތްވަރަކާއެކު މުޅިން އާ ހަރުފަތްތަކެއް ގިރާ ކުރުމަށް ކަމަރު ބަނދެގެން ކަމަށެވެ.\nރައީސް އިބްރާހިމް މުހައްމަދު ސާލިހުގެ ޒަޢާމަތުގެ ފުރަތަމަ އަހަރު، އެމަނިކުފާނުގެ ހާރިޖީ ސިޔާސަތު ހިންގުމުގައި ކާމިޔާބީތަކެއް ހާސިލްކޮށްފައިވާ ކަމަށް މިނިސްޓަރ ޝާހިދު ވިދާޅުވިއެވެ. މިނިސްޓަރ ވިދާޅުވީ ދުނިޔޭގެ ސިޔާސީ މަސްރަހުގައި ބޮނދައި، ގަލެއްގެ ދަށުގައި ފިލަން އޮތް އޮތުން ދޫކޮށް، ދިވެހިރާއްޖެ މިހާރު ވަނީ އަލުން އަނެއްކާވެސް ދިވެހިންގެ ޝަރަފުވެރި ހައްޤު މަޤާމް ހޯދާފައި ކަމަށެވެ. ޒަމާންވީ ރަހުމަތްތެރިންނާ ގުޅުން ބަދަހިކޮށް، އަތުގުޅާލައި، އިތުރު ޤައުމުތަކާއި ގުޅުން ޤާއިމްކޮށް، ދުނިޔޭގެ އިހުތިރާމާއި ގަދަރު ލިބޭ ފަޚުރުވެރި ގައުމަކަށް ރާއްޖެ މިހާރު ވެފައިވާ ކަމަށް މިނިސްޓަރ ވިދޅާުވިއެވެ.\nނިމިގެންދިޔަ އަހަރު ރާއްޖެއިން ބޭރުގައި ދިރިއުޅޭ ދިވެހިންނާއި، ބޭރަށް ދަތުރުކުރާ ދިވެހިންނަށް ލިބިގެން ދިޔަ ލުއިފަސޭހަތަކާއިއެކު، މި ފެށުނު އަހަރުވެސް އިތުރު ލުއި ފަސޭހަ ގޮތްތައް ހޯދައިދިނުމަށް މިނސިްޓާރ ޝާހިދުވަނީ އަޒުމް ކަނޑައަޅުއްވާފައެވެ. އަދި އިންސާނީ ޙައްޤުތައް ޙިމާޔަތްކޮށް، ކުރިއަރުވައި، ޑިމޮކްރަސީގެ ހަމަތައް ނެގެހެއްޓުމަށް މަސައްކަތްކުރައްވާނެ ކަމަށް އެމަނިކުފާނު ވިދާޅުވިއެވެ.\nމީގެއިތުރުން ދިވެހި ޚާރިޖިއްޔާއަކީ އަކީ ހުރިހައި ދިވެހި ރައްޔިތުން ފަހުރުވެރިވާފަދަ ހުނަރުވެރި، ގާބިލު، ޕްރޮފެޝަނަލް ފޮރިން ސާރވިސް އަކަށް ހެދުމަށްވެސް މިނިސްޓަރ ވަނީ ނިންމަވާފައެވެ.


މަސްވެރިކަމުގެ ބިލާއި، ޓެކްސް ނެގުމުގެ އިދާރީ ބިލް މަޖިލީހަށް ބަލައިގެންފި މަސްވެރިކަމުގެ ބިލާއި، ޓެކްސް ނެގުމުގެ އިދާރީ ބިލް މަޖިލީހަށް ބަލައިގެންފި\nމަސްވެރިކަމުގެ ބިލާއި، ޓެކްސް ނެގުމުގެ އިދާރީ ބިލް މަޖިލީހަށް ބަލައިގެންފި\nމަސްވެރިކަމުގެ އައު ސިޔާސަތުތައް ކަނޑައެޅުމަށް ހުށައެޅި މަސްވެރިކަމުގެ ބިލް ރައްޔިތުންގެ މަޖިލީހަށް ބަލައިގެންފިއެވެ. މި ބިލް މަޖިލީހަށް ބަލައިގަތީ 72 މެންބަރުންގެ އިއްތިފާޤުންނެވެ.\nސަރުކާރުގެ ފަރާތުން އިހަވަންދޫ ދާއިރާގެ މެންބަރު މުޙައްމަދު ޝިފާޢު ހުށައެޅުއްވި މަސްވެރިކަމުގެ ބިލަށް މަޖިލީހުގެ ތަޅުމުގައި ވަނީ ވަރަށް ބޮޑެތި ފާޑުކިއުންތަކެއް އަމާޒުވެފައެވެ. އެގޮތުން މަސްވެރިންނާ ގުޅުންހުރި ރަނގަޅު ސިޔާސަތުތަކެއް އެ ބިލްގައި ނެތްކަން ގިނަ މެންބަރުން ވަނީ ފާހަގަކުރައްވާފައެވެ. އަދި ކޮމިޓީ މަރުހަލާގައި ގިނަ އިޞްލާޙުތަކެއް ގެންނަންޖެހޭކަމަށް ގިނަ މެންބަރުން ވިދާޅުވެފައިވެއެވެ.\nސަރުކާރުން ހުށައެޅި މަސްވެރިކަމާބެހޭ ބިލްގައި ވަނީ ރާއްޖޭގައި ކުރާ ކޮންމެ ބާވަތެއްގެ މަސްވެރިކަމަކަށް މަސްވެރިކަމުގެ މެނޭޖްމަންޓް ޕްލޭނެއް ތައްޔާރުކުރުން ލާޒިމްކޮށްފައެވެ. މި ބިލްގައި ވަނީ މަސްވެރިކަމުގައި ބޭނުންކުރާ އާލަތްތަކާއި، ހިފާ ބާވަތްތަކާއި މަސްވެރިކަން ކުރާ ބޭނުމަށާއި، އެނޫންވެސް ކަމާބެހޭ އެހެން ކަންކަމަށް ރިޔާޢަތްކޮށް އެމަސްވެރިކަމަކީ ވަކި ބާވަތެއްގެ މަސްވެރިކަމަކަށް ކަނޑައަޅަންވާނެކަމަށެވެ.\nމަސްވެރިކަމާބެހޭ ޤާނޫނުގެދަށުން ކުރާ މަސްވެރިކަން މޮނިޓަރކޮށް ކޮންޓްރޯލްކުރުމަށްޓަކައި، މޮނިޓަރިން ކޮންޓްރޯލް އަދި ސަރވޭލަންސްއާބެހޭ ނިޒާމެއް ސިފައިންގެ ކޯސްޓްގާރޑާއި، ފުލުހުންނާއި ޓްރާންސްޕޯޓް އޮތޯރިޓީއާ ގުޅިގެން ތަންފީޒްކުރަންޖެހޭނެކަމަށް އަލަށް އެކުލަވާލާ ޤާނޫނުގައި ބަޔާންކޮށްފައިވެއެވެ.\nމީގެ އިތުރުން މޯލްޑިވްސް އިންލޭންޑް ރެވެނިއު އޮތޯރިޓީ (މީރާ)ގެ ބޯޑަށް ބޮޑެތި ބަދަލުތަކެއް ގެނައުމަށް ޓެކްސް ނެގުމުގެ އިދާރީ ގާނޫނަށް ސަރުކާރު ފަރާތުން އިލްޔާސް ލަބީބު ހުށައެޅުއްވި އިޞްލާހުގެ ބިލްވެސް ވަނީ މަޖިލީހަށް ބަލައިގެންފައެވެ. މި ބިލް ބަލައިގަތުމަށް ފާސްކޮށްފައިވަނީ 72 މެންބަރުންގެ އިއްތިފާޤުންނެވެ. މި އިސްލާހުގައި ވަނީ މީރާގެ ބޯޑު މެންބަރުންގެ ޢަދަދު ހަތަކަށް ބަދަލުކޮށް އެ މެންބަރުންގެ ދައުރަކީ ފަސް އަހަރުކަމަށް ކަނޑައަޅާފައެވެ. އަދި އެ މެންބަރުން ވަކި ކުރުމުގެ ބާރުވެސް މަޖިލީހަށް ވަނީ ދީފައެވެ.\nޓެކްސް ނެގުމުގެ އިދާރީ ޤާނޫނަށް ގެނައުމަށް މަޖިލީހަށް ބަލައިގެންނެވި މި އިޞްލާހަކީ ވަކިވަކި ފަރުދުންގެ އާމްދަނީން ނުވަތަ އިންކަމް ޓެކްސް ނެގުމުގެ ކުރިން ގެންނަން ޖެހޭ އިދާރީ ބަދަލުތަކެއް ގެނައުމަށް ހުށައަޅާފައިވާ އިޞްލާހުތަކެކެވެ.